
			МУНДАРИҶА

			МУҚАДДИМА

			КИТОБИ МУҚАДДАС

			Дар Китоби Муқаддас чӣ чизи махсус ҳаст?

			Магар Паймони Навин, ки борҳо нусхабардорӣ шудааст, бе дигаргунӣ мондааст?

			Oё ба нақли Паймони Навин оиди зиндагии Исои Масеҳ бовар кардан мумкин аст, агар он хеле баъдтар аз марги Ӯ навишта шуда бошад?

			Ин қадар тафсирҳои бисёри Китоби Муқаддас ҳастанд, — чаро маҳз ба ин тафсир такя кардан даркор аст?

			Чӣ гуна ба Китоби Муқаддас бовар кардан мумкин аст, агар дар он ин қадар ихтилофот бошанд?

			Оё бозёфтҳои бостоншиносӣ бо рўйдодҳои библиявӣ мувофиқат мекунанд? Оё бостоншиносӣ аниқии Китоби Муқаддасро тасдиқ мекунад?

			„Лўлапечҳои Баҳри Мурда“ чистанд?

			Чаро мавҷудияти халқи яҳудӣ тасдиқи объективии ҳаққонияти Китоби Муқаддас аст?

			Чаро масеҳиён иҷрошавии пешгўиҳоро далели Каломи Худо будани Китоби Муқаддас меҳисобанд?

			„Апокрифҳо“ чистанд? Чаро ин китобҳо ба Китоби Муқаддас ворид карда нашудаанд?

			ХУДО

			Чӣ гуна донистан мумкин аст, ки Худо ҳаст?

			Худо аз куҷо пайдо шуд? Пеш аз офаридани олам Ў чӣ кор мекард?

			Ваҳдати Сегона чист? Оё масеҳиён се Худоро парастиш мекунанд?

			Чаро Исо ягона роҳ ба сўи Худо аст?

			Магар Худои Паймони Куҳан Худои бадхашм нест, дар ҳоле ки Худои Паймони Навин Худои меҳрубон аст?

			ИСОИ МАСЕҲ

			Аз куҷо мо медонем, ки Масеҳ ҳақиқатан вуҷуд дошт?

			Оё Исо ҳақиқатан гуфта буд, ки Ў Худо аст? Ва ҳатто агар Ў чунин гуфта бошад ҳам, чаро ман бояд ба ин бовар кунам?

			Оё ҳақиқатан Исо аз бокира зода шудааст?

			Магар ғояи аз бокира зода шудан аз нуқтаи назари замони ҳозира ба ҳақиқат монанд аст?

			Аз куҷо мо медонем, ки Исо аз мурдагон эҳё шуд?

			Ихтилофотро дар нақлҳо оиди эҳё чӣ гуна маънидод кардан мумкин аст?

			МЎЪҶИЗАҲО

			Мўъҷизаҳо чӣ гуна имконпазир буда метавонанд?

			Оё мўъҷизаҳои дар Китоби Муқаддас тасвиршуда чашмбандиҳое набуданд, ки барои одамони нодон муқаррар шудаанд?

			Мӯъҷизаҳои Китоби Муқаддас аз он чӣ, ки динҳои дигар нақл мекунанд, чӣ афзалият доранд?

			ДИНҲОИ ҶАҲОНӢ

			Оиди агностисизм, атеизм ва башардўстӣ барин алтернативаҳои дини масеҳӣ чӣ гуфтан мумкин аст.

			Магар таълимоти ҳамаи динҳо ба ҳам монанд нестанд?

			Масеҳият аз динҳои шарқӣ чӣ фарқ дорад?

			Ислом чӣ гуна пайдо шуд?

			Таълимоти ислом аз чӣ иборат аст?

			Оё ислом ба масеҳият мувофиқат дорад?

			МАСЕҲИЯТ

			Чаро маҳз руҷўи масеҳӣ ҳаққонӣ аст? Магар онро бо сабабҳои психологӣ маънидод кардан имкон надорад?

			Масеҳият ба ҷаҳон чӣ пешниҳод карда метавонад?

			Оё масеҳият як нав „асобағал“ нест?

			Чи тавр одам масеҳӣ мешавад?

			ИМОНИ НАҶОТБАХШ

			Дар калисо ин қадар риёкорӣ аст. Масеҳӣ шудан чӣ лозим аст?

			Агар одам имконияти оиди масеҳият шуниданро надошта бошад — чӣ?

			Оё Худо одамонеро, ки хеле диндор ва самимӣ, аммо масеҳӣ нестанд, қабул мекунад?

			Агар масеҳият ин қадар хуб бошад, чаро масеҳиён ин қадар кам ҳастанд?

			Оё ҳақиқатан масеҳият мантиқист, ё мо танҳо он чиро, ки мехоҳем, ҳамчун ҳақиқат вонамуд мекунем?

			Наход корҳои неки ман ба ҳисоб гирифта нашаванд? Агар ман ҳеҷ кори бад накунам, магар Худо маро қабул намекунад?

			Оё ҳаққонияти масеҳиятро исбот кардан мумкин аст?

			Магар масеҳиён дар овардани далел доираро истифода намебаранд?

			Оё фарқ дорад, ки ман ба чӣ бовар мекунам?

			Чаро Худои Меҳрубон ба бадӣ роҳ медиҳад?

			ДУШВОРИҲО ҲАНГОМИ ХОНДАНИ КИТОБИ МУҚАДДАС

			Магар маълумот оиди насабномаи Исо, ки дар Инҷили Матто ва Инҷили Луқо оварда мешаванд, мухолифи ҳам нестанд?

			Магар он чӣ, ки дар Инҷили Марқўс оиди Исоро инкор кардани Петрус гуфта шудааст, бо он чӣ, ки дар дигар Инҷилҳо гуфта мешаванд, мувофиқат дорад?

			Магар ишораҳо ба вақти маслубшавии Масеҳ мувофиқат доранд?

			Чӣ гуна Исо се шабу се рӯз дар қабр буда метавонист, дар ҳоле ки Ӯ рўзи ҷумъа маслуб гардида, рўзӣ якшанбе эҳё шуд?

			Оё ҳикояҳо оиди марги Яҳудо бо ҳам мувофиқат доранд?

			Матто пешгўии Закарёро ба Ирмиё нисбат медиҳад?

			Зани Қобил аз куҷо пайдо шуд?

			Оё ба ҳикоят оиди Юнус ва моҳӣ бовар кардан мумкин аст?

			Китоби Муқаддас назарияи эволютсияро инкор мекунад?

			Китоби Муқаддас қоидаҳое надорад, ки бо нуқтаи назари илм мувофиқат надорад?

			Чаро Китоби Муқаддас оиди динозаврҳо ва дигар намудҳои нестшуда чизе намегўяд?

			Оё рўзҳое, ки дар китоби якуми Ҳастӣ оиди онҳо гуфта мешавад, шабонарўз мебошанд, ё ягон хел давраҳои номуайяни вақт?

			Чӣ гуна ҳамаи ҳайвонҳо дар киштии Нўҳ ҷой гирифта метавонистанд?

			Пас чандтогӣ аз ҳар намуди ҳайвонот ба киштӣ даромаданд?

			Оё нақлҳо оиди офариниш дар бобҳои 1-ум ва 2-юми Китоби Ҳастӣ ба ҳам мухолифат надоранд?

			МУҚАДДИМА

			„Оё Исо изҳор намуда буд, ки Ӯ Худо аст?“

			„Оё ҳақиқатан танҳо ба воситаи Исо назди Худо омадан мумкин аст?“

			„Агар Худо меҳрубон бошад, чаро ба бадӣ роҳ медиҳад?“

			Инҳо танҳо баъзе саволҳое мебошанд, ки ғайримасеҳиён медиҳанд?

			Ин китоб ҷавобҳоро ба ин ва дигар саволҳо оиди Худо ва мавҷудияти Ӯ, шахсият ва эҳёшавии Масеҳ, имконияти мӯъҷизаҳо, ҳаққонияти Китоби Муқаддас, имони масеҳӣ дар бар мегирад.

			Муаллифони китоб, муаллимони ботаҷриба, Ҷош Макдауэлл ва Дон Стюарт, далелҳои боварибахши оқилона ва ҳаққонӣ будани таълимоти масеҳиро меоваранд.

		

	
		
			КИТОБИ МУҚАДДАС

		

	
		
			 

			Дар Китоби Муқаддас чӣ чизи махсус ҳаст?

			Масеҳиён таълим медиҳанд ва бовар мекунанд, ки танҳо Китоби Муқаддас Каломи ба одамон додашудаи Худост. Агарчи онро одамон навиштаанд, муаллифи он Худи Худои тавоност. Ва инро Калисо бофта набаровардааст, ин дар Китоби Муқаддас гуфта шудааст.

			„Каломи Худованд то абад боқист„ (1 Пет.1:25). „Тамоми Навиштаҳо аз рӯи илҳоми илоҳист„ (2 Тим.3:16). Зеро ки ҳаргиз нубувват ба ҳасби иродаи одамизод ба забон ронда нашудааст, балки муқаддасони Худо, бо таҳрики Рӯҳулқудс, онро ба забон рондаанд (2 Пет.1:21).

			Танҳо дар Паймони Куҳан зиёда аз 2 ҳазор бор гуфта шудааст: „Худо ба Мусо гуфт„, „Ва каломи Худованд ба Юнус расид“ ва ғайра. Зиёда аз ин, Китоби Муқаддас мегӯяд, ки дар он суханон ва корҳои Худо навишта шудаанд, ва чӣ тавр он Каломи Худост.

			Дар Китоби Муқаддас навишта шудани ин ҳанӯз маънои онро надорад, ки ин ҳамин тавр аст, чунки дигар китобҳо низ ҳамин гуна даъво мекунанд. Аммо фарқ дар он аст, ки Навиштаҳо исботҳоеро доранд, ки он ҳақиқатан Каломи Худост.

			Китоби Муқаддас аз дигар китобҳо бо ягонагии худ фарқ мекунад. Агарчи онро одамон тартиб додаанд, ягонагии он ба дасти Худованд ишора мекунад. Дар тӯли якуним ҳазор сол онро зиёда аз 40 муаллиф навиштаанд. Онҳо одамони тамоман гуногун буданд: Еҳушаъ ибни Нун — сарлашкар, Дониёл — вазир, Петрус — моҳигир, Наҳемё бошад — соқӣ буд.

			Китобҳои Навиштаи Муқаддас дар шароитҳои гуногун навишта шудаанд. Мусо дар биёбон навишта буд. Павлус — дар зиндон. Юҳанно — дар ҷазираи Патмӯс. Китоби Муқаддас дар се қитъа (Африқо, Осиё ва Аврупо) ва ба се забон (ибронӣ, арамӣ ва юнонӣ) навишта шудааст.

			Китоби Муқаддас ба мавзӯъҳои гуногун дахл мекунад, аммо он асари ягона аст. Аз аввал то охир дар он қиссаи нақшаи илоҳии наҷоти инсоният тасвир ёфтааст. Ин наҷот дар Масеҳ аcт (Юҳ.14:6). Худи Исо гуфта буд, ки Китоби Муқаддас маҳз оиди Ӯ нақл мекунад.

			„Шумо Навиштаҳоро тадқиқ мекунед, зеро гумон доред, ки ба воситаи онҳо ҳаёти ҷовидонӣ пайдо мекунед, вале онҳо бар ман шаҳодат медиҳанд… Зеро ки агар шумо ба Мусо имон медоштед, ба Ман ҳам имон меовардед, чунки вай дар бораи Ман навиштааст. Модоме ки шумо ба навиштаҳои вай имон надоред, ба суханони Ман чӣ гуна имон хоҳед овард?“ (Юҳ.5:39, 46, 47).

			„Ва аз Мусо ва аз тамоми анбиё сар карда, он чиро, ки дар ҳамаи Навиштаҳо дар бораи Ӯ гуфта шудааст, ба онҳо фаҳмонда дод“ (Луқ.24:27; ниг. ҳамчунин 24:44).

			Паймони Куҳан як навъ тайёрӣ аст (Иш.40:3), Инҷилҳо — зоҳиршавӣ (Юҳ.1:29), ва Китоби Аъмол — паҳншавӣ (Аъм.1:8), номаҳо маънидод мекунанд (Қӯл.1:27), китоби Ваҳй бошад оиди анҷомёбӣ нақл мекунад (Ваҳй 1:7), — оиди Исо тамоми Китоби Муқаддас мегӯяд.

			Китобҳои Навиштаи Муқаддас якдигарро пурра мекунанд. Доктор У. Ф. Олбрайт дар ин бора чунин мегӯяд: „Барои нависандагони Паймони Навин Китоби Муқаддаси яҳудиён Навиштаи Муқаддас буд, ва онҳо ворисони бевоситаи пайғамбарони Паймони Куҳан буданд. Бинобар ин агар эътироф накунем, ки вазифаи Паймони Навин пурра кардан ва фаҳмондани Китоби Муқаддаси яҳудиён аст, Паймони Навинро фаҳмидан имкон надорад.

			„Ва ҳама гуна кӯшишҳои фаҳмидани сарчашмаҳои масеҳият бе эътирофи Тамоми Китоби Муқаддас чун нуқтаи руҷӯъ ба нобарорӣ маҳкум мегардад“[1].

			Хайр чӣ? — мегӯед шумо.

			Аз намояндагони як маҳал ва як маданият, ки ба як забон гап мезананд ва аслу насаби якхела доранд, даҳ касро ёбед. Ба ҳар кадоми онҳо пешниҳод кунед, ки фикрҳои худро оиди ягон мавзӯи мураккаб, масалан, оиди маънои зиндагӣ, нависанд.

			Ҳангоме ки онҳо ба охир мерасонанд, навиштаҳоро муқоиса кунед. Оё фикрҳои онҳо мувофиқат мекунанд? Албатта, не. Китоби Муқаддасро бошад на даҳ кас, балки 40 нафар муаллифон навиштаанд. Ва онҳо дар як замон назистаанд, — Китоби Муқаддас дар тӯли якуним ҳазор сол аз ҷониби одамоне навишта шудааст, ки маълумоти гуногун доштанд, ба маданиятҳои гуногун тааллуқ доштанд, ба забонҳои гуногун гап мезаданд. Ва онҳо на оиди як мавзӯъ, балки оиди садҳо мавзӯъҳо навиштаанд.

			Бо вуҷуди ин Китоби Муқаддас як асар аст. Мувофиқати байни китобҳои он тасодуф ё забон як кардан нест. Ягонагии онҳо далели илҳоми илоҳӣ доштани он аст.

			Ягонагии Китоби Муқаддас танҳо яке аз исботҳои илҳоми илоҳӣ доштани он аст. Исботҳои дигар — шаҳодати калисо, таърих ва бостоншиносӣ, ва, масалан, таъсири он ба ҳаёти бисёр одамон низ мебошанд.

			Бо назардошти ин омилҳо бостоншиноси маъруф У. Ф. Олбрайт ба чунин хулоса омад: „Аз боиси соддагии ғояи худ ва универсалӣ будани даъват ба одамони ҳамаи замонҳо ва халқҳо Китоби Муқаддас аз тамоми адабиёти динии пештара ва оянда беандоза болотар аст“[2].

			Китоби Муқаддас китоби тамоман махсус аст. Он беназир аст. Ҳеҷ як китоб аз ҷиҳати мартаба ба он ҳатто наздик намешавад. „Англия ду китоб дорад: Китоби Муқаддас ва Шекспир. Англия Шекспирро офарид, Англияро бошад Китоби Муқаддас офарид“ (Виктор Гюго).

			Магар Паймони Навин, ки борҳо нусхабардорӣ шудааст, бе дигаргунӣ мондааст?

			Иштибоҳи хеле паҳншуда он аст, ки матни ҳозираи Паймони Навин аз матни ибтидоӣ фарқ дорад. Роҳибони боғайрат-нусхабардорон дар таҳрифи Китоби Муқаддас айбдор карда мешаванд. Бе шубҳа, ин масъала ҷолиби диққат аст, чунки матни дигаргуншуда дуруст буда наметавонад.

			Чуноне ки Ф. Ф. Брюс мегӯяд, „Аз боиси тағйирнопазирии таърихии масеҳият, ки онро аз системаҳои динӣ ва фалсафии ба вақти муайян вобастанашуда фарқ мекунонад, масъалаи дурустии ҳуҷҷатҳое ки дар онҳо ваҳй баён гардидааст, беандоза муҳим аст“[3].

			Гап дар норасоии далелҳо нест. Се манбаъ ҳаст, ки маълумотҳои онҳо ҳангоми баҳо додани матни Паймони Навин ба назар гирифта мешаванд: дастнависҳои юнонӣ, тарҷумаҳои гуногуни онҳо ва асарҳои падарони калисо.

			Дар ибтидо Паймони Навин ба забони юнонӣ навишта шуда буд. То замоне ки дар асри ХV китобчопкунӣ ихтироъ шуд, ҳамаи китобҳо дастӣ нусхабардорӣ карда мешуданд. Маънои „манускрипт“ дастнавис аст. То замони мо қариб 5500 дастнавис боқӣ мондаанд, ки матни пурра ё қисмҳои Паймони Навинро дар бар мегиранд. Мо худи дастнависҳои аслиро надорем, аммо ин нусхаҳо ба замони хеле барвақт мансуб мебошанд.

			Паймони Навин дар солҳои 50-90-уми асри I навишта шуда буд. Дастнависи қадимтарин ба соли 120 дахл дорад, ва боз 50 порча — ба замони 150 — 200 сол пас аз навишта шудани дастнависи аслӣ.

			Дастнависҳои муҳимтарин — дастнависи Ватиканӣ (соли 325) ва дастнависи Сино (350), ки матни пурраро дар бар мегирад, баъди 250 соли таълифи Паймони Навин нусхабардорӣ шудаанд. Метавонад чунин тобад, ки ин фосилаи хеле калони вақт аст, аммо он аз мавриди дигар ҳуҷҷатҳои қадимӣ хеле кӯтоҳтар аст.

			Масалан, нусхаи қадимтарини китоби Сезар „Хотираҳо оиди ҷанг дар Галлия“ баъди 1000 сол, ва аввалин нусхаи пурраи „Одиссея“-и Гомер — пас аз 2200 соли навишта шудани дастнависҳои аслӣ нусхабардорӣ шудаанд. Яъне дар мавриди Паймони Навин фосилаи байни навишта шудани дастнависи аслӣ ва нусхаи қадимтарини он хеле кӯтоҳтар аст.

			Ҳеҷ як асари қадимӣ дар 5500 нусха вуҷуд надорад. Якқатор асарҳои антиқӣ дар нусхаҳои тамоман кам то замони мо расидаанд. Масалан, ҳамагӣ се нусхаи шеърҳои Катулл (нусхаи қадимтарин баъди 1600 соли навишта шудани худи асар нусхабардорӣ шудааст) ва 8 нусхаи асарҳои Ҳеродот вуҷуд доранд (дар ин ҷо фосила 1300 солро ташкил мекунад).

			Ғайр аз он, ки миқдори зиёди нусхаҳои Паймони Навин боқӣ мондаанд, ва фосилаи байни нусхабардорӣ ва навишта шудани худи асар хеле камтар аст, тарҷумаҳои хеле қадимии он низ вуҷуд доранд. Маълум аст, ки дар замони қадим тарҷума кори хеле нодир буд, ва ин боз як далел ба фоидаи Паймони Навин аст.

			Миқдори тарҷумаҳо аз 18 то 25 ҳазорро ташкил мекунад. Ва онҳо низ барои муқаррар намудани аниқии Паймони Навин ба мо ёрӣ мерасонанд.

			Ҳатто агар мо 5500 дастнависҳои юнонӣ ва 1800 тарҷумаҳоро намедоштем, ба ҳар ҳол матни Паймони Навинро барқарор карда метавонистем. Мо инро дар асоси навиштаҳои масеҳиёни аввалин карда метавонем. Дар тафсирҳо, номаҳои худ онҳо аз Китоби Муқаддас иқтибосҳо меоваранд, ки ин боз як шаҳодат аст.

			Мувофиқи ҳисоббарории Ҷон Бергон, дар асарҳои падарони калисо, ки то соли 350 зистаанд, 86000 иқтибосҳои Паймони Навин ҳастанд. Ҳамин тариқ, мо назар ба ҳама гуна асарҳои дигари қадимӣ миқдори бештари тасдиқҳои дурустии Паймони Навинро дорем.

			Ф. Ф. Брюс мегӯяд: „Бисёр асарҳои классикии антиқӣ ҳастанд, ки ба аслӣ будани онҳо касе шубҳа надорад. Паймони Навин бошад миқдори хеле бештари шаҳодатҳои аслӣ буданро дорад“.

			Ӯ боз ҳам тасдиқ мекунад: „Ва агар Паймони Навин маҷмӯаи ҳуҷҷатҳои ғайридинӣ мебуд, ҳеҷ кас оиди аслӣ будани онҳо баҳс намекард“[4].

			Сэр Фредерик Кенион, собиқ директор ва китобдори асосии Осорхонаи Британия, яке аз мутахассисони бузургтарин оиди дастнависҳои қадимӣ буд. Чанде пеш аз марг ӯ навишта буд:

			„Фосилаи байни навишта шудани худи Паймони Навин ва қадимтарин нусхаи он чунон кам аст, ки онро сарфи назар кардан мумкин аст, ва мо шубҳае надорем, ки матни Навиштаро ҳамон тавре ки навишта шуда буд, дорем. Мо асос дорем, то оиди дуруст ва бетаҳриф будани Паймони Навин хулосаи ниҳоӣ бароварем“[5].

			Oё ба нақли Паймони Навин оиди зиндагии Исои Масеҳ бовар кардан мумкин аст, агар он хеле баъдтар аз марги Ӯ навишта шуда бошад?

			Ақидае паҳн шудааст, ки китобҳои Паймони Навин хеле баъдтар аз воқеаҳои дар он тасвиршуда навишта шудаанд, ва бинобар ин ба аниқии онҳо такя кардан мумкин нест. Аммо ҳаёти Исоро ҳамзамонони Ӯ ё шахсоне тасвир намудаанд, ки маълумотҳоро аз шоҳидони воқеаҳо ба даст овардаанд. Муаллифони китобҳо ё дар замони воқеаҳо зистаанд, ё бо шоҳидони он шахсан шинос буданд.

			Маълумотҳои библиявие ки мо дар даст дорем, аз он далолат мекунанд, ки Инҷилҳо барвақт навишта шудаанд. Китоби Аъмол фаъолияти миссионерии калисои ибтидоиро тасвир менамояд ва онро муаллифи Инҷили Луқо чун давоми он навиштааст. Он бо маҳбусии ҳавворӣ Павлус дар Рум ба охир мерасад ва тасвири марги ӯро намедиҳад.

			Азбаски Китоби Аъмол дигар рӯйдодҳои муҳими зиндагии ӯро тасвир мекунад, мо метавонем чунин ҳисобем, ки он ҳангоми зинда будани ӯ навишта шудааст, яъне то соли 64, ҳангоме ки Павлус дар давраи ҳукмронии Нерон кушта шуд.

			Ва агар Китоби Аъмол то соли 64 навишта шуда бошад, ин маънои онро дорад, ки Инҷили Луқо дар охири солҳои 50-ум — аввали солҳои 60-ум навишта шудааст. Масеҳ тақрибан дар соли 30-юм ба салиб кашида шуда буд, пас Инҷилро на дертар аз 30 сол пас аз ин воқеа навиштаанд. Калисои ибтидоӣ чунин меҳисобид, ки Инҷили Матто ба давраи зиндагии заминии Исо наздиктарин аст, яъне он аввал навишта шудааст. Ҳамин тариқ, мо хулоса бароварда метавонем, ки се Инҷил дар тӯли 30 сол пас аз рӯйдодҳои дар он тасвиршуда навишта шудаанд, ҳангоме ки шоҳидон метавонистанд шаҳодатҳоро рад кунанд, агар онҳо ба ҳақиқат мувофиқат намекарданд.

			Ин далелҳо Ҷон Т. Робинсонро водор мекунанд санаи навишта шудани китобҳои Паймони Навинро назар ба он, ки дигар муҳаққиқони либералии ҳозира аз рӯи анъана муқаррар мекунанд, ба замони хеле барвақттар мансуб донад. Ӯ мегӯяд, ки Паймони Навин то соли 70, яъне дар замони зинда будани шоҳидони рӯйдодҳо ба анҷом расида метавонист[6].

			Бостоншинос У. Ф. Олбрайтро фактҳо водор мекунанд ба чунин хулоса биёяд: „Акнун мо бо боварӣ гуфта метавонем: Ҳеҷ асосе нест, то ягон китоби Паймони Навинро ба давраи баъди соли 80-ум мансуб донем — масалан, ба солҳои 130–150, чуноне ки ҳозир мунаққидони радикалитарини Паймони Навин санагузорӣ мекунанд“[7].

			Ҳангоме сухан дар бораи Инҷили Юҳанно меравад, санагузории соли 80-умро зери шубҳа гузоштан мумкин аст. Юҳанно дар охири ҳукмронии Домисиан, дар солҳои 95-96 ба ҷазираи Патмӯс бадарға шуда буд. Мувофиқи анъана чунин ҳисобида мешавад, ки Юҳанно китоби Ваҳйро маҳз дар ҳамин вақт навиштааст. Клименти Искандариягӣ, Евсевий ва Ириней ба ин ишора кардаанд[8].

			Маълумотҳо ба он далолат мекунанд, ки (1) ҳуҷҷатҳо на он қадар дертар аз рӯйдодҳои тасвиршуда ва (2) ҳангоми зиндагии шоҳидони воқеаҳо навишта шудаанд. Ногузир хулосае ба миён меояд: Ба тасвири зиндагии Масеҳ, ки дар Паймони Навин дода шудааст, бовар кардан мумкин аст.

			Ин қадар тафсирҳои бисёри Китоби Муқаддас ҳастанд, — чаро маҳз ба ин тафсир такя кардан даркор аст?

			Мо борҳо шунидаем, ки ҳама Китоби Муқаддасро ҳар гуна тафсир мекунанд. Азбаски одамон навиштаҳои онро ҳар гуна мефаҳманд, гӯё ақидаи умумӣ ғайриимкон аст. Одамон мавҷудияти бисёр деноминатсияҳоро чун далели ғайриимкон будани ҳамфикрӣ байни имондорон меҳисобанд.

			Аммо ҷонибдорони чунин нуқтаи назар матлабҳои зеринро ба назар намегиранд. Бисёрии онҳое ки Китоби Муқаддасро мехонанд, ва зиёда аз ин, ҳатто касоне ки ба бехато будани он боварӣ надоранд, дар он ҳамфикр ҳастанд, ки чӣ ғояи асосии он чиз аст.

			Дар ҳамаи равияҳои масеҳият оиди он чӣ, ки Китоби Муқаддас таълим медиҳад, фаҳмиши умумӣ ҳаст. Онҳо ҳамаи равияҳои диниро, ки ҳақиқатҳои асосии зеринро изҳор менамоянд, қабул доранд: Худо одамро ба сурат ва шабоҳати Худ офарид, ба ӯ иродаи озод дод, ва одам қарор дод ба Худо муқобилат кунад ва ҳамин тариқ ба ҷаҳон гуноҳро овард. Худо аз боиси муҳаббати ҳамешагии худ, дар шахсияти Исои Масеҳ таҷассум ёфт ва ба ҷои мо қурбонии ивазкунандаро овард ва барои гуноҳ ҷазо дид. Одам ба Исои Масеҳ бовар карда, муносибатро бо Худо барқарор карда метавонад.

			Ғояи Китоби Муқаддас барои ҳамаи онҳое ки онро мехонанд ва фаҳмидан мехоҳанд, равшан аст. Мушкилот он вақт ба миён меоянд, ки одамон кӯшиш мекунанд Каломи Худоро ба тасаввуротҳои устуворшудаи худ мувофиқ кунонанд. Аммо дар ин на Китоби Муқаддас, балки онҳое айбдоранд, ки мехоҳанд, то Китоби Муқаддас гуфтаҳои онҳоро баён намояд. Агар оиди деноминатсияҳои зиёд сухан равад, фарқияти байни онҳо ба асосҳои таълимоти масеҳӣ дахл намекунад. Фарқият ба хусусиятҳои маданӣ, этникӣ ва иҷтимоӣ вобаста аст. Ҳангоми муқоисаи ҷиддӣ маълум мегардад, ки фарқиятҳои таълимотӣ асосӣ нестанд.

			Баъзеҳо ин далелро барои сафед кардани нобоварии худ истифода мебаранд, аммо ин ба монанди дигар далелҳо беасос аст. Исо комилан фаҳмо мегӯяд: „Ҳар кӣ ба Писар имон оварад, ҳаёти ҷовидонӣ меёбад. Ва ҳар кӣ ба Писар имон наоварад, ҳаётро нахоҳад дид, балки ғазаби Худо бар вай мемонад“ (Юҳ.3:36). Дар аксари мавридҳо фарқиятҳо на ба тафсири Навишта, балки ба истифодаи он дахл доранд.

			Чӣ гуна ба Китоби Муқаддас бовар кардан мумкин аст, агар дар он ин қадар ихтилофот бошанд?

			Ин масъала ба таври ҳайратовар бисёр ба миён гузошта мешавад. Гуфта мешавад, ки ихтилофот дар Китоби Муқаддас касро водор мекунанд ба илҳоми илоҳӣ доштани он шубҳа кунад. Ақидае хеле маъмул аст, ки дар Китоби Муқаддас бисёр номувофиқатҳо ҳастанд, ва ин боиси нобоварӣ ба он мегардад.

			Ҳақиқатан, агар дар Китоби Муқаддас хатоҳо падид оянд, пас ақаллан қисман онҳо аз Худои комил ва ҳамадон барнамеоянд. Бо ин розӣ нашудан номумкин аст. Аммо бо тасдиқи асосӣ, ки гӯё дар Китоби Муқаддас ҳақиқатан хатоҳо ҳастанд, розӣ шудан номумкин аст. Инро гуфтан осон аст, аммо исбот кардан — тамоман кори дигар аст.

			Баъзе порчаҳо дар назари аввал ихтилофнок метобанд, аммо ҳангоми тадқиқи минбаъда мо боварӣ ҳосил мекунем, ки ин тавр нест.

			Пеш аз ҳама мо ба адлу инсоф даъват менамоем. Масъаларо на кам ва на зиёд қаламдод намудан, ва ягон нуқтаи назарро пешакӣ нодуруст фаҳмидан мумкин нест. Мо бо дигар асарҳо маҳз ҳамин тавр амал мекунем, ва одилона хоҳад буд, ки дар ин маврид низ қоидаи умумӣ риоя карда шавад. Бисёр вақт чунин мешавад, ки ҳангоми тадқиқи Китоби Муқаддас одамон қоидаҳои махсусро истифода мебаранд, ва бо ин розӣ шудан мумкин нест.

			„Ихтилоф“ чист? Талаботи асосии мантиқ оиди беихтилофӣ дар назар дорад, ки ҳамон як чиз дар айни замон буда ва набуда наметавонад. Масалан, дар ҳамон як лаҳза борон борида ва наборида наметавонад. Вайрон шудани ин принсипро дар Навишта ихтилоф номидан мумкин мебуд. Агар дар Китоби Муқаддас гуфта мешуд, ки Исо дар ҳамон як вақт дар Уршалим ва дар Носира ба салиб кашида шуда, мурд, ин хатои исботшаванда мебуд.

			Ҳангоме оиди ихтилофот мегӯем, бояд ба назар гирем, ки тасдиқот, бе он ки ихтилоф дошта бошанд, аз ҳам фарқ карда метавонанд. Фарқ бо ихтилоф баробармаъно нест. Мавриди нобиноёнро, ки Исо онҳоро шифо дод, аз назар мегузаронем. Матто мегӯяд, ки онҳо ду нафар буданд, Аммо Марқӯс ва Луқо танҳо як нафарро зикр мекунанд. Аммо ин ҳикояҳоро ихтилофнок ҳисобидан мумкин нест, — аниқтараш, онҳо якдигарро пурра мекунанд.

			Тасаввур кунед, ки шумо бо мири шаҳр ва сардори полис гап мезанед. Баъд аз он Ҷимро вомехӯред ва мегӯед, ки бо мири шаҳр гуфтугӯ доштед. Баъди як соат Ҷонро вохӯрда, мегӯед, ки бо мири шаҳр ва сардори полис сӯҳбат доштед.

			Ҳангоми муқоисаи нақлҳои шумо дӯстонатон дар онҳо гӯё ихтилоферо пай мебурданд. Аммо дар асл ихтилоф нест, — он дар мавриде мебуд, ки шумо ба Ҷим мегуфтед, ки танҳо бо мири шаҳр гап задед.

			Дар асл нақлҳои шумо ихтилофнок не, балки гуногун мебошанд. Оиди бисёр матнҳои Китоби Муқаддас низ ҳаминро гуфтан мумкин аст. Агар мо онҳоро нодуруст хонем, дар онҳо хатоҳоро мебинем.

			Масалан, Китоби Доварон оиди мағлубияти Сисро нақл мекунад. Гуфта мешавад, ки Ёил ба ӯ шир овард ва бо фонаву болға кушт (5:25-27), мо аз боби пешина мефаҳмем, ки Ёил ӯро ҳангоми хобиданаш кушт (4:21). Аммо агар мо Китоби Доварон 5:25–27-ро бо диққат хонем, мебинем, ки дар он ҷо гуфта нашудааст, ки ӯ ҳангоми нӯшидани шир кушта шуд. Ҳамин тариқ, ихтилофе ки гӯё ҷой дошт, ҳал мешавад.

			Чунин мешавад, ки порчаҳо аз боиси ноаниқии тарҷума ихтилофнок метобанд, чунки забони ибронӣ ва юнонӣ (чун ҳамаи забонҳо) баъзе хусусиятҳоеро доранд, ки пурра аниқ тарҷума кардани онҳо ғайриимкон аст. Чунин мушкилот ҳангоми бо забонҳои нусхаи аслӣ таҳлил намудани матни Китоби Муқаддас дарҳол ҳал мешаванд.

			Яке аз мисолҳои маълумтарин нақл оиди руҷӯъ намудани Павлус аст. Мо мехонем: „Онҳое ки ҳамсафари ӯ буданд, моту мабҳут меистоданд, зеро ки он садоро шуниданд, лекин ҳеҷ касро надиданд“ (Аъм.9:7), ва боз: „Онҳое ки бо ӯ буданд, нурро дида, ҳаросон шуданд, вале овози Он Касро, ки бо ман сухан мегуфт, намешуниданд“ (Аъм.22:9).

			Мо номувофиқатро мебинем: дар мавриди якум гуфта мешавад, ки ҳамсафарони Павлус овозро мешуниданд, дар мавриди дуюм гуфта мешавад, ки намешуниданд. У. Ф. Арндт, мутахассиси забони юнонӣ, мефаҳмонад:

			„Дар ин ду маврид феъли „шунидан“ (акоuо) як хел истифода намешавад. Дар Аъмол 9:7 он дар падежи генитив истифода шудааст, дар Аъмол 22:9 бошад — дар падежи аккузатив. Конструксия бо генитив онро ифода мекунад, ки чизе шунида мешавад, ё садоҳое ба гӯш мерасанд, аммо ишора намекунад, ки шахс шунидаашро дарк мекунад ё не.

			Аммо конструксия бо аккузатив шуниданеро дар назар дорад, ки фаҳмиши бошууронаи хабарро дар бар мегирад. Аз ин ҷо маълум мешавад, ки порчаҳо ба ҳамдигар ихтилоф надоранд.

			Матни Аъмол 22:9 инкор намекунад, ки ҳамсафарони Павлус садоҳоро мешуниданд, — он мегӯяд, ки онҳо на он тавре мешуниданд, ки садои мешунидаашонро фаҳманд. Воситаҳои забони англисӣ барои инъикоси ин нозукӣ имкон намедиҳанд“[9].

			Яъне, агар барои душворӣ маънидод ёфт шавад, дар матн хаторо дидан асосе надорад. Душвориҳои фаҳмиданро бо надонистани вазъият маънидод кардан мумкин аст. Кашфиётҳои таърихӣ ва археологӣ ба ҷойҳои душворфаҳми Навишта рӯшанӣ андохтанро давом медиҳанд, ва ҳамин тариқ „хатоҳо“ маънидод карда мешаванд. Дар бисёр мавридҳо хулосаҳои бошитоб баровардан даркор нест.

			Ҳақиқатан, ҳоло на ҳамаи ҷойҳои душворфаҳм маънидоди худро ёфтаанд, аммо мо боварӣ дорем, ки миқдори онҳо баробари зиёд шудани донишҳои мо оиди рӯйдодҳои Китоби Муқаддас торафт кам мешавад. Худо ҳамадон ва тавоност. Ӯ ба Худ ихтилоф дошта наметавонад. Агар мо Каломи Ӯро дуруст фаҳмем, дар он ихтилофҳо нестанд.

			Оё бозёфтҳои бостоншиносӣ бо рўйдодҳои библиявӣ мувофиқат мекунанд? Оё бостоншиносӣ аниқии Китоби Муқаддасро тасдиқ мекунад?

			Бостоншиносӣ бо тадқиқи боқимондаҳои моддии ҳаёт ва фаъолияти одамоне ки таъсироти харобкунандаи вақтро аз сар гузарондаанд, машғул мешавад. Водоркунандаи ибтидоӣ барои ҳафриёти тамаддунҳои қадимӣ хоҳиши ёфтани ганҷҳои нуҳуфта буд.

			Аммо дар замони мо олимон боқимодаҳоро барои он тадқиқ мекунанд, ки одамони қадимиро хубтар фаҳманд ва ҳаёти онҳоро дарк намоянд. Бостоншиносон ба ҳудуди Шарқи Наздик, ки тамаддун дар он ҷо сарчашма гирифтааст, таваҷҷӯҳи зиёд доранд.

			Бояд зикр кард, ки бостоншиносии аз таърих ҷудо маъное надорад. Бостоншиносӣ ба мо танҳо оиди пайдарҳамии рӯйдодҳо чизе гуфта метавонад, аммо на оиди хронологияи онҳо. Санаҳо, рӯйдодҳо, халқҳо, маҳалҳо — мавзӯи тадқиқи таърих мебошанд.

			Дар давоми 100 сол бостоншиносӣ ба мо тасдиқи баъзе рӯйдодҳои дар Китоби Муқаддас зикршударо додаанд. Масалан, муддати дароз Садӯм ва Амӯро шаҳрҳои афсонавӣ ҳисобида мешуданд. Аммо ҳангоми ҳафриёт дар Эбла (Ҳозира Телл-Мардах) 15 ҳазор лавҳачаҳои дорои навиштаҷот ёфт шуданд, ки як қисми онҳо тарҷума шудаанд. Дар баъзеи онҳо Садӯм ва Амӯро зикр шуданд.

			Маълумотҳои бостоншиносӣ ҳамчунин тасдиқ намуданд, ки Балтшасар ном ҳоким ҳақиқатан буд; ҳиттиён на танҳо вуҷуд доштанд, балки империяи бузургеро ташкил карда буданд; Шоҳ Сарҷӯн ҳақиқатан буд; баёни рӯйдодҳо дар Китоби Аъмол таърихан дуруст аст. То ҳол бостоншиносӣ аниқии нақли Китоби Муқаддасро на инкор, балки тасдиқ карда истодааст.

			Бостоншиносии ҳозира ба муваффақиятҳои зиёд ноил шудааст. Бо вуҷуди маҳдуд будани маълумот, он ба он маъно фоиданок аст, ки ба бисёр ҷойҳои Китоби Муқаддас рӯшанӣ андохта, аниқии таърихии онро исбот мекунад. Аммо он салоҳият надорад Каломи Худо будани Китоби Муқаддасро тасдиқ намояд.

			Масеҳият, ки аъмоли Худоро дар таърихи инсоният тасдиқ мекунад, делелҳоро ба асос мегирад, ва аҳамияти аниқии таърихии Китоби Муқадас аҳамияти хеле зиё дорад.

			Агарчи мӯъҷизаҳоеро, ки Навишта оиди онҳо нақл мекунад, тафтиш кардан ё такрор намудан ғайриимкон аст, шахсони амалкунанда, ҷойҳо ва рӯйдодҳоро тадқиқ намудан пурра имконпазир аст. Агар муаллифони китобҳои Навиштаи Муқаддас фактҳоро нодуруст баён мекарданд, ба он ҷойҳои матн, ки тафтиш кардан имкон надорад, такя кардан номумкин мебуд.

			Ё, дигар хел карда гӯем, агар ҳақиқатан нақли библиявии воқеаҳои таърихӣ ба ҳақиқат мувофиқат кунад, он чӣ, ки Китоби Муқаддас оиди рӯйдодҳои фавқуттабиӣ нақл мекунад, ҳамчунин сазовори боварӣ мебошанд.

			„Лўлапечҳои Баҳри Мурда“ чистанд?

			Соли 1945 олими англис сэр Фредерик Кенион дар китоби худ „Китоби Муқаддаси мо ва дастнависҳои қадимӣ“ гуфта буд: „Аз эҳтимол дур аст, ки ягон вақт дастнависҳои ибронии қадим ёфта шаванд, ки ба замони то таълифи матни масоретӣ дахл дошта бошанд. Бинобар ин мо метавонем танҳо тадқиқи тарҷумаҳои ҳарчи қадимтарро ба асос гирем“[10].

			Аммо дар соли 1947 кашфиёте карда шуд, ки ин гуна изҳоротро рад намуд. То ин вақт олимон лавҳачаҳои бобилӣ ва ҳуҷҷатҳои папирусии мисриро доштанд, ки барои омӯзиши Китоби Муқаддас ба онҳо ёрӣ мерасонданд. Чунин ҳисобида мешуд, ки дастнависҳои матнҳои Паймони Куҳан боқӣ намондаанд. Вазъият дар натиҷаи бозёфт дар соҳили шимоли ғарбии баҳри Мурда дигаргун шуд. Лӯлапечҳои дар он ҷо ёфтшуда дастнависҳои китобҳои Паймони Куҳан мебошанд, ки аз дастнависҳои ба аҳли илм маълум 1000 сол қадимтаранд.

			Бозёфт таваҷҷӯҳи зиёдеро ба худ ҷалб намуд. Доктор Олбрайт, яке аз бостоншиносони шинохтаи ҷаҳон, ба Ҷон Тревер, ки дар эълон намудани кашфиёт иштирок дошт, навишта буд: „Аз самими дил бо бозёфти бузургтарини замони ҳозира табрик менамоям! Ман боварӣ дорам, ки ин дастхат аз папируси Нэш (порчаи хурд аз Паймони Куҳан, ки ба асри II то милод тааллуқ дорад) қадимтар аст… Ман онро ба соли 100 пеш аз милод мансуб медонистам…

			Чӣ бозёфти аҷиб! Илова ба ин, шубҳае нест, ки дастнавис ҳақиқист“.

			То ёфт шудани лӯлапечҳо қадимтарин нусхаи пурраи Паймони Куҳан Кодекси Бобилӣ буд, ки дар соли 1008 милодӣ, яъне 1400 сол пас аз анҷомёбии Паймони Куҳан таълиф шудааст. Лӯлапечҳои баҳри Мурда фосиларо 1000 сол кам карданд. Тамоми ҷаҳон натиҷаи тадқиқотро интизор буд, ва онҳо аниқии матни Китоби Муқаддасро тақдик карданд.

			Лӯлапечҳо шубҳае нагузоштанд, ки нусхабардорони яҳудӣ бо диққат нусхабардорӣ мекарданд. Оиди тарси эҳтиромонаи онҳо дар назди матни Навишта ҳанӯз Юсуф Флавиюс навишта буд: „Пай бурдан душвор нест, ки то кадом андоза мо ба китобҳои худ боварӣ дорем, агар дар тӯли ин қадар солҳо ҳеҷ кас ҷуръат накардааст ба онҳо чизе илова кунад, кам кунад, ё чизеро дигаргун намояд [44].

			Ҳар як яҳудӣ аз вақти зодашавӣ бояд нишондодҳои барои ҳама баробари илоҳиро эҳтиром намояд, ба онҳо вафодор бошад, ва агар лозим ояд, барои онҳо бимирад. Ҳамин тавр аллакай борҳо дидан мумкин буд, ки бисёр асирон дар театрҳо ба азобҳо ва дигар намудҳои имконпазири марг дучор мешуданд, танҳо ба хотири он ки зидди қонунҳо ё дигар китобҳои муқаддаси мо сухане нагӯянд [45]“[11].

			Чунин муносибатро муқоисаи матни масоретӣ, ки асоси Китоби Муқаддаси яҳудӣ мебошад, ошкор менамояд: тадқиқи дастнависҳои ёфтшудаи матни пурра ё порчаҳои китобҳои Паймони Куҳан (ба истиснои китоби Эстер) нишон медиҳанд, ки фарқиятҳо баъди 1000 соли нусхабардорӣ ночизанд. Ҳамин тариқ, лӯлапечҳои баҳри Мурда тасдиқи қобили эътимод будани Китоби Муқаддас мебошанд.

			Мувофиқи ақидаи Чарлз Пфайффер, „бояд зикр кард, ки агарчи натиҷаҳои тадқиқи лӯлапечҳои Қумрон (Қумрон — ноҳияи соҳили баҳри Мурда, ки лӯлапечҳо дар он ҷо ёфт шудаанд) нуқтаи назари мунаққидони Китоби Муқаддасро инкор намекунанд, дар баробари ин онҳо барои аз нав дида баромадани тасаввуроти анаъанавӣ оиди асли пайдоиши матни Китоби Муқаддас асосе намедиҳанд.

			Матнҳои Кумрон аз матнҳои Паймони Навини мо фарқ надоранд. Фарқиятҳои ночизтарин барои ҳама гуна ҳуҷҷатҳое ки дастӣ нусхабардорӣ мешаванд, маъмулӣ мебошанд, аммо матни Китоби Муқаддасро ба қадри кофӣ боварибахш ҳисобидан мумкин аст“[12].

			Ҳамин тариқ, лӯлапечҳои дар мағораҳои баҳри Мурда ёфтшуда мавқеи анъанавии тадқиқотчиёни Паймони Куҳанро танҳо тасдиқ мекунанд.

			Чаро мавҷудияти халқи яҳудӣ тасдиқи объективии ҳаққонияти Китоби Муқаддас аст?

			Агар касе боварӣ ҳосил кардан хоҳад, ки Худои Китоби Муқаддас ҳақиқатан вуҷуд дорад, ӯ бояд ба худи далели мавҷудияти халқи яҳудӣ диққат диҳад. Тадқиқи объективии ин далел ба савол оиди асоснокии имони масеҳӣ ҷавоб медиҳад. 4 ҳазор сол пеш Худо Иброҳим ном шахсро даъват намуд, ки кишварашро тарк намояд, ва ба вай ваъда дод: „Ва аз ту халқи бузурге ба вуҷуд оварам, ва туро баракат диҳам, ва номи туро бузург созам: ва ту намунаи баракат хоҳӣ шуд. Ва баракат диҳам онҳоеро, ки туро муборак хонанд, ва лаънат гӯям ба онҳое ки туро малъун хонанд; ва дар ту ҳамаи қабилаҳои рӯи замин баракат хоҳанд хост“ (Ҳас.12:2-3).

			„Ва Худованд ба Абром гуфт: ,Акнун чашм андохта, аз мақоме ки дар он истодаӣ, ба ҷониби шимол, ва ҷануб, ва шарқ, ва ғарб назар кун. Зеро тамоми заминеро, ки мебинӣ, ба ту ва насли ту то абад медиҳам‘“ (Ҳас.13:14-15).

			Дигар хел карда гӯем, Худо ба Иброҳим ваъда дод, ки (1) аз ӯ халқи бузурге ба вуҷуд меояд, (2) номи ӯ бузург мешавад, (3) ӯ баракати ҳамаи халқҳо мешавад, (4) ӯ заминеро ба даст меоварад, ки абадан ба авлодони ӯ тааллуқ хоҳад дошт.

			Ва баъди якчанд садсола ҳамин гуна халқ ҳақиқатан пайдо шуд. Он ба замини ваъдашуда даромаданӣ буд, ҳангоме Худо ба воситаи Мусо ба он огоҳиҳои муайянеро дод (Такрори Шариат 28-33).

			Худо яҳудиёнро огоҳ намуд, ки агар беитоатӣ кунанд, Ӯ дигар халқҳоро меоварад, ки онҳоро аз замини ваъдашуда мебаранд. Ӯ гуфт, ки онҳо дар заминҳои бегона паҳну парешон мешаванд, ва дар он ҷо осудагӣ намеёбанд. Аммо Худо, ки ба сухани Худ вафодор аст, ваъда дод, ки онҳоро ба хона бармегардонад. Таърих чӣ мегӯяд? Фарзандони Исроил, агарчи огоҳ карда шуданд, ба бутпарастӣ рӯ оварданд ва аз замини худ берун бурда шуданд, — дар соли 606 то милод подшоҳ Набукаднесар онҳоро ба Бобил ба асирӣ бурд, сипас дар соли 588 бозгашта, Уршалимро хароб намуд ва маъбадро оташ зад.

			Аммо Худо, чуноне ки ваъда дод, ба касоне ки мехостанд, имкон дод, то бозгарданд (дар соли 537-536 то милод, Эзро 1). Бори дуюм халқ аз замини худ дар соли 70-уми милодӣ берун карда шуд, ҳангоме ки Титус Уршалимро хароб намуд ва халқро пароканда кард.

			Қариб 1900 сол яҳудиён дар ҷаҳон зери таъқиби ҳама оворагардӣ мекарданд. Ин давра бо холокост анҷом ёфт, вақте ки дар Ҷанги дуюми ҷаҳонӣ дар конслагерҳо 6 миллион яҳудиён нобуд карда шуданд.

			Ва инак 14-уми майи соли 1948 давлати Исроил барқарор карда шуд, ва — бори дуюм дар давоми таърихи худ — аз тамоми гӯшаҳои замин ба кишвари худ бозгаштанро сар карданд. Баъди соли 1948 якчанд ҷангҳо шуда гузаштанд, аз ҷумла ҷанги шашрӯзаи соли 1967 ва ҷанги соли 1973.

			Аммо халқ нобуд нашуд ва ҳувияти миллии худро гум накард, агарчи таърих нишон медиҳад, ки ҳар халқе ки замини худро тарк мекунад, тақрибан баъди панҷ насл аз тарафи маданияти нав фурӯ бурда мешавад. Аммо яҳудиён чун моҳияти ягона боқӣ монданд. Зиёда аз ин, халқҳое ки онҳоро таъқиб менамуданд, ҳамчун халқ тамоман аз байн рафтанд: мӯобиён, аммӯниён, адӯмиён, фалиштиён ва бисёр дигарон.

			Оё касе оиди мӯобии шведӣ шунидааст? Оиди фалиштии рус? Оиди адӯмии немис? Ё оиди аммӯнии амрикоӣ? Ин халқҳо пурра бо халқҳои дигар омехта шуданд.

			Аммо яҳудиёни шведӣ, русӣ, немисӣ, амрикоӣ ҳастанд… Чуноне ки пешгӯӣ шуда буд, халқ боқӣ монд.

			Дар яке аз мубоҳисаҳо оиди шахсияти Исои Масеҳ кашиши яҳудиён иштирок дошт. Дар вақти барои саволҳо ҷудо шуда, касе аз ӯ пурсид, ки чаро ӯ ба эҳёи Исо бовар намекунад. „Ман ба мӯъҷизаҳои Паймони Навин бовар намекунам“, — ҷавоб дод ӯ.

			Як донишҷӯи зирак дарҳол пурсид, ки чаро ӯ ба мӯъҷизаҳои Паймони Навин бовар намекунад, ва аз рӯи кадом меъёр ӯ байни онҳо фарқ мегузорад. „Ман ба мӯъҷизаҳои Паймони Куҳан низ бовар намекунам, — ҳаяҷоннопазир ҷавоб дод кашиш. — Ба фикрам, ҳамаи онҳо асотир мебошанд“.

			Бовар кардан душвор аст, ки ӯ чунин гуфт. Охир, чун яҳудӣ боқӣ мондани ӯ аллакай яке аз бузургтарин мӯъҷизаҳои таърих аст.

			Ҳангоме ки соли 1976 мо дар Исроил филми „На танҳо дуредгар“-ро ба навор мегирифтем, моро ба назди як мансабдори баландмартабаи ҳукумат даъват карданд. Мо ба ӯ саволе додем, ки ба нигоҳ дошта шудани халқи ӯ дахл дошт. Яҳудиён, ки ду бор аз замини худ ронда шуда буданд, чӣ гуна боқӣ монданд? Чӣ гуна холокостро аз сар гузаронданд, ки ҳангоми он сеяки яҳудиён ҳалок гардиданд? Чӣ гуна зери фишори 100-миллион арабҳо дар солҳои 1967 ва 1973 устувор монданд? Оё онҳо ин қадар ихтироъкор ва чолок ҳастанд, ё ин натиҷаи ғамхории Худо ба халқи Худ аст?

			Мансабдор ба мо нигариста гуфт: „Агарчи бисёриҳо дар кишвари ман мегӯянд, ки атеист ҳастанд, бовар накунед. Ба фикрам, ҳар яки мо ботинан дарк мекунад, ки кадом як қувваи олӣ моро ҳимоя мекунад“. Ӯ илова кард, ки ҳангоме Уршалим боз яҳудӣ шуд, қариб миллион кас назди девори гиря омаданд, то Худоро шукргузорӣ намоянд.

			Худо вафодор аст. Чун нишона ба ҷаҳон, Худо ҳам мавҷудияти Худ, ва ҳам вафодориро ба ваъдаҳои Худ оиди Исроил зоҳир намудааст.

			Чаро масеҳиён иҷрошавии пешгўиҳоро далели Каломи Худо будани Китоби Муқаддас меҳисобанд?

			Касонеро, ки ба Исои Масеҳ бовар мекунанд, доимо мепурсанд, ки чаро онҳо Китоби Муқаддасро дорои илҳоми илоҳӣ меҳисобанд. Дар ҷавоб онҳо одатан ба пешгӯиҳои иҷрошуда, ки далели хеле ҷиддӣ аст, ишора мекунанд.

			Ҳавворӣ Петрус, шоҳиди ҷалоли Исои Масеҳ будани худро изҳор намуда, мегӯяд: „Ва каломи нубувват барои мо матонати бештаре дорад; шумо хуб мекунед, ки ба он рӯ меоваред, ҳамчун ба чароғе ки дар ҷои торик нур мепошад, то даме ки чашми рӯз кушода шуда, ситораи субҳ дар дилҳои шумо тулӯъ намояд“ (2 Пет.1:19). Ӯ ба пешгӯии иҷрошуда чун ба шаҳодати ҳаққонияти Навишта ишора менамуд.

			Оиди таълимоти пешгӯиҳо худи Китоби Муқаддас мегӯяд: „Паёмҳои пешинаро аз замони қадим ба ёд оваред, зеро ки Ман Худо ҳастам, ва Худои дигаре нест, ва амсоли Ман нест. Оқибатро аз ибтидо, ва он чиро, ки ҳанӯз рӯй надодааст, аз қадим баён менамоям; Ман мегӯям: ,Иродаи Ман иҷро хоҳад шуд, ва ҳар он чиро, ки хостаам, ба ҷо хоҳам овард‘“ (Иш.46:9-10).

			„Вақоеи пешинро Ман аз қадим эълон намудаам, ва аз даҳони Ман баромадааст, ва Ман онҳоро баён кардаам, ногаҳон ба амал овардаам, ва иҷро шудааст. Бинобар ин ба ту аз қадим эълон намудаам, пеш аз вуқӯъ туро хабардор кардаам, ки мабодо бигӯӣ: ,Бути ман инро ба амал овардааст, ва санами ман ва ҳайкали рехтаи ман инро амр фармудааст‘“ (Иш.48:3,5).

			Паймони Навин оиди „башорати Худо, ки онро Худо пештар, ба воситаи анбиёи Худ, дар Навиштаҳои муқаддас, ваъда карда буд, дар бораи Писари Худ, яъне дар бораи Худованди мо Исои Масеҳ“ мегӯяд (Румиён 1:1-4).

			Мувофиқи Навишта, пешгӯӣ барои он аст, то мо донем, ки Худо ҳаст ва оиди ҷаҳон нақшаи махсусе дорад. Оиди рӯйдодҳо садҳо сол пеш аз воқеъ шудани онҳо хабар дода, Китоби Муқаддас донишеро зоҳир менамояд, ки тахмини муқаррарӣ буда наметавонад. Иҷрошавии пешгӯиҳоро тасвир намуда, Навиштаҳо ба илҳоми илоҳӣ доштани худ ишора мекунанд.

			Пешгӯӣ оиди подшоҳ Куруш мисоли ин буда метавонад (Иш.44:28; 45:1). Тақрибан дар соли 700-уми пеш аз милод пайғамбар Ишаъё номи подшоҳеро гуфтааст, ки ба Уршалим сохта шудани онро эълон мекунад, ва он сохта мешавад, ва маъбад бунёд мегардад. Ҳангоме ки Ишаъё менавишт, шаҳр ва маъбад вайрон нашуда буданд. Онҳоро танҳо дар соли 586 то милод, яъне пас аз 100 сол, Набукаднесар вайрон кард. Пас аз он ки бобилиён Уршалимро забт намуданд, онро дар соли 539 форсҳо ба тасарруфи худ дароварданд. Баъди муддате подшоҳи Форс Куруш оиди барқарор намудани маъбад фармон баровард. Ва ин 160 сол пас аз пешгӯии Ишаъё рӯй дод! Ишаъё ҳанӯз пеш аз зода шудани Куруш пешгӯӣ кард, ки ӯ оиди барқарор кардани маъбад, ки ҳанӯз вайрон нагардида буд, супориш медиҳад. Ин пешгӯии ҳайратовар аст, ва ин ягона пешгӯӣ нест.

			Китоби Муқаддас садҳо пешгӯиҳои воқеаҳои ояндаро дар бар мегирад. Ин ба ҳеҷ ваҷҳ тасодуф буда наметавонад. Пешгӯиҳои иҷрошуда шаҳодатҳои кофии мавҷудияти Худо ва илҳоми илоҳӣ доштани Навишта мебошанд.

			„Апокрифҳо“ чистанд? Чаро ин китобҳо ба Китоби Муқаддас ворид карда нашудаанд?

			Ба апокрифҳо 14-15 китоб мансубанд, ки муаллифӣ ва эътибори онҳо тасдиқ нашудааст. Онҳо ба Паймони Куҳани яҳудӣ дохил намешуданд, аммо дар баъзе дастнависҳои Септуагинта (тарҷумаи юнонии Паймони Куҳан, ки тақрибан дар соли 250 то милод дар Искандария, пойтахти онвақтаи Миср, карда шудааст) ҳастанд.

			Қисми зиёди онҳоро калисои румӣ-католикӣ дар анҷумани Тридент (1545–1563) қонунӣ эътироф намудааст, аммо калисои протестантӣ эътибори илоҳии онҳоро эътироф намекунад.

			Касоне ки онҳоро ба Навиштаҳо мансуб медонанд, ба он ишора мекунанд, ки муаллифони китобҳои Паймони Навин аксаран аз Септуагинта, ки апокрифҳоро дар бар мегирифт, иқтибос меоварданд. Онҳо ҳамчунин ба он ишора мекунанд, ки баъзе падарони калисо, пеш аз ҳама Ириней, Тертуллиан ва Клименти Искандариягӣ, апокрифҳоро дар хизматгузориҳо истифода мебурданд ва онҳоро чун Навишта қабул доштанд, чуноне ки, масалан, Калисои сурёнӣ дар асри IV мекард.

			Августин, ки дар анҷумани Иппония (393) ва анҷумани сеюми Карфаген (397) сарварӣ мекард, бо қарори баробар ҳисобидани мартабаи китобҳои қонунӣ ва ғайриқонунӣ розӣ буд. Ғайр аз калисои католикӣ, калисои православӣ низ апокрифҳоро қисми қонун меҳисобад.

			Дастнависҳои Қумрон порчаҳои ҳуҷҷатҳои апокрифии яҳудиро дар бар мегиранд, аммо тадқиқи ҷиддии масъала беасос будани кӯшишҳои ба Навиштаҳо дохил намудани апокрифҳоро ошкор менамояд. Муаллифони китобҳои Паймони Навин ҳақиқатан метавонистанд онҳоро зикр намоянд, аммо ҳеҷ гоҳ ба онҳо чун ба Навиштаи Пок далолат накардаанд, ва ҳеҷ чиз ба он ишора намекунад, ки онҳо апокрифҳоро дорои илҳоми илоҳӣ меҳисобиданд. Шояд дар асри I Септуагинта ин китобҳоро дар бар мегирифт (ва ин исбот нашудааст), аммо Исо ва шогирдони Ӯ аз онҳо иқтибос наовардаанд.

			Муроҷиат ба падарони калисо барои исботи илҳоми илоҳӣ доштани ин китобҳо далели суст аст, чунки бисёриҳо, аз ҷумла Ориген ва Иероним, онҳоро инкор мекарданд.

			Калисои сурёнӣ танҳо дар асри IV апокрифҳоро ба қонун дохил намуд. Ҷолиби диққат аст, ки онҳо дар таркиби „Пешито“[13]  — Китоби Муқаддаси масеҳиёни сурёнӣ дар асри II, набуданд.

			Дар аввал Августин ҳақиқатан апокрифҳоро эътироф менамуд, ба ҳар ҳол, қисман. Аммо асарҳои баъдинаи ӯ нишон медиҳанд, ки ӯ ин китобҳоро ғайриқонунӣ ва аз Навиштаҳои яҳудӣ пасттар меҳисобид. Ҷамъияти яҳудӣ низ ин китобҳоро қабул намекард. Дар анҷумани Ямния (соли 900-уми милодӣ), ки қонуни яҳудии китобҳои муқаддасро тасдиқ мекард, оиди ба Паймони Куҳан дохил намудани 9 китоб баҳсҳо шуда буданд. Дар натиҷа танҳо он китобҳое, ки ҳозир ҳам ба Паймони Куҳан дохил мешаванд, қонунӣ ҳисобида шуданд.

			Дар байни дастнависҳои Кумрон мавҷуд будани апокрифҳо ҳанӯз далели илҳоми илоҳӣ доштани онҳо нест, чунки бисёр порчаҳои дигар ҳуҷҷатҳо низ ёфт шуда буданд, ки ба Навиштаҳо дахле надоранд. Он далел низ муҳим аст, ки худи калисои католикӣ танҳо дар анҷумани Тридент (1545–1563) ин китобҳоро ба Навиштаи Пок дохил намудааст.

			Чун қонунӣ қабул намудани баъзе апокрифҳо ба андозае аксуламал ба Ислоҳот (Реформация) буд. Калисои католикӣ ин китобҳоро эътироф намуда, оиди масъалаҳои таълимотӣ ба онҳо муроҷиат намуданро қонунӣ гардонд. Далелҳо ба фоидаи эътиборнокии апокрифҳо хеле сустанд.

			Дигар сабабҳо низ ҳастанд, ки аз боиси онҳо калисои протестантӣ ин китобҳоро эътироф намекунад. Яке аз онҳо — таълимоти ғайрибиблиявӣ оиди дархост барои мурдагон аст. Дуо дар ҳаққи мурдагон (2Макк.12:43-45), масалан, ба гуфтаҳои Луқо 16:25-26 ва Ибр.9:27 мухолифат дорад.

			Ҳамчунин, апокрифҳо оиди он нақл мекунанд, ки Юдиф ба Худо барои ёрӣ дар дурӯғгӯӣ муроҷиат мекунад (Юдиф 9:10-13).

			Апокрифҳо хатоҳои аз ин ҳам зиёдтарро доранд. Гӯё Тӯбит дар замоне мезист, ки соли 975 то милод Ёробъом зидди Роҳобъом бархост (Тӯб.1:4-5) ва соли 722 аз ҷониби Шалмансар ба асирӣ гирифта шуд (Тӯб.1:2), аммо дар айни замон ӯ танҳо 158 сол зиндагӣ кардааст (Тӯб.14:11).

			Ва ниҳоят, дар ҳеҷ як китоби апокрифӣ изҳорот оиди илҳоми илоҳӣ нест. Ҳамин ки онҳоро хонем, дарҳол фарқи байни ин китобҳо ва Китоби Муқаддасро пай мебарем.

			Чӣ гуна донистан мумкин аст, ки Худо ҳаст?

			Оё ҳақиқатан Худо ҳаст? Оё аниқ донистан мумкин аст, ки Ӯ вуҷуд дорад?

			Мо боварӣ дорем, ки ба ин гуна саволҳо ҷавоби оқилона додан мумкин аст. Мо медонем, ки Худо ҳаст, чунки Ӯ дар ин бора гуфтааст ва дар айни ҳол Худро ба мо ошкор намудааст.

			Агар Худо хомӯш мебуд, барои мо душвор мебуд, аммо, хушбахтона, ин тавр нест. Худо на танҳо ҳаст, балки оиди мавҷудияти Худ ба мо хабар додааст. Ӯ ба мо гуфтааст, ки Ӯ Кӣ мебошад, ва нақшаи Ӯ оиди ҷаҳони мо аз чӣ иборат аст.

			Ӯ инро ба мо дар Китоби Муқаддас ошкор намудааст. Китоби Муқаддас на танҳо китоб аст, — он Каломи Худост. Ин барои ҳар касе ки оиди гуфтаҳои он ҷиддӣ меандешад, аён мегардад. Азбаски талабхои Китоби Муқаддас ин қадар баланд мебошанд, бисёр касон онро нобуд карданӣ шудаанд. Мартин Лютер дар ин бора чунин мегӯяд:

			„Ин китоб хашми зӯрмандони ин ҷаҳонро меовард, бисёриҳо онро нобуд карданӣ шуданд — Искандари Мақдунӣ, мирони Миср ва Бобил, подшоҳони Форс ва Юнон, қайсарҳои Рум Юлий ва Август, — аммо ба мақсад нарасиданд.

			Онҳо нестанд, аммо китоб ҳаст, ва то абад пурраву комил боқӣ мемонад, чуноне ки ҳамеша буд. Онро кӣ дастгирӣ мекунад? Кӣ онро аз чунин қуваҳои тавоно ҳимоя мекунад? — Бе шубҳа, Худи Худо, ки малики соҳиби тамоми мавҷудот аст“[14].

			Ҳатто шаккоки франсавӣ Руссо дар Навиштаҷот як чизи махсусро дид: „Бояд иқрор шавам, ки бузургии Навиштаҷот маро ба ҳайрат меандозад; муқаддасоти мураттибони Инҷил рост ба дили мо сухан меронад ва он қадар бо ҳақиқати худ ба тааҷҷуб меоварад, ки такрори он ғайриимкон аст, инак агар ин ихтирои ягон одамон мебуд, он гоҳ ихтироъкорон боз ҳам бузургтар мешуданд нисбати ҳама қаҳрамонони бузург“[15].

			Ҳамин тавр Китоби Муқаддас ба мо асосҳои кофӣ медиҳад, то онро Каломи Худои зинда ҳисобем, ки Худро ба ҷаҳон ошкор намудааст.

			Мо аз он сабаб оиди мавҷудияти Худо медонем, ки Ӯ ба мо дар ҷисм зоҳир шуд. Исои Масеҳ Худои тавоност, ки ҷисми одамӣ дар бар кардааст. Китоби Муқаддас мегӯяд, ки „Калом ҷисм гардид ва дар миёни мо сокин шуд“ (Юҳ.1:14), — Исо ба замин омада, ба мо Худоро нишон дод (Юҳ.1:18).

			Ва агар мо донистан хоҳем, ки Худо кист ва чӣ гуна аст, ба Исои Масеҳ нигаристан кофист. Чуноне ки Ҷорҷ Байрон гуфтааст, „агар ягон вақт одам Худо шуда, Худо одам шуда бошад, пас Исо ҳам ин ва ҳам он аст“[16].

			На ин ки одам дар ҷустуҷӯи Худо боло баромад, балки Худо назди одам поён фаромад. „Инҷил он дониши ҳақиқати олиро медиҳад, ки одам дар фалсафа ёфтан мехост, аммо бенатиҷа, чунки аз боиси худи хусусияти Худо Ӯро на бо тадқиқоти ақли одамӣ, балки танҳо ҳамон вақт ёфтан мумкин аст, ки Ӯ Худро ошкор намояд“[17].

			Исо аз мурдагон эҳё шуда, илоҳияти Худро ба ҷаҳони беимон исбот намуд. „Силоҳе ки шогирдони Исо бо он барои ба даст овардани ҷаҳон равона шуданд, на дарки принсипҳои абадӣ, балки хабар оиди рӯйдоди дорои аҳамияти таърихӣ буд“[18].

			Ҳамин тавр мо Китоби Муқаддас дорем, ва мо Исои Масеҳро дорем. Ин ду далели ҷиддӣ ба фоидаи мавҷудияти Худо мебошанд. Ҳеҷ як фалсафа, ҳеҷ як дини дигар чунин далелҳо надорад.

			Худо аз куҷо пайдо шуд? Пеш аз офаридани олам Ў чӣ кор мекард?

			Ин саволҳо аз тасаввуроте бармеоянд, ки ҳама чиз — аз ҷумла Худо — монанди одам аз ҷиҳати вақт ва фазо маҳдудият дорад, ва берун аз континиуми вақт ва фазо ҳеҷ чиз нест. Ин фикр аз ҷониби ҷамъияти илмӣ мавриди шубҳа қарор гирифта буд, ва пас аз он ки Эйнштейн назарияи нисбияти худро тасвия намуд, тамоман рад карда шуд.

			Назария нисбӣ будани вақт, нисбӣ будани ҳамзамонӣ, ба суръати ҷисм вобаста будани вазни онро ошкор намуд, — яъне маҳдудияти тасаввуротҳои физикаи классикиро оиди фазо ва вақти мутлақ. Дигар хел карда гӯем, ҳатмӣ нест, ки ақида оиди дар чаҳорчӯбаи бетағйири фазо ва вақт маҳдуд будани ҳамаи мавҷудот ба ҳақиқат мувофиқат мекарда бошад.

			Хулосаҳои илм (агарчи на он қадар ба мо фаҳмо мебошанд) бо таълимоти Китоби Муқадас оиди берун аз вақт ва фазо мавҷуд будани Худо мувофиқат мекунанд (Заб.89:5; 2Пет.3:8; Қӯл.1:17). Ва агар мо Худоро ҳамин тавр қабул кунем, ҳамаи саволҳо оиди он, ки пеш аз офаридани олам Ӯ чӣ кор мекард, маънои худро гум мекунанд.

			Китоби Муқаддас таълим медиҳад, ки Худо бо фақт ва фазо маҳдуд нест, ва Ӯ лозим надонистааст ба мо ошкор намояд, ки пеш аз Офариниш чӣ будааст.

			Ваҳдати Сегона чист? Оё масеҳиён се Худоро парастиш мекунанд?

			Ваҳдати сегона яке аз консепсияҳои душворфаҳми Китоби Муқаддас аст. Агарчи масеҳиён изҳор менамоянд, ки ба Худои ягона бовар доранд, боз ҳам онҳоро дар бисёрхудоӣ айбдор мекунанд.

			Навишта на оиди се худо, балки оиди се симои як Худо мегӯяд. Он таълим медиҳад, ки як Худо ҳаст, ки Худро дар се шахсият — Падар, Писар ва Рӯҳулқудс, ки доимо вуҷуд доранд, ошкор намудааст. Инро фаҳмидан душвор аст, аммо Китоби Муқаддас чунин мегӯяд, ва ақли маҳдуди инсон ғояи Худои номаҳдудро фаҳмотар тасвия намуда наметавонад.

			Китоби Муқаддас таълим медиҳад, ки танҳо як Худо ҳаст: „Бишнав, эй Исроил! Худованд Худои Мо Худои ягона аст“ (Так.Шар.6:4). „Худованд, ки Подшоҳи Исроил ва раҳокунандаи Ӯст, яъне Худованди лашкарҳо, чунин мегӯяд: ,Ман аввалин ҳастам, ва Ман охирин ҳастам, ва ғайр аз Ман Худое нест‘“ (Иш.44:6). „Худо ягона аст“ (1Тим.2:5).

			Аммо моҳияти шахсиятҳои Илоҳӣ як нестанд. „Ва Худо гуфт: ,Одамро ба сурати Мо, ба шабоҳати Мо биофарем‘“ (Ҳас.1:26). „Инак, Одам мисли яке аз Мо орифи неку бад гардидааст“ (Ҳас.3:22).

			Дар ин ҷо Ӯ ба фариштагон муроҷиат карда наметавонист, зеро онҳо дар офариниш иштирок накардаанд ва карда ҳам наметавонистанд. Мувофиқи Китоби Муқаддас, ҳама чизро Исои Масеҳ офаридааст (Юҳ.1:3; Қӯл.1:15: Ибр.1:2).

			Навишта комилан равшан оиди се шахсият мегӯяд. Китоби Муқаддас Худо Падарро зикр мекунад (Ғал.1:1).

			Он оиди Писар, Калом, Исо — Худоодам мегӯяд. „Калом Худо буд“ (Юҳ.1:1). Исо „Худоро низ Падари Худ гуфта, Худро бо Худо баробар медонист“ (Юҳ. 5:18).

			Навишта шахсияти сеюм — Рӯҳулқудсро низ зикр мекунад, ва Ӯро низ Худо меномад. „Петрус гуфт: ,Эй Ҳанониё! Чаро ин тавр ба дилат шайтон роҳ ёфтааст, то туро водор кунад, ки ба Рӯҳулқудс дурӯғ бигӯӣ…? … Ту на ба одамизод, балки ба Худо дурӯғ гуфтӣ‘“ (Аъм.5:3-4).

			Ҳамин тариқ, мувофиқи Китоби Муқаддас, як Худо дар се шахсият вуҷуд дорад: Падар, Писар ва Рӯҳулқудс. Фаҳмиши масеҳии Ваҳдати Сегона дар ҳамин аст.

			Доктор Ҷон Уорвик Монтгомерӣ ба воситаи ҳаммонандкунии зерин дар фаҳмидани он ёрӣ медиҳад: „Таълимот оиди Ваҳдати Сегона ,ирратсионалӣ‘ нест. Ба фоидаи ягонагӣ зикр накардани шаҳодатҳои Китоби Муқаддас оиди сегонагӣ ирратсионалӣ аст. Далелҳое, ки мо дорем, бояд пеш аз моделҳо оянд, ё агар аниқтар гӯем, моделҳои мо бояд бар маълумотҳои пурра сохта шаванд:

			„Таълимот оиди Ваҳдати Сегона „ирратсионалӣ“ нест. Ба фоидаи ягонагӣ зикр накардани шаҳодатҳои Китоби Муқаддас оиди сегонагӣ ирратсионалӣ аст.

			Далелҳое, ки мо дорем, бояд пеш аз моделҳо оянд, ё агар аниқтар гӯем, моделҳои мо бояд бар маълумотҳои пурра сохта шаванд.

			Илоҳиётшинос бояд аз рӯи намунаи физик-назариётчӣ амал намояд. Ҳангоми тадқиқ ҳиссачаҳои дохили атом хусусиятҳои ҳиссача (Р), мавҷ (W) ва квантро (h) зоҳир менамоянд.

			Ва агарчи ин сифатҳо аз баъзе ҷиҳатҳо ҳамсоз нестанд (масалан, ҳиссачаҳо, бар хилофи мавҷҳо, диффраксия намешаванд), модели электрон дар физикаи ҳиссачаҳо PWh аст. Барои тасвири муносиби ҷаҳон модели стандартӣ даркор аст.

			Илоҳиётшинос оиди Худо чун „се дар як“ ҳамин тавр мегӯяд. На физик, на илоҳиётшинос интизори он нестанд, ки модел барои тартиб додани манзараи комилан фаҳмову равшан ёрӣ медиҳад. Вазифаи он ёрӣ додан барои ба ҳисоб гирифтани ҳамаи маълумотҳост, на ин ки воқеиятро ба „мантиқ“ „ҳамоҳанг“ намуда, онро таҳриф намудан.

			Яъне мо бояд байни Ваҳдати Сегона ва ивазкунандаи хираи Худованди масеҳии Китоби Муқаддас интихобе намоем“[19].

			Чаро Исо ягона роҳ ба сўи Худо аст?

			Одамоне ҳастанд, ки ҳеҷ гоҳ дар бораи Исо нашунидаанд. Дигарон бошанд мепурсанд: „Дар Исо чӣ чизи махсусе ҳаст? Чаро танҳо ба воситаи Ӯ назди Худо омадан мумкин аст?“

			Моро дар тангназарӣ айбдор мекунанд, зеро мо изҳор менамоем, ки назди Худо роҳи дигаре нест. Пеш аз ҳама бояд зикр кард, ки мо инро бофта набаровардаем. Инро Исо гуфтааст. Мо танҳо он чиро, ки Ӯ ва муаллифони китобҳои Паймони Навин мегуфтанд, мерасонем.

			„Исо ба вай гуфт: ,Ман роҳ ва ростӣ ва ҳаёт ҳастам; касе наметавонад назди Падар ояд, магар ин ки ба василаи Ман‘“ (Юҳ.14:6). „Агар имон наоваред, ки ин Ман ҳастам, дар гуноҳҳои худ хоҳед мурд“ (Юҳ.8:24). Ҳавворӣ Петрус низ ҳаминро гуфтааст: „… дар зери осмон ҳеҷ исми дигаре ба одамон ато нашудааст, то ки ба василаи он наҷот ёбем“ (Аъм.4:12).

			Павлус ҳамин ақидаро дошт: „Худо ягона аст, ва воситачии байни Худо ва одамон низ ягона аст, ки Исои Масеҳи одамизод аст“ (1Тим.2:5). Ҳамин тариқ, Паймони Навин комилан аниқ мегӯяд, ки одам Худоро дарк карда наметавонад, магар ин ки ба василаи Исои Масеҳ.

			Барои фаҳмидани он ки чаро ин гуна аст, ба аввал бозгаштан даркор аст. Худо осмону заминро офарид (Ҳас.1:1) ва одамро — ба сурати Худ (1:26). Ӯ ҳама чизро комил офарид (1:31).

			Ӯ марду занро дар муҳити идеалӣ сокин намуд ва оиди ҳамаи эҳтиёҷоти онҳо ғамхорӣ мекард. Танҳо як чиз барои онҳо мумкин набуд — хӯрдани меваи дарахти маърифати некиву бадӣ, то ки намиранд (Ҳас.2:17).

			Аммо онҳо аз меваи манъшуда хӯрданд (Ҳас.3). Ва ин боиси натиҷаҳои ҷиддӣ гардид. Муносибатҳои Худо бо одам вайрон шуданд, ва ин дар кӯшиши аз Ӯ пинҳон шудани Одаму Ҳавво аён аст (Ҳас. 3:8).

			Муносибатҳои байни одамон вайрон шуданд: Одам ва Ҳавво баҳс карданд, ва ҳар яке мекӯшид айбро аз гардани худ соқит кунад (Ҳас.3:12-13).

			Робитаи одам бо табиат вайрон шуд. Замин алафҳои бегона мерӯёндагӣ шуд, ва ҳайвонот акнун ба одам меҳрубон набуданд (Ҳас.3:17-18). Ғайр аз ин, одам осоиштагӣ бо худро аз даст дод, ӯ ноқаноатмандӣ ва холигиро ҳис мекардагӣ шуд, ки ин то гуноҳкоршавӣ набуд.

			Аммо Худо ваъда дод, ки инро ислоҳ мекунад ва Масеҳро мефиристад, ки тамоми офаринишро аз гуноҳ наҷот медиҳад (Ҳас.3:15). Оиди Касе ки ба ҷаҳон меояд ва инсониятро озод мекунад, дар Паймони Куҳан борҳо гуфта шудааст.

			Ва ваъдаи Худо иҷро шуд. Худо дар шахсияти Исои Масеҳ инсон гардид (Юҳ.1:14,29). Ӯ ба ҷои мо мурд, то ки мо боз шодии муносибатҳоро бо Ӯ дошта бошем. „Худо дар Масеҳ буда, аҳли ҷаҳонро бо Худ мусолиҳа дод… Зеро Ӯро, ки аз гуноҳ бехабар буд, барои мо қурбони гуноҳ сохт, то ки мо дар Ӯ адолати Худо шавем“ (2Қӯр.5:19, 21).

			Исо барои мо роҳ кушод. Худо ҳама корро кард, ва мо ин далелро бояд танҳо қабул намоем. Мо ба амали Масеҳ чизе илова карда наметавонем, — Ӯ ҳама корро барои мо кард.

			Агар одам бо ягон роҳи дигар ба Худо наздик шуда метавонист, қурбонии Исо зарур намебуд. Марги Ӯ нишон медиҳад, ки роҳи дигар нест. Ҳеҷ як дини дигар ва ҳеҷ як каси дигар моро ба дарки Худои ҳақиқӣ оварда наметавонад.

			Аммо бо марги Исо ҳама чиз тамом нашуд.

			Фарз мекунем, ки мо ба ҷангал ба тамошо рафта, роҳгум задем. Мо медонем, ки агар ба тарафи даркорӣ наравем, ҳалок шуда метавонем. Ва инак дар пеш, он ҷое ки пайраҳа ба ду тараф ҷудо мешавад, мо ду касро мебинем. Назди онҳо давида рафта, мо мебинем, ки яке аз онҳо ҷангалбон аст, ки сиҳату саломат аст. Дигарӣ бошад мурда аст. Мо аз кӣ роҳро мепурсем? Албатта, аз шахси зинда.

			Ва ҳангоме ки сухан дар бораи абадият меравад, мо саволҳои худро ба Касе медиҳем, ки зинда аст, — на ба каси дигар, балки ба Исои Масеҳ. Касе монанди Ӯ нест. Ӯ аз мурдагон бархост, ва ин моро бовар мекунонад, ки Ӯ ҳамонест, ки Худро номидааст (Рум.1:4), Ӯ Писари Худо ва роҳи ягона ба сӯи Худои ҳақиқӣ мебошад.

			Магар Худои Паймони Куҳан Худои бадхашм нест, дар ҳоле ки Худои Паймони Навин Худои меҳрубон аст?

			Бисёр вақт Китоби Муқаддасро дар он айбдор мекунанд, ки он Худои ҳархеларо нишон медиҳад. Гӯё Паймони Куҳан оиди Худои хашмгин нақл мекунад, Паймони Навин бошад — оиди Худои муҳаббат.

			Оре, Паймони Куҳан оиди доварии Худо бисёр нақлҳо дорад, масалан, оиди он ки Худо Садӯмро сӯзонид, канъониёнро нобуд кард ва ғайра. Мунаққидон ишора мекунанд ба фарқи илоҳи ҷангҷӯи Паймони Куҳан аз Исои прогрессивӣ, ки ба дӯст доштани якдигар даъват менамуд (ниг. Мавъизаи болои кӯҳ).

			Он чӣ, ки ба назар ихтилоф метобад, ҳангоми таҳқиқи бодиққат ҳал мешавад. Исо гуфт, ки бузургтарини фармудаҳои Паймони Куҳан дӯст доштани Худо ва атрофиён аст (Мат.22:37). Ӯ ҳамчунин таъкид менамуд, ки Худои Паймони Куҳан муҳаббат ва марҳаматро аз қурбонӣ афзал медонист (Мат.9:13; 12:7).

			Ва мо тасдиқи инро пайдо мекунем. „Оё Ман мавти шарирро хоҳонам?“ — мегӯяд Худованд Худо. — Балки онро хоҳонам, ки ӯ аз рафтори худ тавба карда, зинда монад“ (Ҳизқ.18:23).

			Аммо Худо одил аст ва бадиро сарфи назар карда наметавонад. Ҷазо мувофиқи нақшаи Ӯ ба амал меояд. Агар гуноҳкорон аз роҳҳои бад барнагарданд, Ӯ амали барояш писандидаро аз рӯи адлу инсоф ба ҷо меоварад (Ирм.18).

			Худо ба амӯриён садҳо сол дод, то тавба кунанд (Ҳас.15:16), аммо онҳо ин имкониятро истифода набурданд. Нӯҳ пеш аз тӯфон ба ҳамзамонони худ 120 сол мавъиза мекард (Ҳас.6:3). Дар асл Паймони Куҳан Худои хеле пурсабрро нишон медиҳад, ки ба одамон имкониятҳои беҳисоби тавба кардан ва бо Ӯ мусолиҳа намуданро медиҳад, ва танҳо вақте ки онҳо якравона Ӯро рад мекунанд, онҳоро одилона ҷазо медиҳад.

			Дар ҳақиқат, бар хилофи ақидаи паҳншуда, маҳз Худованд Исои Масеҳ қатъияти сахттар зоҳир мекунад. Ба фарисиён муроҷиат карда, Ӯ онҳоро дар риёкорӣ айбдор менамояд ва оиди маҳкумияти абадӣ огоҳ мекунад (Мат.23).

			„Гумон накунед, ки омадаам, то осоиштагӣ бар замин биёрам; наомадаам, ки осоиштагӣ биёрам, балки шамшер“ (Мат.10:34), — огоҳ мекунад Ӯ, — „Зеро ки омадаам, то одамро аз падараш, духтарро аз модараш, ва келинро аз модаршӯяш ҷудо кунам“ (Мат.10:35).

			Паймони Навин ҳам оиди муҳаббат ва марҳамат, ва ҳам оиди доварӣ мегӯяд. Худо абадӣ ва тағйирнопазир аст. Аммо дар вазъиятҳои гуногун хусусиятҳои Ӯ ҳар хел зоҳир мешаванд. Агар бо диққат хонем, Паймони Куҳан ва Паймони Навин худи ҳамон Худоро ба мо ошкор менамоянд, ки пур аз марҳамат аст, аммо гуноҳро ҷазо медиҳад.

			Аз куҷо мо медонем, ки Масеҳ ҳақиқатан вуҷуд дошт?

			Дар замони мо бисёр касон мегӯянд, ки Исо вуҷуд надошт, ва Ӯ қаҳрамони хаёлӣ аст.

			Бертран Рассел ин нуқтаи назарро чунин тасвия медиҳад: „Гап дар таърих нест. Шубҳаовар аст, ки Масеҳ умуман вуҷуд дошт, ва агар Ӯ вуҷуд дошта бошад ҳам, мо оиди Ӯ чизе намедонем, бинобар ин таърихӣ будан масъалаи мураккаб аст. Гап дар он аст, ки Ӯ дар Инҷилҳо чӣ гуна нишон дода шудааст“[20].

			Чунин изҳоротро на таърихшиносон, балки касоне мекунанд, ки далелҳоро намедонанд. Паймони Навин аз 27 китоби алоҳида иборат аст, ки дар асри I навишта шудаанд. Ин ҳуҷҷатҳо таърихи зиндагии Исо ва бунёд гардидани калисои масеҳиро баён мекунанд, яъне давраи аз соли 4-уми то милод то соли 90-уми милодиро дар бар мегиранд. Дар онҳо шоҳидони рӯйдодҳо „дар бораи он чи аз ибтидо буд, ва мо онро шунидаем ва бо чашмони худ дидаем ва муроқиба намудаем, ва онро дастҳои мо ламс кардааст, дар бораи Каломи ҳаёт“ нақл мекунанд (1Юҳ.1:1).

			Мавҷудияти Исоро таърихшиноси яҳудӣ Юсуф Флавиюс тасдиқ намудааст (соли 37 милодӣ зода шудааст): „Тақрибан дар ҳамин вақт Исо мезист, шахси хирадманд, агар Ӯро умуман одам номидан мумкин бошад. Ӯ корҳои ҳайратоваре кард ва устоди одамоне шуд, ки ҳақиқатро бо майли том қабул мекарданд.

			„Ӯ бисёр яҳудиён ва юнониёнро ба Худ ҷалб намуд. Ӯ Масеҳ буд. Бо исрори шахсони бонуфузи мо Пилотус Ӯро ба салиб маҳкум намуд. Аммо касоне ки пеш Ӯро дӯст медоштанд, акнун ҳам инро бас накарданд. Дар рӯзи сеюм Ӯ боз ба онҳо зинда зоҳир шуд чуноне ки пайғамбарони дорои илҳоми илоҳӣ оиди Ӯ ва бисёр мӯъҷизаҳояш хабар додаанд. То ҳол масеҳиён вуҷуд доранд, ки худро бо номи Ӯ чунин меноманд [37]“[21].

			Агарчи ин порча баҳсро ба миён оварда метавонад, зеро дар он гуфта мешавад, ки Исо Масеҳ буд ва аз мурдагон зинда шуд, далели мавҷудияти Ӯ бешубҳа аст.

			Таърихшиноси румӣ Корнелий Тасит (қарибии 55 — қарибии 117), ки давраи ҳукмронии Неронро тасвир намудааст, Исои Масеҳ ва масеҳиёнро („Солномаҳо“ XV, 44) ва ҳамчунин масеҳиёнро дар нақл оиди сӯзонда шудани маъбади Уршалим дар соли 70 номбар кардааст (дар ин бора таърихшиноси румӣ Север, „Хроникаҳо“, 30:6).

			Ғайр аз ин, Исо ва пайравони Ӯро таърихшинос Севтоний зикр намудааст (соли 112, „Ҳаёти Клавдий“, „Сабтҳо“, Х, 96.).

			Шаҳодатҳои масеҳӣ ва ғайримасеҳӣ бисёранд. Ба мавҷудияти Ӯ шубҳа кардан дуруст нест. Мо оиди Исо, назар ба дилхоҳ шахсияти дигари таърихӣ, бештар медонем. Оиди таваллуд, зиндагӣ ва марги Ӯ хеле бештар аз ҳар гуна шахсияти таърихӣ маълум аст.

			Маълумотҳои сарчашмаҳои ғайрибиблиявиро оиди зиндагии Масеҳ омӯхта, Родерик Данкерлӣ ба хулосае омад: „Дар ҳеҷ яки ин ҳуҷҷатҳо ишорае нест, ки Масеҳ шахсияти воқеии таърихӣ набуд.

			Нуқтаи назари пурра асоснок (чуноне ки ба ман метобад) изҳор карда мешавад, ки идеяи асотирӣ будани пайдоиши масеҳият суиистифодаҳои ҳозиразамон мебошанд, ки сабабгорашон ақидаи нодуруст ва нафрат аст. Чуноне ки боре Мережковский гуфта буд, масъала оиди он, ки Исо буд ё набуд, ба майнаи одам намеомад, агар ақли ӯ пеш аз ин бо хоҳише хира намешуд, ки Ӯ ҳеҷ гоҳ набуд“[22].

			Оё Исо ҳақиқатан гуфта буд, ки Ў Худо аст? Ва ҳатто агар Ў чунин гуфта бошад ҳам, чаро ман бояд ба ин бовар кунам?

			Дар байни пешвоёни маъруфи дин Исо ба он маъно беназир аст, ки танҳо Ӯ изҳор намуда буд, ки Ӯ Худои таҷассумшуда аст. Ақидае ҳаст, ки дигарон низ инро гуфтаанд, аммо ин нодуруст аст.

			Буддо даъвои худоӣ накардааст. Мусо нагуфтааст, ки ӯ Яҳува аст, Муҳаммад худро бо Аллоҳ як наҳисобидааст, Зардушт худро бо Аҳурамаздо баробар надонистааст. Аммо Исо, дуредгар аз Носира, гуфт, ки касе Ӯро дидааст, Падарро дидааст (Юҳ.14:9).

			Масеҳ бисёр суханҳо гуфтааст. Ӯ гуфтааст, ки пеш аз Иброҳим буд (Юҳ.8:58), ва Ӯ бо Падар баробар аст (Юҳ.5:17-18). Ӯ гуфт, ки гуноҳҳоро бахшида метавонад (Марқӯс 2:5-7), — ҳол он ки мувофиқи Китоби Муқаддас, танҳо Худо гуноҳҳоро бахшида метавонист (Иш.43:25).

			Паймони Навин байни Исо ва Офаридгори коинот аломати баробарӣ мегузорад (Юҳ.1:3) ва мегӯяд, ки ҳама чиз дар Ӯ вуҷуд дорад (Қӯл.1:17). Ҳавворӣ Павлус мегӯяд, ки „Худо дар ҷисм зоҳир шуд“ (1Тим.3:16), Юҳанно бошад гуфтааст, ки „Калом Худо буд“ (Юҳ.1:1). Исо ва муаллифони Паймони Навин якҷоя шаҳодат медиҳанд, ки Исо на танҳо одам аст, Ӯ Худо мебошад.

			Оиди Худ чун оиди Худо гуфтани Ӯро на танҳо дӯстон, балки душманон низ мешуниданд. Ва агар далели чунин изҳорот барои шаккокон шубҳаовар аст, ҳукуматдорони онвақтаи яҳудӣ шубҳае надоштанд.

			Ҳангоме Исо пурсид, ки чаро Ӯро сангсор карданӣ ҳастанд, „яҳудиён дар ҷавоби Ӯ гуфтанд: ,Туро барои амали нек сангсор намекунем, балки барои куфр, зеро Ту, ки одам ҳастӣ , Худро Худо мехонӣ‘“ (Юҳ.10:33).

			Исо бо ҳамин фарқ мекунад. Дар динҳои дигар пеш аз ҳама на устодон, балки таълимот аҳамият доранд.

			Дини конфутсианӣ — маҷмӯи таълимот аст (аз чӣ иборат будани таълимоти худи Конфутсийро ҳозир аниқ кардан ғайриимкон аст). Ислом — ваҳйи Аллоҳ (Муҳаммад охирин фиристода ба инсоният аст, аммо на ягона). Дини буддоиро Сидҳартҳа Гаутама бунёд намудааст (ки мувофиқи анъанаи буддоӣ, танҳо яке аз ҳалқаҳои силсилаи буддоҳо аст, ки аз гузаштаи дур ба оянда давом мекунад). Дини ҳиндуия умуман асосгузор надорад.

			Мағзи масеҳият — шахсияти Исои Масеҳ аст. Исо нагуфтааст, ки Ӯ устоди ростӣ аст. Ӯ гуфт, ки Ӯ Ростӣ аст (Юҳ.14:6). Моҳияти масеҳият на дар таълимот, балки дар худи Исо аст.

			Оё Ӯ — чуноне ки мегуфт — Писари Худо буд? Оё ҳақиқатан Ӯ ягона роҳ ба сӯи Худо аст?

			Тасаввур мекунем, ки президенти ИМА дар ҳамаи телеканалҳо эълон мекунад: „Ман Худои тавоно ҳастам, метавонам гуноҳҳоро бахшам ва худро аз мурдагон зинда кунам…“ Барномаро дарҳол бозмедоштанд, президентро мебурданд, ва ҷои ӯро ноиб-президент ишғол менамуд.

			Чунин изҳоротро ё девона, ё фиребгар, ё Худо карда метавонист.

			Аммо Исо маҳз ҳамин гуна изҳорот намуда буд. Ва агар Ӯ — чуноне ки мегуфт — ҳақиқатан Худо бошад, мо бояд ба Ӯ бовар кунем. Агар не, метавонем ба Ӯ аҳамият надиҳем. Ӯ ё Худованд аст, ё не.

			Исо ҳақиқатан Худро Худо эълон менамуд. Оё ба Ӯ бовар кардан даркор аст? Бисёр чизҳоро гуфтан мумкин аст. Оё далелҳои Худо будани Ӯ ҳастанд?

			Китоби Муқаддас бисёр далелҳо меоварад (масалан, мӯъҷизаҳо ва пешгӯиҳои иҷрошуда), то бовар кунем, ки Ӯ ҳақиқатан Ҳамонест, ки Худро меномид (Юҳ.20:30-31). Ва далели асосии он, ки Ӯ ҳақиқатан Писари Худо аст, — пешгӯии Ӯ оиди аз мурдагон зинда шудани Ӯ мебошад.

			Ҳангоме ки фарисиён ва китобдонон аз ӯ аломатҳо талаб намуданд, Ӯ ба онҳо ҷавоб дод, ки „чунон ки Юнус се шабонарӯз дар шиками моҳӣ буд, Писари Одам низ се шабонарӯз дар оғӯши замин хоҳад буд“ (Мат.12:40).

			Дар мавриди дигар „Исо дар ҷавоби онҳо гуфт: ,Ин маъбадро вайрон кунед, ва дар се рӯз Ман онро барпо хоҳам кард. Лекин Ӯ дар бораи маъбади бадани Худ сухан мегуфт‘“ (Юҳ.2:19.21).

			Қудрати аз мурдагон зинда шудан Ӯро на танҳо аз сарварони дин, балки аз ҳамаи одамоне, ки замоне дар рӯи замин зистаанд, фарқ мекунонад.

			Ва ҳар касе, ки ба ҳаққонияти масеҳият шубҳа мекунад, бояд аз рад намудани далели эҳё (ки он бисёр далелҳо дорад) сар кунад, чунки Исо аз мурдагон эҳё шуда, исбот кард, ки Ӯ дар ҳақиқат Писари Худо мебошад.

			Оё ҳақиқатан Исо аз бокира зода шудааст?

			Мӯъҷизаи зода шудани Исои Масеҳ бисёр касонро ҳайрон мекунад ва барои қабул намудани ҳақиқати масеҳият садди роҳ мешавад. Аммо, мувофиқи Китоби Муқаддас, мувофиқи нақшаи Худо, Писари Ӯ бояд ба таври мӯъҷизаосо ба 
замин меомад.

			700 сол пеш аз зода шудани Масеҳ пайғамбар Ишаъё гуфтааст: „Бинобар ин Худованд Худо ба шумо аломате хоҳад дод: инак бокирае ҳомила хоҳад шуд ва Писаре хоҳад зоид, ва Ӯро Имонуил хоҳад номид“ (Иш.7:14).

			Паймони Навин оиди иҷроиши пешгӯӣ нақл мекунад: „Ва дар моҳи шашум Ҷаброили фаришта аз ҷониби Худо ба Носира ном шаҳри Ҷалил фиристода шуд назди бокирае ки номзади Юсуф ном марде аз хонадони Довуд буд, ва номи он бокира Марям буд…

			„Ва фаришта ба вай гуфт: ,Эй Марям, натарс, зеро ки ту назди Худо файз ёфтаӣ; ва инак, ҳомила шуда, Писаре хоҳӣ зоид, ва Ӯро Исо хоҳӣ номид‘…

			„Марям ба фаришта гуфт: ,Ин чӣ гуна мешавад, дар сурате ки ман бокира ҳастам?‘

			„Фаришта дар ҷавоби вай гуфт: ,Рӯҳулқудс бар ту хоҳад омад, ва қуввати Ҳаққи Таоло бар ту соя хоҳад афканд; бинобар ин он мавлуди муқаддас ҳам писари Худо номида хоҳад шуд… Зеро ки назди Худо ҳеҷ каломе бе оқибат намемонад‘“ (Луқ.1:26-27, 30-31, 34-35, 37).

			Китоби Муқаддас аз бокира зода шуданро ҳамчун далел баён мекунад. Қиссаи ин рӯйдодро Матто (шоҳиди ҳаёти Исо) ва Луқо (табиб, ки бисёр рӯйдодҳоро аз нуқтаи назари модари Масеҳ, Марям, аз назар мегузаронад) баён кардаанд. Нақлҳои Матто ва Луқо саҳеҳ мебошанд, ва оиди баъдтар ба Инҷилҳо дохил карда шудани онҳо ҳеҷ маълумоте нест. Калисои масеҳӣ таълимот оиди аз бокира зода шуданро аз худи аввал пайравӣ манамуд.

			Игнатий аз Антиохия дар аввали асри II навишта буд: „Зеро Худои мо Исои Масеҳро, мувофиқи нақшаи Худо, Марям, ки аз насли Довуд буд, ба дунё овард, аммо аз Рӯҳулқудс“[23].

			Ӯ аз боиси якчанд сабабҳо бояд маҳз ҳамин тавр ба замин меомад.

			Китоби Муқаддас таълим медиҳад, ки Каломе ки ҷисм гардид, аз ибтидо бо Худо буд (Юҳ.1:1,14). Оиди мавҷудияти азалии Масеҳ дар бисёр ҷойҳои Паймони Навин гуфта шудааст (Юҳ.8:58; Флп.2:6-11; Қӯл.1:15-16).

			Чуноне ки Инҷилҳо ба мо нақл мекунанд, мувофиқи нақшаи Худо, Ӯ аз бокира зода шуд. Сабаби дигар — бегуноҳии Ӯ буд. Паймони Навин таълим медиҳад, ки Ӯ аз зодашавӣ то марг бегуноҳ буд. Танҳо аз боиси бегуноҳ будан Ӯ қурбонии олӣ оварда тавонист. Ӯ бояд ба таври мӯъҷизаосо аз бокира зода мешуд, чунки тамоми насли одамӣ гирифтори гуноҳ аст.

			Ғайр аз ин, агар Исо аз Юсуф зода мешуд, ба тахти Довуд даъво карда наметавонист. Мувофиқи пешгӯӣ, ҳеҷ кас аз қабилаи Еконё дар Исроил подшоҳ шуда наметавонист (Ирм.22:28-30), Юсуф бошад аз авлоди ӯ буд (Мат.1:12-16).

			Ҳамин тариқ, аз бокира зода шудани Исо на танҳо далел, балки зарурати таърихӣ низ мебошад.

			Магар ғояи аз бокира зода шудан аз нуқтаи назари замони ҳозира ба ҳақиқат монанд аст?

			Пурра имконпазир аст, ки Худо метавонист писари Худро бо роҳи дигар ба ҷаҳон оварад, аммо далел он аст, ки Ӯ ин корро маҳз ҳамин тавр кардан хост.

			Инҷил нақл мекунад, ки „Юсуф… бо вай [бо зани худ] ҳамбистар нашуд то даме ки вай Писари нахустини худро зоид, ва Ӯро Исо ном ниҳод“ (Мат.1:24-25).

			Агарчи зодашавии Исо чун далел зикр шудааст, ва он бо сабабҳои асоснок зарур буд, бисёр вақт ба он шубҳа мекунанд.

			Мушкилии асосӣ дар он аст, ки он мӯъҷиза буд. Навишта онро чун амали фавқуттабиии Худо тафсир медиҳад. Агар мӯъҷизаҳоро имконпазир ҳисобем, онҳо боиси эътироз намегарданд.

			Саволе бамаврид аст: чаро аз бокира зода шудани Исо беш аз мавриди қадам задани Ӯ дар рӯи об, ё 5 ҳазор касро сер кардани Ӯ ғайриимкон метобад. Агар Худои тавоно, ки оламро бо каломи Худ офаридааст, вуҷуд дошта бошад, аз бокира зода шудан низ аз дасташ меояд.

			Беш аз ҳама эътирозе вомехӯрад, ки чунин зодашавӣ аз нуқтаи назари биология ғайриимкон аст, ва танҳо шахсони нодон ба ин бовар карда метавонанд.

			Клайв Люис дар ин бора чунин гуфтаааст: „Масалан, одамон мегӯянд: ,Масеҳиёни аввалин бовар доштанд, ки Масеҳ писари бокира аст. Аммо мо ҳозир медонем, ки ин аз нуқтаи назари илм ғайриимкон ас‘. Аз афташ, онҳо гумон мекунанд, ки одамон тамоман нодон буданд ва намедонистанд, ки ин мӯъҷиза ба чӣ мухолифат дорад“.

			„Лаҳзае фикр кардан меарзад, ва мо мефаҳмем, ки ин тамоман сафсата аст, ва мӯъҷизаи аз бокира зода шудан инро хеле равшан нишон медиҳад. Ҳангоме Юсуф фаҳмид, ки арӯсаш ҳомила аст, қарор дод, ки вайро сар диҳад. Чаро? Зеро на камтар аз духтури занонаи ҳозира медонист, ки бокираҳо кӯдакдор намешаванд.

			„Албатта, олими ҳозира бисёр чизҳоеро медонад, ки Юсуф намедонист, аммо ҳамаи ин чизҳои ҷузъӣ мебошанд. Чизи асосӣ он аст, ки аз бокира зода шудан бо қонуни табиат мувофиқат намекунад, ва Юсуф инро хуб медонист“[24].

			Баъзеҳо байни зодашавӣ аз бокира ва асотирҳои Юнон ё Бобил, ки гӯё муаллифони Инҷилҳо ин қиссаро аз он ҷо гирифтаанд, робитае ёфтанӣ мешаванд. Аммо, аввалан дар асотирҳои бутпарастон қаҳрамоне нест, ки аз бокира зода шуда бошад, ва сониян, ҳеҷ имкон надорад, ки яҳудӣ аз асотирҳо чизеро иқтибос мекарда бошад.

			Бисёр худоёни юнонӣ ва бобилӣ бо роҳҳои ғайриоддӣ зода мешуданд, аммо ҳамаи ин қиссаҳо бофтаи хаёлот мебошанд. Онҳо нақл мекунанд, ки худоён ва олиҳаҳо дар натиҷаи алоқаи кадом як мавҷудоти осмонӣ бо зани заминӣ, ё дар натиҷаи зинокорӣ байни худоён зода мешуданд. Онҳо унсурҳои асотирӣ доранд, Инҷил бошад ин унсурҳоро надорад.

			Доктор Торберн мефаҳмонад: „Ҳамаи ин қиссаҳо оиди зодашавии фавқуттабиӣ, ки дар фолклор ва асотирҳо вомехӯранд, як хусусияти умумӣ доранд. Онҳо барои дидани на монандӣ, балки фарқи куллӣ аз нақли масеҳӣ оиди аз бокира зода шудан ёрӣ медиҳанд“[25].

			Агар эътирозҳои зидди таълимот оиди аз бокира зода шудани Исоро бо диққат тадқиқ намоем, мо танҳо бештар ба ҳаққонияти нақли инҷилӣ боварӣ ҳосил мекунем.

			Аз куҷо мо медонем, ки Исо аз мурдагон эҳё шуд?

			Оё Исо ҳақиқатан аз мурдагон эҳё шуд? Оё ин аҳамият дорад?

			Мавқеи Роналд Т. Смит хеле хос аст. Ӯ чунин меҳисобад, ки „агар фарз кунем, ки устухонҳои Исо дар ким куҷои Фаластин хобидаанд, ин ба имони масеҳӣ халал намерасонад“[26].

			Aммо барои масеҳият аҳамият дорад, ки оё Исо ҳақиқатан аз мурдагон бархост ё не, зеро эҳё — асоси масеҳият аст. Агар Исои Масеҳ эҳё нашуда бошад, имони масеҳӣ беҳуда аст (1Қӯр.15:12-19). Ва, хушбахтона, эҳёи Исои Масеҳ — яке аз воқеаҳои беш аз ҳама тасдиқшудаи таърихи қадим аст.

			Сарварони дини он замон аз Исо талаб намуданд аломате нишон диҳад, ки Ӯ ҳақиқатан Масеҳи ваъдашуда аст. Аммо Ӯ „дар ҷавоби онҳо гуфт: ,насли шарир ва зинокор аломате металабад: ва ба вай, ҷуз аломати Юнуси набӣ, аломате дода нахоҳад шуд; Зеро чунон ки се шабонарӯз дар шиками моҳӣ буд, Писари Одам низ се шабонарӯз дар оғӯши замин хоҳад буд‘“ (Мат.12:39-40).

			Аломати эҳё (зинда шудан) барои он буд, то Исоро аз ҳамаи онҳое, ки замоне дар рӯи замин зистаанд, ҷудо кунад, ва Писари Худо будани Ӯро таъкид намояд (Рум.1:4).

			Нақлҳоро оиди баъди қатл зоҳир шудани Ӯ барои мо шоҳидоне навиштаанд, ки „ба онҳо низ, баъд аз азобу уқубаташ, бо далелҳои бисёр Худро зинда нишон дод“ (Аъм.1:3).

			Соли 56 ҳавворӣ Павлус зикр кардааст, ки Масеҳи эҳёшударо зиёда аз 500 кас диданд, ки бисёре аз онҳо ҳангоми навиштани номаҳояш зинда буданд (1Қўр.15:6). Ин барои нобоварон муҳим буд, зеро онҳо имкон доштанд аз шохидони зиндаи Масеҳ бипурсанд.

			Далелҳои таърихӣ барои рафъ намудани шубҳаҳои шахсоне, ки самимона таваҷҷуҳ зоҳир мекунанд, кофӣ мебошанд.

			Аммо гап на танҳо дар мавҷудияти тасдиқҳои далели эҳёшавӣ, балки дар набудани шаҳодатҳои хилофи ин аст. Ҳол он ки назарияҳои, ки тафсири дигари рўйдодҳоро пешкаш мекунад, назар бо эътирофи эҳё боварии бештаро металабанд. Рўзноманигор Фрэнк Морисон, агностик, хост китобе нависад, ки эҳёи Масеҳро рад мекарда бошад. Баъди тадқиқи ҷиддии маълумотҳо ў нуқтаи назари худро дигар кард ва масеҳӣ шуд. Ў нақл мекунад:

			„Ин тадқиқот аз бисёр ҷиҳатҳо ғайриоддист, ки муалифро водор мекунад оиди чунин шакл пайдо намудани ин китоб чанд сухан гўяд. Ба як маъно он дигар ҳам буда наметавонист, чунки зери таъсири ваъзиятҳо маҷбур шуд тамоман китоби дигар нависад.

			„Далелҳо дигаргун нашуданд, онҳо дар хуҷҷатҳо ва осори таърихи инсоният ҷовидона сабт шуданд. Танҳо тафсири далелҳо дигар шуд“[27].

			Рўзи панчшанбе ҷасади Масеҳро ба қабр гузоштанд, саҳарии рўзи якшанбе бошад он набуд. Агар Ў эҳё нашуда бошад, пас касе ҷасадро гирифтааст. Ин корро яҳудиён, румиён ё шогирдон карда метавонистанд. Ҷасадро гирифтани румиён маъное надошт, зеро ки онҳо ба нигоҳдории осоиштагӣ дар Фаластин манфиатдор буданд. Гум шудани ҷасад ба ин мусоидат намекард.

			Яҳудиён ҷасадро намегирифтанд, зеро эълони зиндашавии Исо ба онҳо лозим набуд. Маҳз онҳо исрор намуда буданд, ки қабр посбонӣ карда шавад. (Мат.7:62-66).

			Шогирдони Исо барои дуздидани ҷасад сабабе надоштанд. Ва агар онҳо ин корро карда бошанд, пас баъди чанде онҳо ҳаёти худро барои он чизе доданд, ки ҳақиқат набуд. Ҳол он ки таълимоти онҳо аҳамиятнокии ҳақиқатро таъқид менамуд, ва дурӯғ бо он чӣ, ки эълон менамуданд ва маъвиза мекарданд, мувофиқат намекард. Маънидоди дигари имконпазири ғоиб шудани ҷасад — эҳё шудани Масеҳ буд, ва мувофиқи бисёр шаҳодатҳо, маҳз он ба ҳақиқат мувоқиқат мекунад. Шогирдони Масеҳ ба андозаи ҳамзамонони мо донишҳои зиёд надоштанд, аммо шахси мурдаро аз зинда фарқ карда метавонистанд.

			Чуноне ки Петрус гуфтааст: „Зеро, ҳангоме ки мо қувват ва омадани Худованди мо Исои Масеҳро ба шумо хабар додем, аз паи афсонаҳои фиребгарона нарафтем, балки кибриёи Ўро бо чашми худ дидаем“ (2Пет.1:16).

			Ихтилофотро дар нақлҳо оиди эҳё чӣ гуна маънидод кардан мумкин аст?

			Аз Аҳди Ҷадид аён аст, ки эҳёи Масеҳ — асоси масеҳият аст.

			Ҳавворӣ Павлус менависад: „Ва агар Масеҳ эҳё нашуда бошад, мавъизаи мо низ бар абас аст, имони шумо низ бар абас аст. Дар айни ҳол мо низ шоҳидони козибе дар ҳаққи Худо мебудем, чунки дар ҳаққи Худо шаҳодат медодем, ки Ў Масеҳро эҳё кардааст ва ҳол он, ки агар ҳақиқатан мурдагон эҳё нашаванд, Ӯро эҳё накардааст… Ва агар Масеҳ эҳё нашуда бошад, имони шумо бар абас аст: шумо ҳануз дар гуноҳҳои худ мебошед… Ва агар мо фақат дар ҳамин ҳаёт ба Масеҳ умед мебастем, мо аз ҳамаи одамон бадбахттарем“ (1 Қур.15:14-15, 17, 19).

			Одатан эътироз мекунанд, ки дар ҳикоя оиди эҳё фарқиятҳои назаррас ҳастанд. Аммо ин фарқиятҳо ҳаққонияти қиссаҳоро танҳо тасдиқ мекунанд. Агар ҳикояҳо пурра якхела мебуданд, ҳамон як тафсилотро ба ҳамон як тартиб пешкаш менамуданд, шубҳаовар мебуд. Мо асос медоштем бипурсем, ки чаро муаллифон рўи рост намегўянд, ки ҳаммуаллифони як ҳикоя мебошанд.

			Аммо гап дар он аст, ки Инҷилҳо дар алоҳидагӣ тасвири пурарро намедиҳанд. Оиди занонро вохурдани Исо танҳо Матто нақл мекунад, оиди вохурии Ў бо ду шогирд дар роҳи Аммоус — Луқо. Танҳо Марқус оиди ба Марями Мачдалия зоҳир шудани Масеҳ мегўяд. Ҳеч кас, ғайр аз Юҳанно, ба болохона омадани Исо, ки он ҷо шогирдон ҷамъ шуда буданд, ва оиди зоҳиршавии Ў дар назди кӯли Табария намегўяд.

			Равшан аст, ки Инҷилҳо оиди Исои Масеҳ як хел нақл намекунанд. Инро интизор шудан лозим буд. Ғайриимкон аст, ки шоҳидон, масалан рўзноманигорон, оиди Ў як нақл кунанд. Ин танҳо дар ҳолати забон як кардан имкон медошт. Агар фарқиятҳо ба чизҳои асосӣ дахл медоштанд, барои шубҳаҳо асос мебуд. Ва агар шоҳидон дар чизи асосӣ ҳамфикр ҳастанд, фарқият дар тафсилот ҳаққонияти ҳикояҳоро танҳо тасдиқ мекунад.

			Ҳамчунин бояд зикр кард, ки дар тафсилот ихтилофҳои рўйрост нестанд. Тафсилоти гуногун, ки муаллифон ба ҳиқояҳо ворид кардаанд, дар якҷоягӣ, бе он ки моҳиятро дигар карда бошанд, манзараи умумиро нишон медиҳад.

			Вақтҳои гуногуни назди қабр омадани занонро зикр кардани Юҳанно ва Марқус низ гўё ихтилоф аст. Марқус нақл мекунад, ки онҳо ҳангоми тулӯи офтоб омаданд, аммо аз рӯи суханони Юҳанно, ҳангоми ки Марями Маҷдалия омад, ҳанӯз торик буд. Масъала ҳал мешавад, агар ба назар гирем ки аз Уршалим ё Байт-Ҳинӣ то қабр занон роҳи муайянеро бояд тай мекарданд. Ҳангоме ки онҳо баромаданд, торик буд, ва ҳангоме ки ба макон расиданд, равшан шуд… Яъне Юҳанно метавонист вақти баромаданро, ва Марқус бошад ба макон расиданро, дар назар дошта бошанд.

			Фариштаҳо дар назди қабр боиси баҳсҳои бештар мебошанд. Матто ва Марқус нақл мекунанд, ки дар назди қабр ба занон як фаришта муроҷиат карда буд, Луқо ва Юҳанно мегўянд, ки фариштаҳо ду нафар буданд.

			Ин ба назар ихтилоф метобад, аммо Матто ва Марқус истисно намекунанд, ки як фаришта аз номи ду нафар гап зада метавонист.

			Инчилҳо дар чизҳои асосӣ мувофиқат доранд. Шогирдони Исо ба марги Ў омода набуданд. Ў мурд ва дафн карда шуд. Пагоҳии иди Фисҳ қабр холӣ буд. Ғоиб шудани ҷасадро чун эҳё шудани Исо маънидод накарданд. Марям гумон кард, ки ҷасадро дуздиданд. Муаллифони Инчилҳо дар он ҳамфикранд, ки шогирдон боварӣ доштанд, ки Исои эҳёшударо дидаанд, дар асри 1 бошад дар яҳудият ғояи марг ва эҳёи Масеҳ вуҷуд надошт. Шогирдон оиди эҳёи Исо дар Уршалим, ки Ў дар он ҷо қатл шуда буд, эълон намуданд. Ҳамаи ин далелҳо дар якҷоягӣ шаҳодати қавии ҳаққонияти ҳикояти эҳёшавии Исо мебошад.

			Профессор Уилбор Смит оиди фарқиятҳо ва мувофиқатҳои байни ҳикояҳо оиди эҳё чунин мегўяд: „Дар ин ҳақиқатҳои асосӣ хеҷ ихтилофе нест. Фарқиятҳое, ки дар ҳикояҳо ҳастанд, ба ҷузъиёте дахл доранд, ки дар хотири шоҳидони эҳёи Худованди мо ва муаллифони чор Инҷил монданд. Тадқиқи ҳаматарафа шаҳодатҳои ҳикояҳоро суст карда наметавонад оиди ҳақиқат ки Исо аз мурдагон зинда шуд дар рўзи сеюм ва ба бисёриҳо зоҳир шуд“[28].

			Мўъҷизаҳо чӣ гуна имконпазир буда метавонанд?

			Аксуламали маъмул ба мўъҷизаҳо дар ду иқтибоси зерин ифода ёфтааст. Яке ба намояндаи замони антиқӣ, ва дигаре ба ҳамзамони мо тааллуқ дорад.

			„Ҳеҷ чиз бесабаб воқеъ намешавад. Он чӣ воқеъ шуда наметавонад, воқеъ намешавад. Ҳангоме он чӣ воқеъ мешавад, ки воқеъ шуда метавонист, он набояд чун мўъҷиза тафсир дода шавад. Пас, мўъҷиза вуҷуд надорад… Мо хулоса бароварда метавонем, ки он чӣ воқеъ шуда метавонад, мўъҷиза нест“[29].

			Масалан, Китоби Муқаддас оиди ҳаёти Исои Масеҳ нақл мекунад. Ҳикоя тасвири воқеаҳоеро дар бар мегирад, ки мувофиқи тартиби табии ашёҳо рўй дода наметавонистанд.

			Бокираҳо таваллуд намекунанд, фариштаҳо ба одамон ҳеҷ чизро хабар намедиҳанд, одамон рўи об қадам намезананд, мурдагон ба ҳаёт барнамегарданд ва ғайра.

			Ҳикояи Исои Масеҳ бисёр чизҳоеро дар бар мегирад, ки ғайриимкон мебошанд, ва бинобар ин баёноти аниқи воқеаҳо будан наметавонанд.

			Ҳангоме ки Паймон навишта мешуд, одамон метавонистанд чунон содда бошанд, ки ба он чӣ, ки оиди Исо ҳикоя мекарданд, бовар менамуданд, ва ихтилофоти байни ин ҳикоя ва донишро оиди ҷаҳон пай намебурданд. Аммо ҳозир вазъият дигар аст“[30].

			Ғояи имконияти мўъҷизаҳоро бисёриҳо масхара мекунанд. Онҳо далеле меоваранд, ки мўъҷиза вайрон кардани қонунҳои илм аст, ва аз ҳамин сабаб он барои ақли инсони ҳозиразамон қобили қабул нест.

			Дар навиштаҳо бошад бисёр чизҳои мўъҷизанок ҳастанд. Дар он нақл карда мешавад, ки кўрон фавран бино мешуданд, мурдаҳо зинда мешуданд, тар табиат ҳодисаҳои тамоман ғайриоддӣ рўй медоданд, масалан, тӯфони умумиҷаҳонӣ ва ҷудо шудани обҳои баҳри Сурх.

			Асос барои боварӣ ва мўъҷиза фаҳмиши библиявии Худо аст. Ҳама чизро ояти якуми Китоби Муқаддас ҳал мекунад: „Дар ибтидо Худо замин ва осмонро офарид“ (Ҳастӣ 1:1).

			Агар мо ин суханонро дар маънии аслии калима қабул кунем, ки дар аввал Худо оламро офарид, ҳама чизи боқимонда барои мо мушкил нахоҳад шуд. Агар Ў ба ин Қодир бошад, мо на танҳо фарз мекунем, балки интизори аз бокира таваллуд шудан, рўи об қадам задан, сер кардани 5000 кас бо якчанд нон ва моҳӣ ва дигар мўъҷизаҳои дар Китоби Муқаддас тасвир шуда ҳастем.

			Албатта, агар кас ба Худо бовар накунад, имконияти мўъҷизаро инкор мекунад, гарчанде дар асл он ғайриимкон нест. Чуноне ки хаввории Павлус ба подшоҳи нобовар гуфт: „Чаро ба назари шумо аз ақл берун менамояд, ки Худо мурдагонро эҳё мекунад“ (Аъм.26:8).

			Амалан маъсала дар он аст, ки оё Худо ҳаст ё не. Агар Худо бошад, муъҷизаҳо низ ҳастанд. Ҷавоб ба савол оиди он, ки муъҷизаҳо чӣ гуна имконпазир буда метавонанд, аз ҳамин иборат аст.

			Агар сухан дар бораи қонунҳои илм равад, бояд иқрор шуд, ки он қонунҳо воқеаҳоро роҳнамун намесозанд ва маънидод ҳам намекунанд. Онҳо танҳо хулосабариҳои сабабҳо ва натиҷаҳои қобили мушоҳида мебошанд. Он далел, ки чунин воқеа ҳар рўз рўй намедиҳад, далели 3,5 ҳазор сол пеш ҷудошудани баҳри Сурх буда наметавонад.

			Ишора ба қонунҳои ҷаҳони табиӣ далел нест, зеро чуноне ки Китоби Муқаддас ба мо мегўяд, Худои тавоно баъзан ба рафти табии воқеаҳо даҳолат мекунад. Мўъҷиза ҳолати истисноӣ ва беназир аст. Ба он чун ба дигар воқеаҳо муносибат кардан мумкин нест. Мо боварӣ дорем, ки воқеа рўй додааст, аммо на аз боиси он, ки онро маънидод карда метавонем. Агар муқарар карда бошад, ки воқеае рўй додааст, новобаста ки мо онро маънидод кардан метавонем ё наметавонем, мо онро чун факт эътироф мекунем. Воқеаҳои Китоби Муқаддас на камтар аз дигар рўйдодҳои таърихӣ бешубҳа тасдиқ шуданд, масалан, чун истилоҳи Искандари Мақдунӣ ё барҳам хурдани империяи Рум. Дар ҳаёти ҳаррўза ба мӯъҷиза дучор нашудани мо маъно надорад, ки онҳо рўй надодаанд ва рўй намедиҳанд. Пас, далелҳои мавҷуда имкон медиҳанд на танҳо ба имконпазирии мўъҷизаҳо, балки ба ҳаққонияти онҳо низ бовар кунем.

			Оё мўъҷизаҳои дар Китоби Муқаддас тасвиршуда чашмбандиҳое набуданд, ки барои одамони нодон муқаррар шудаанд?

			Мегуянд, ки одамони замонҳои қадим на он қадар боақл, ва назар ба одамони ҳозира, хеле хурофотпараст буданд, бинобар ин ба ҳаққонияти мўъҷизаҳои Китоби Муқаддас бовар кунондани онҳо душвор набуд.

			Мо бошем дар давраи илм зиндагӣ мекунем ва аз хурофотҳо озод шудаем, зеро дар худ лаёқатро ҳосил намудаем, ки ба мўъҷизаҳо чун ба асотирҳо муносибат намоем. Аммо тадқиқи ҷиддии далелҳо нишон медиҳад, ки нақлҳо на аксуламали одамони хурофотпараст ба чашбандиҳо мебошад. Одамони ҳозира низ дар чунин ваъзиятҳо айнан ҳамин тавр аз аъмоли Худо ҳайрон мешуданд.

			Ба ҳамзамонони Исо албатта маълум буд, ки шахсони нобино таваллудшуда дарҳол бино намешаванд. (Юҳ.9:32), ва 5 нон ва ду моҳӣ барои 5 ҳазор нафар намерасад, (Юҳ.6:14), одамон рўи об қадам намезананд, (Матто 14:26).

			Тумои нобовар гуфт: „То дар дастҳои Ў ҷои мехҳоро набинам, ва ангушти худро дар ҷои мехҳо нагузорам… бовар нахоҳам кард“ (Юҳ.20:25). Ў ба шаҳодат оиди воқеаи ғайриоддӣ бовар кардан намехост, аммо ҳангоме ки бо Масеҳи эҳёшуда вохўрд, муносибаташро дигар намуд. Дар назар дошта нашудааст, ки одам бояд ба чизи имконнопазир бовар кунад.

			Дар замонҳои Китоби Муқаддас низ одамон ба ин гуна чизҳо бовар намекарданд. Онҳо, ки на камтар аз мову шумо шаккок буданд, ин гуна мўъҷизаҳоро хилофи тартиби тобиши ашёҳо меҳисобиданд, ва танҳо далели бешубҳа баҳснопазир онҳоро бовар кунонда метавонист.

			Мӯъҷизаҳои Китоби Муқаддас аз он чӣ, ки динҳои дигар нақл мекунанд, чӣ афзалият доранд?

			Баъзеҳо чунин меҳисобанд, ки Навиштаро чун истилоҳи Искаан ҷиддӣ қабул кардан намеарзад, зеро дар он оиди мўъҷизаҳо нақл карда мешавад. Ин мўъҷизаҳоро, масалан, бо асотирҳои Юнони қадим муқоиса мекунанд, онҳоро пешакӣ ба афсонаҳо мансуб медонанд, ба ҷои он, ки онҳоро таҳқиқ кунанд. Ҳақиқатан, бисёр қиссаҳое ҳастанд, ки лоиқи диққати ҷиддӣ намебошанд.

			Аммо мўъҷизаҳои Китоби Муқаддас бо рўйдодҳои ғайриоддии бемаъно ҳеҷ умумият надоранд, ва дар асоси он, ки касе қиссаҳои сафсата нақл мекунад, ҳама чизи фавқуттабииро рад кардан оқилона нест. Барои ифодаи мўъҷизаҳо ҳам дар Аҳди Чадид, ҳам дар асотирҳои Юнон ва асарҳои нависандагони антиқӣ калимаҳое истифода мешаванд, ки бо мафҳуми „қувваҳои фавқуттабиӣ“ вобастаанд, аммо дар Китоби Муқаддас мўъчизаҳо бо калимаҳои дигар низ ифода меёбанд, ки аслан дар дигар сарчашмаҳо вонамехуранд, ва он „аломат, нишона, исбот“-ро ифода мекунад. „Боз бисёр мўъҷизоти дигаре Исо дар назди шогирдонаш нишон дод, ки дар ин китоб навишта нашуд; аммо ин қадараш навишта шуд, то шумо имон оваред, ки Исо Масеҳ ва Писари Худост; ва имон оварда, ба исми Ў ҳаёт ёбед“ (Юҳ.20:30-31).

			Нақлҳо оиди мўъҷизот ба мақсади муайян дохил карда шуданд. Дар ҳамаи мавридҳо онҳо маънидоди мантиқӣ доранд. Масалан, 5 ҳазор кас ба хӯрок эҳтиёҷ буданд, ва эҳтиёҷи онҳо ба таври мўъҷизаовар конеъ карда шуд (Луқ.9:12-17).

			Дар базми арўсӣ дар Қонои Ҷалил шароб камӣ кард, ва Исо обро ба шароб табдил дод. (Юҳ.2:1-11). Исо мўъҷизаҳоро аз муҳаббат ва ҳамдардӣ ба одамон меофарид. Мўъҷизаҳо инчунин бояд ба одамон шаҳодат медоданд, ки Ў Масеҳи ваъдашуда аст, ки омадани Ў бо мўъҷизот ва аломатҳо ҳамроҳӣ карда мешавад.

			Исо диққати фиристодагони Яҳёи Таъмиддиҳандаро ба ҳамин равона кард: „Биравед ва он чи шунидед ва дидед, ба Яҳё бигӯед: кўрҳо мебинанд ва шалҳо роҳ мераванд, махавиён пок мешаванд ва карҳо мешунаванд, мурдагон эҳё мешаванд, ва ба мискинон башорат дода мешавад“ (Мат.11:4-5).

			Аз тасвири мўъҷизаҳо дар Китоби Муқаддас, хусусан дар Инчилҳо, дидан мумкин аст, ки далели мўъҷизаҳо ҳеҷ гоҳ инкор карда намешуд. Бисёр касон шифо ёфтанд ва инро инкор кардан ғайриимкон аст. Саволҳое ки мунаққидон медоданд, ҳамеша ба он дахл доштанд, ки Исо мўъҷизаҳоро чӣ гуна ба амал меоварад, бо кадом қудрат ва қувват Ў ин корро мекунад. (Мат.21:23).

			Дар рўзи Пантикост, ду моҳ баъд аз маслуб карда шудани Исо, Петрус дар назди мардум оиди „Исои Носирӣ Марде буд, ки назди шумо аз ҷониби Худо бо қувваҳо ва мўъҷизот ва аломоте ки Худо дар миёни шумо ба василаи Ў содир кард, ба субут расид, чунон ки худатон низ медонед“ (Аъм.2:22).

			Петрус гуфт, ки одамон худашон шоҳидони мӯъҷизаҳои Исо буданд, ва инро инкор накардани онҳо аз он шаҳодат медиҳад, ки ин ба ҳама маълум буд.

			Дар Китоби Муқаддас оиди мавридҳои дахолати фавқуттабиӣ ба тартиби табии ашёҳо шоҳидони бевосита нақл мекунанд, ва маҳз ҳамин чиз дар асотирҳои юнонӣ ва румӣ нест. Ҳамин тариқ, мўъҷизаҳои Китоби Муқаддас сифатан фарқ мекунанд.

			Чаро одамон мўъҷизаҳоро эътироф намекунанд? Пеш аз ҳама барои он, ки мўъҷиза ба ҷаҳонбинии онҳо мувофиқат намекунад. Онҳо ҳеҷ гоҳ мўъҷизаҳоро надидаанд, ва аз ҳамин сабаб хулоса мебароранд, ки ин ғайриимкон аст. Онҳо кушиш намекунанд, ки далелҳоро таҳқиқ кунанд, балки пешакӣ худи ғояро чун як чизи тамоман номумкин рад мекунанд. Чунин хулосаро танҳо дар он маврид асоснок ҳисобидан мумкин мебуд, ки касе оиди ҳамаи рўйдодҳои гузашта, ҳозира ва оянда дониши пурра медошт.

			Инак, намунаи қабул накардани он чӣ, ки ба тасаввуроти маъмулӣ мувофиқат намекунад. Ҳангоме, ки дар Австралия муҳаққиқони аввалин ҳайвонеро ёфтанд, ки ба тартиби маълуми таснифи ҳайвонот мувофиқат намекард. Ин ширхури тухмгузор буд, ки думи паҳн, пойҳои пардадор ва нули мурғобимонанд дошт. Онҳо онро мурғобинул номиданд.

			Сайёҳон ба ватан баргашта, оиди бозёфти худ нақл карданд. Одамон нақли онҳоро қаллобӣ ҳисобиданд, чунки ин гуна ҳайвон вучуд дошта наметавонад. Ба шаҳодати сайёҳон бовар накарданд, чунки суханони онҳо ба ақидаҳои устуворшуда мувофиқат намекарданд.

			Аз сафари дуюм сайёҳон пусти мурғобинулро оварданд. Онро маснуоти таксидермист-фиребгар ҳисобиданд. Одамон ба намунаи Бенҷамин Дизраели пайравӣ мекарданд, ки гуфтааст: „Ман барои худ қоидае муқаррар намудам, ки танҳо ба чизи мефаҳмидаам бовар мекунам“[31]. Аммо чуноне ки Чарлз Колтон мегуяд: „агар шахс танҳо ба он чӣ, ки пурра фаҳмида метавонад бовар кунад, пас, ё калааш ғунчоиши зиёд дорад, ё ў ба чизҳои каме бовар мекунад“[32].

			Мутаасифона ин нуқтаи назари бисёр касон аст, онҳо пеш аз тадқиқи маълумотҳо ба хулоса меоянд. Ин на танҳо ғайриоддӣ, балки хатарнок ҳам мебошад. Агар Худо ҳақиқатан Худро бо мўъҷизаҳо ошкор мекарда бошад, чӣ?

			Бо рад кардани имконияти он, ки Худо ба таври фавқуттабиӣ ба рафти тобиши воқеаҳо даҳолат мекунад, одам худро аз ягона умеди фаҳмидани маънои зиндагӣ маҳрум мекунад. Ва Шекспир ҳақ буд, ки бо забони Гамлет гуфтааст: „Горрасий, дар ҷаҳон бисёр чизҳое ҳастанд, ки ба хоби фалсафаи шумо ҳам надаромадаст“[33].

			
				29Сисерон Марк Туллий, „Оиди фолбинҳо“, II, 28. cited by V. van der Loos. The Miracles of Jesus, Leiden, E. J. Bril, 1965, 7.

				30Protestantism, cited by, J. Leslie Dunstan, New York, Washington Square Press. Inc., 1962, 128-129.

				31The Infernal Marriage, Pt. 1 Chapter 4.

				32Frank Mead, Encyclopedia of Religious Quotation, 17.

				33Тарчумаи Б. Пастернак, В. Шекспир, Пйесаҳо. Киев. Министерство. 1976. с 186-187.

			Оиди агностисизм, атеизм ва башардўстӣ барин алтернативаҳои дини масеҳӣ чӣ гуфтан мумкин аст.

			Баъзе аз онҳое, ки масеҳиятро рад карданд, ҷаҳонбиниеро қабул карданд, ки ҳангоми тадқиқи ҷиддӣ ба танқид тоб намеоварад. Агностикҳо, масалан, чунин меҳисобанд, ки чунин Худое ки Китоби Муқаддас оиди Ў мегўяд, вуҷуд надорад, ва агар бошад ҳам, дарк намудани Ў ғайриимкон аст.

			Яъне онҳо оиди масалаи мавҷудияти Худо ақидаи муайан надоранд. Онҳо аниқ намедонанд, оё ки Худо ҳаст ё не. Онҳо дудила ҳастанд. Баъзеҳои онҳо бо исрори бештар ҷавоби ин саволро меҷўянд, ва мо инро таҳсин мехонем.

			Китоби Муқаддас ваъда медиҳад, ки агар касе ҳақиқатро оиди Худо донистан хоҳад, ў онро хоҳад донист: „Агар касе хоҳад иродаи Ўро ба амал оварад, дар бораи ин таълим хоҳад донист, ки оё ин аз Худост, ё ки ман аз худ сухан мегўям“ (Юҳ.7:17).

			Аммо, мутаассифона, бисёрии агностикҳо кўшиш намекунанд, ки ҳақиқатро бидонанд. Масалан, будан ё набудан Худоро онҳо он қадар муҳим намеҳисобанд. Аммо ин муҳим аст. Агар одам аниқ надонад, ки оё Худо ҳаст ё не, пас диққат додан ба он чӣ, ки масеҳият оиди ин маъсала мегўяд, мантиқӣ мебошад. Нуқтаи назар оиди даркнашаванда будани ҷаҳон далели рад кардани масеҳият не, балки чун алтернатива водоркунандаи тафтиш намудани он аст.

			Атеистҳо мегўянд, ки Худо нест. Аммо чунин нуқтаи назар боиси шубҳа нашуда наметавонад: барои асоснок ба ин хулоса омадан коинотро пурра тадқиқ кардан лозим аст. Аммо инро танҳо Худо карда метавонад.

			Танҳо дар мавриди ҳамадон будан атеист оиди будан ё набудани Худо хулосаи ҳақиқӣ бароварда метавонист. Агар аниқии пурра набошад, ин ба наздикии нуқтаи назари атеист ва агностик ишора мекунад, ки оиди ғайримантиқӣ будани он боварӣ ҳосил карда будем.

			Гуманистон чунин меҳисобанд, ки одам худаш мушкилоти худро ҳал карда метавонад. Башардўстӣ бо шиори — „одам-меъёри ҳама чиз“, имрўзҳо нисбатан паҳншуда мебошад, аммо он ду ҷиҳати сустӣ дорад.

			Аввалан, гуманистҳо чунин меҳисобиданд, ки одамон мустақилона меъёрҳои ахлоқиро муайян карда метавонанд. Аммо агар як кас пайрави як системаи арзишҳо бошад, ва дигаре системаи дигарро ҷонибдорӣ кунад, ҳаққонияти ин ё онро чӣ гуна ҳал мекунанд?

			Ҳангоми ҷанги дуюми ҷаҳонӣ миллатчиёни олмонӣ ва яҳудиён меъёрҳои ахлоқии гуногун доштанд, ки муайан мекард, ки кадоми онҳо ҳақ буд? Аксарият? Ё касе ки аз ҳама беҳтар аст? Ё касе ки аз ҳама бадтар аст?

			Ба меъёри олӣ (ки Худост) ҳаёти инсон бар ақидаи аксарият ё иродаи диктатор асос меёбад. Ҳамаи чизро нуқтаи назар ҳал мекунад.

			Сониян гуманистон чунин меҳисобанд, ки инсон тадриҷан беҳтар мешавад. Аммо ҷанги ҷаҳонӣ ва хатари фалокати ядроӣ ин ақидаро шубҳаовар мегардонад. Гуманизм умед намедиҳад, вай аз он маҳрум мекунад. Гуманизм мушкилотро ҳал намекунад, вай онҳоро ба миён меоварад. Агар ба таври воқеъбинона назар кунем, он водор мекунад ҷавобро на дар инсон, балки дар он биҷўем. Ҳамин тариқ, агар ин алтернативаҳоро беғаразона дида бароем, онҳо мавқеи масеҳиятро танҳо устувортар мегардонад. Мушкилоти сиситемаҳои фалсафӣ ва дигар динҳо аз ин иборат аст, ки инҳо ба мақсади дилхоҳ намерасанд. Бе асоси библиявӣ маънои зиндагӣ ва ҳақиқатро муайан кардан ғайриимкон аст. Китоби Муқаддас ҳақиқат ва умедро медиҳад.

			Магар таълимоти ҳамаи динҳо ба ҳам монанд нестанд?

			Бисёр касоне ки байни динҳо фарқ намебинад, намефаҳманд, ки чаро мо дар маъсалаи Исои Масеҳ ва масеҳият ин қадар пофишорӣ дорем. Магар ҳамаи таълимотҳои динӣ оиди ҳамон як чиз намегўянд, агарчи бо тарзҳои гуногун? Ҳикояте ба ҳама маълум аст, ки як гуруҳ одамонро бо чашмони баста назди фил оварданд. Онҳо паҳлўҳо, хартум ва дигар ҷойҳои филро даст — даст мекараданд, аммо намедонистанд, ки чиро даст — даст мекунанд. Сипас онҳоро ақиб бурданд ва чашмҳояшонро кушоданд. Албатта, тасаввуроти онҳо гуногун буд. Хулоса чунин аст: ҳарчанд одамон ҳамон як чизро тадқиқ мекарданд, онҳо хулосаҳои гуногун бароварданд, чунки ба объект аз тарафҳои гуногун наздик шуданд. Бинобар ҳамин бисёриҳо чунин савол медиҳанд: магар бо дин низ айнан ҳамин тавр нест? Магар масеҳиён, мусулмонон, мормонҳо, пайравони буддо ва ғайра, оиди ҳамон як Худо намегўянд, агарчи Ўро ба таври гуногун мефаҳмонанд?

			Чаро онҳо, агарчӣ таъқидҳои гуногун мекунанд, ба андозаи баробар ҳақ буда наметавонанд?

			Мушкилӣ дар он аст, ки мо филро ба Худо баробар кардаем. Дар назар дошта шудааст, ки ҳамаи он одамон ҳамон як Худоро тадқиқ мекунанд, аммо ин тавр нест.

			Масеҳият ва ислом, таълимоти буддоӣ, ё сайентологҳо, ё паёравони ҳиндуия дар як вақт ҳақ буда наметавонад. Ҳамаи динҳо як ҳел ҳақ буда наметавонанд, чунки онҳо изҳороти мухолиф доранд. Ҳа, имкон дорад, ки ҳама ноҳақ бошанд, аммо ҳама ҳақ буда наметавонанд, чунки агар як таълимот дуруст бошад, дигар таълимотҳо нодуруст ҳастанд.

			Агар сухан дар бораи наҷот ва шахсияти Масеҳ равад, танҳо масеҳият изҳор менамояд, ки Ў Худои абадӣ аст, ки дар ҷисм омад, барои гунноҳои ҷаҳон мурд ва дар рўзи сеюм эҳё шуд, ва одам танҳо дар мавриди ба Масеҳ умед бастан наҷот меёбад.

			Исо дар Ислом на Писари Худост, ки барои инсоният мурдааст. Исо дар сайентология ва мормонҳо низ на Он Исо аст, ки дар Китоби Муқаддас ошкор шуда метавонад.

			Дар динҳо одам наҷотро на аз рўи файз ва бо имон, балки вобаста ба амалҳо ба даст меоварад. Ин идеяҳои тамоман гуногун мебошанд, ки бо ҳам мувофиқат намекунанд. Ҳарчанд байни динҳо шабоҳати зоҳирӣ буда метавонад, ҳангоми тадқиқи ҷиддӣ фарқиятҳои қуллӣ аён мешаванд. Нуқтаи назар оиди як будани онҳо тамоман ғалат ҳаст. Агар Худое, ки дар Китоби Муқаддас ошкор карда мешавад, ягона Худои ҳақиқӣ бошад, пас дигар худоҳои набударо парастиш кардан нодуруст аст.

			Масеҳият аз динҳои шарқӣ чӣ фарқ дорад?

			Мо дар замони технологияи ахборотӣ зиндагӣ дорем, ки ба шарофати онҳо оиди динҳои дигар халқҳо маълумот пайдо карда метавонем. Шарқ „наздиктар“ шуд, ва мо худамон дида метавонем, ки динҳои шарқӣ аз масеҳият чӣ фарқ доранд. Худои Китоби Муқаддас Шахсият аст, худои шарқӣ шахсият нест. Дар баъзе динҳои шарқӣ худо ҳама чиз аст, ва ҳама чиз худо аст, аммо Китоби Муқаддас таълим медиҳад, ки Худо бо офаридаҳои худ вобаста нест. Барои тасаввуроти шарқӣ ғояҳои хаёлӣ будани ҷаҳон ва бемаъно будани мафҳуми гуноҳ хос аст. Аммо навишта таълим медиҳад, ки ҷаҳон объективӣ аст, ва гуноҳ — мухолифат ҳаст ба Худои воқеӣ ва беҳудуд.

			Дар динҳои шарқӣ консепсияи махсуси карма ҳаст — таъсири амалҳо ба мавчудияти ҳозира ва оянда, яъне наҷот ба амалҳо вобаста аст. Аммо мувофиқи навишта, „Ў моро на бар тибқи аъмоли одилонае ки мо мекардем, балки ба ҳасби марҳамати Худ наҷот дод“ (Тит.3:5). Корҳои нек муҳим мебошанд, аммо онҳо натиҷаи наҷот, ифодаи воқеияти он барои наҷоти шахси наҷотёфта мебошад. Агар сухан дар бораи таносуби ҷон ва канда шудани силсилаи зодашавиҳои нав равад, Китоби Муқаддас имконияти дуюмро инкор мекунад. Навиштаҳо мегўянд, ки ҳар як шахс шахсияти алоҳида ва нотакрор аст, ва ҳангоме ки ў мемирад, ба доварии Худо ҳозир мешавад (Ибр.9:27).

			Ҷаҳонбинии масеҳӣ бо манзараи шарқии ҷаҳон, ки дар он таърих ҳеҷ мақсаде надорад ва танҳо раванди беохири мубориза аст, умумияте надорад. Мувофиқи Китоби Муқаддас Худои транссенденталии ҷаҳон нақшаи бунёд намудани Подшоҳии абадии Худро амалӣ мегардонад.

			Роҳи дуюми шиносоӣ бо Шарқ, — маводи нашъовар мебошад. Дар солҳои 60-ум ба шаҳракҳои донишҷўён, ҳамроҳи маводи мухаддир, динҳои шарқӣ ворид шуданд, ки дар байни касоне ки маънои ҳаётро меҷустанд, паҳн шуданд. Таваҷҷўҳ дар доираҳои академикӣ боиси таваҷҷуҳи зиёди мардуми Ғарб ба адабиёти дорои фалсафаи Шарқ гардид. Чунин муаллифон ба монанди Карлос Кастанеда, Роберт Пирсиг маъруф гардиданд. Гурӯҳҳои медитатсияи транссенденталӣ паҳн шуданд. Ҳатто назари сатҳӣ фарқи азимро байни динҳои шарқӣ ва масеҳият ошкор менамояд.

			Ислом чӣ гуна пайдо шуд?

			Мусулмонон тақрибан ҳафтяки аҳолии кураи заминро ташкил медиҳанд. Асосгузори ислом Муҳаммад аст, ки мусулмонон ўро пайғамбари бузургтарин меҳисобанд.

			Муҳаммад соли 570 дар Макка зода шудааст. Ў шутурбон буд, сипас бевазани сарватмандеро ба занӣ гирифта савдогар шуд. Ва инак ў дар ғори кӯҳи Гира, ки ба он ҷо барои дуогирӣ мерафт, овози баландеро шунид, ки ба ў фармуд, то „хонад“.

			Ў ҷавоб дод, ки хонда наметавонад, аммо овоз исрор менамуд. Муҳаммад лўлапечро дид, ки дар он суханон месухтанд, ва агарчи хонда наметавонист, ба таври мўъҷизаосо лўлапечро хонд.

			Ў ғорро тарк кард, зеро барои ақлу ҳушаш хавф дошт, аммо боз овозро шунид. Ў ба боло нигариста, фариштаро дид, ки ба ў гуфт: „Эй, Муҳаммад! Ту фиристодаи Аллоҳ ҳастӣ, ман бошам Ҷаброил ҳастам“.

			Аммо Муҳамад боз ҳам шубҳа дошт. Дертар ў боз як даъвате гирифт ва итоат намуд. Вазифаи ў, чун фиристодаи Худо, аз он иборат буд, ки дар байни халқи худ, ки бутҳоро парастиш мекард, якхудоиро эълон намояд.

			Ў аз Худо ваҳйиҳои нав гирифт, ки мувофиқи он, ў давомдиҳандаи комилҳуқуқи пайғамбарон: Нўҳ, Иброҳим, Мусо ва Исо аст. Ў гуфт, ки охирин пайғамбар ба ҷаҳон мебошад.

			Дар аввал Муҳаммад ба мухолифат ва таъқибот дучор шуд. Соли 622 ў маҷбур шуд Маккарро тарк кунад, ва 20 сентябр бо гурўҳи 150 нафар ҷонибдоронаш ба Ятриб омад. Тақвими мусулмонӣ аз ҳамин вақт сар мешавад. Дертар, ба шарофати ҳашт сол дар он ҷо будани Муҳаммад, шаҳр Мадинату-н-Набӣ (яъне „шаҳри пайғамбар) номида шуд.

			Ҳангоме ки Муҳаммад 60 сола буд, мусулмонон бо роҳбарии ў Маккаро тобеъ намуданд, сипас қисми зиёди дигари Арабистонро ба даст дароварданд. Дар ин маҳалҳо ислом устувор шуд. Баъди ду сол пайғамбари ислом вафот кард.

			Принсипи муносибат бо душманони Аллоҳ нишон дода шуда буд: онҳо бояд нобуд карда шаванд. Ислом берун аз ҳудуди Арабистон паҳн шуд. Соли 636 Уршалим забт карда шуд.

			Дар соли 715 империяи он аз ҳудуди Хитой то уқёнуси Атлантик тўл мекашид. Ислом яке аз динҳои ҷаҳонӣ шуд.

			Таълимоти ислом аз чӣ иборат аст?

			Он чуноне, ки яҳудиён боварӣ доранд, ки Аҳди Қадим аз ҷониби Худост, ва масеҳиён боварӣ доранд, ки Аҳди Ҷадид низ илоҳист, мусулмонон низ Қуръонро китоби муқаддас меҳисобанд. Онҳо мегўянд, ки китоб ба 114 сура (боб) тақсим мешавад, ваҳйиҳое ҳастанд, ки ба Муҳаммад нозил шудаанд. Онҳоро баъд аз вафоти Муҳаммад пайравонаш ҷамъ намуданд.

			Барои мусулмонон Қуръон охирин ваҳйи Худо ба ҷаҳон аст. Дар он гуфта мешавад, ки Аҳдҳои Қадим ва Ҷадид илҳоми илоҳӣ дорад, аммо онҳоро масеҳиён ва яҳудиён таҳриф намудаанд. Ва агар онҳо аз ягон ҷиҳат мувофиқат накунанд, пас Китоби Муқаддас хато мекунад ва Қуръон обруи баландтарин дорад (Сураи 33:40).

			Ислом ба панҷ „рукни имон“ такя мекунад.

			Якум — эътирофи имон (калимаи шаҳодат) аст: „Ғайр аз Аллоҳ худо нест ва Муҳаммад пайғамбари ўст“. Мусулмонон ин суханонро ҳар рўз такрор мекунанд.

			Рукни дуюм — ҳар рўз панҷ маротиба рў ба Макка намоз хондан.

			Сеюм — закот (барои эҳтиёҷмандон додани 1/40- ҳиссаи даромад).

			Чорум — рӯза гирифтан (рўзона) дар моҳи рамазон.

			Панҷум — ҳаҷ намудан ба Макка, ки барои ҳар мусулмон як маротиба дар зиндагӣ ҳатмист.

			Ба таври ғайрирасмӣ, рукни шашум — ҷанги муқаддас аст, ки мақсадаш паҳн намудани ислом мебошад.

			Аз ҳафт аҳком — аввалин имон ба Худои ягона аст, дуюм — бовар ба фариштаҳо, сеюм — бовар ба китобҳои Худо (агарчи Аҳди Қадим ва Аҳди Ҷадид аниқ ҳисобида намешаванд). Нақлҳо (ҳадисҳо) оиди гуфтаҳо ва амалҳои Муҳаммад муҳим ҳисобида мешаванд, аммо Қуръон тамоман бехато эътироф мешавад. Ислом ба пайғамбарон бовар дорад (догмаи чорум), ки бузургатарини онҳо Муҳаммад аст, чунки Аллоҳ ўро ба тамоми ҷаҳониён фиристода буд (бар хилофи масалан, Исо, ки танҳо ба яҳудиён фиристода шуда буд). Таъкиди калон ба қиёмат (аҳкоми панҷум) карда мешавад, ки он вақт ҳар кас мувофиқи аъмоли худ доварӣ хоҳад шуд. Мусулмонон ба биҳишт мераванд (агарчӣ баъзеҳо бояд аз гунноҳҳо пок карда шаванд), кофирон бошанд ба оташи абадӣ маҳкум карда мешаванд. Худо барои мусулмонон мутлақ аст, ва сухани Ў — қонун, Ў аз ҷиҳати шахсӣ — даркнашаванда аст, ва бинобар ин мақсад — на дарк намудани Худо, балки ба Ў итоат кардан мебошад.

			Оё ислом ба масеҳият мувофиқат дорад?

			Ислом бо масеҳият ҳеҷ умумияте надорад, онҳо тамоман мувофиқат намекунанд. Муҳаммад мегуфт, ки ваҳйиҳое, ки ў аз Худо гирифтааст, бехато мебошанд, пас, ҳамаи навиштаҳои дигарро бо Қуръон муқоиса кардан даркор нест. Аммо 
чунин изҳорот тасдиқ металабад.

			Маълумотҳое вуҷуд доранд, ки оиди илҳоми илоҳӣ доштан ва таърихан аниқ будани Китоби Муқаддас (Библия) шаҳодат медиҳанд, аммо далелҳои бехато будани Қуръон вучуд надоранд. Муҳаммад ҳамчунин мегуфт, ки тасвири инҷилии Исо нодуруст аст, тасаввуроти дурустро бошад Худо танҳо ба ў додаст.

			Бинобар ин мусулмонон оиди он чӣ, ки Қуръон оиди Исо мегўяд, бовар мекунанд, ва на ба Инҷилҳо.

			Дар ҳар сурат таълимотҳои масеҳӣ ва мусулмонӣ мувофиқат намекунанд. Ба он чӣ, ки навишта оиди Исо мегўяд, Қуръон ихтилоф дорад: „Исои Масеҳ, писари Марям, танҳо фиристодаи Худо буд ва на зиёда аз ин“. Ҳар ду нақл дар як вақт дуруст буда наметавонанд.

			Зиёда аз ин, дар Қуръон гуфта мешавад, ки Исо барои Исроил пайғамбар буд, дар ҳоле, ки Муҳаммад — пайғамбари охирин ва бузургтарин ба тамоми ҷаҳон аст.

			Инро бо он чӣ, ки Китоби Муқаддас оиди Исои Масеҳ мегўяд, муқоиса мекунем: „Дар ибтидо Калом буд, ва Калом бо Худо буд, ва Калом Худо буд“ (Юҳ.1:1). „Ҳар ки Маро бинад, Падарро дидааст“ (Юҳ.14:9). „Ту Масеҳ, Писари Худои Ҳай ҳастӣ“ (Мат.16:16). „Писараш, ки дурахши ҷалол ва мазҳари моҳияти Ў буда, ҳама чизро бо каломи қуввати худ нигоҳ доштааст, чун татҳири гунноҳои моро ба амал овард, ба ямини Кибриё дар афроз нишаст“ (Ибр.1:3).

			Оиди марги Масеҳ бошад Қуръон мегўяд, кй Ў кушта нашуда ва маслуб ҳам нашудааст, ва ин танҳо ба назар чунин тобидааст.

			Аммо Аҳди Ҷадид оиди марги Масеҳ мегўяд: „Ва чун ба ҷое ки Косахонаи сар ном дорад, расиданд, дар он ҷо Ўро, ва он ҷинояткоронро — яке аз дасти росташ ва дигаре аз дасти чапаш — маслуб карданд“ (Луқ.23:33).

			„Ва Исо бо овози баланд нидо карда, гуфт: ,Эй, Падар! Рўҳи Худро ба дасти Ту месупорам‘, ва инро гуфта, ҷон дод“ (Луқ.23:46).

			Мувофиқи Китоби Муқаддас Исо — Худо аст, ки аз Марями бокира дар ҷисм зода шудааст. „ Ва фаришта ба вай гуфт: Эй Марям, натарс, зеро ки ту назди Худо файз ёфтаӣ; ва инак, ҳомила шуда, Писаре хоҳӣ зоид, ва Ўро Исо хоҳӣ номид… Рўҳулқудс бар ту хоҳад омад, ва қуввати Ҳаққи Таоло бар ту соя хоҳад афканд; бинобар ин он мавлуди Муқаддас ҳам Писари Худо номида хоҳад шуд“ (Луқ.1:30-35).

			Ислом зодашавии мӯъҷизаноки Исоро эътироф мекунад, аммо ба зодашавӣ аз бокира, ки Китоби Муқаддас оиди он мегўяд, бовар намекунад. Мусулмонон чунин меҳисобанд, ки чуноне ки Одам аз хок офарида шуда буд, Исо низ дар батни Марям офарида шуд. Онҳо Ўро на Худо меҳисобанд, ва на Писари Худо.

			Ислом таълим медиҳад, ки наҷот бо аъмол ба даст оварда мешавад. „Онҳое, ки паллаи тарозуяшон вазнин бошад, баракат хоҳанд ёфт. Аммо онҳое, ки паллаи тарозуяшон сабук бошад, ҷонро аз даст медиҳанд ва барои ҳамеша ба ҷаҳаннам мераванд“ (Сураи 13:102-140). Яъне, агар корҳои неки ӯ бештар бошанд, мусулмон ба биҳишт меравад, ва агар — не, ў ба азобҳои абадӣ маҳкум мешавад.

			Мувофиқи Китоби Муқаддас, мо бо файз ба воситаи имон наҷот меёбем, на ба воситаи аъмол. „Зеро ки шумо бо файз ба воситаи имон начот ёфтаед, ва ин на аз шумост, балки атои Худост, ва аз аъмол нест, то ки ҳеҷ кас фахр накунад“ (Эфс.2:8-9). „Ў моро на бар тибқи аъмоли одилонае ки мо мекардем, балки ба ҳасби марҳамати Худ наҷот дод“ (Тит.3:5).

			Норасоии ҷидии ривояти Муҳаммад он аст, ки шаҳодати ӯ 600 сол пас аз воқеаҳо тартиб дода шудааст, Аҳди Ҷадид нақлҳои шоҳидон ё онҳоеро медиҳад, ки маълумотро оиди ҳаёт ва хизмати Исои Масеҳ аз шоҳидон гирифтаанд: „Амали писандидаи Худо ин аст, ки ба Он Касе ки Ў фиристод, имон оваред“ (Юҳ.6:29).

		

	
		
			МАСЕҲИЯТ

		

	
		
			 

			Чаро маҳз руҷўи масеҳӣ ҳаққонӣ аст? Магар онро бо сабабҳои психологӣ маънидод кардан имкон надорад?

			Вақте шахси имондор шаҳодати шахсии худро пешкаш мекунад, ҳамеша касе ёфт мешавад, ки эътироз карда мегўяд, ки ҳар кас метавонад аз ин гуна таҷрибаи худ нақл кунад.

			Мормон оиди оташе нақл мекунад, ки дар ҷони ў аланга гирифтааст, намояндаи дини шарқӣ — оиди осоиштагӣ ва оромӣ, касе дигар бошад — оиди хурсандии ба даст омада.

			Чаро маҳз дар руҷўъ ба масеҳият як чизи махсусе ҳаст? Оё онҳоро танҳо ба худталқинкунӣ ё майл маънидод кардан мумкин нест?

			Ҳақиқатан, дар замони мо бисёриҳо мегўянд, ки таҷрибаи махсуси диниро аз сар гузаронданд, ки имкон додааст бо воқеияти олӣ робита пайдо кунад. Ва дар назари аввал шаҳодати шахси масеҳӣ, ки ҳақиқатро дарк кардааст, аз изҳороти дигарон фарқе надорад. Худи тасвири азсаргузарониҳои субъективӣ ҳанӯз ҳеҷ чизро исбот намекунад. Аммо меъёре ҳаст, ки ҳаққонияти объективии шаҳодатро тасдиқ мекунад.

			Руҷўъ ба масеҳият бо шахсияти Исои Масеҳ зич алоқаманд аст. Он на дар сухан, балки дар далел асос ёфтааст. Исо чун Писари Худо ваколат доштани Худро исбот намуд. Ў одамонро даъват намуд, ки дар фаҳмидани Худо ва маънои зиндагӣ ба Ў умед банданд. Ў гўфт: „Ман омадаам, то ки онҳо ҳаёт ёбанд ва онро ба фаровонӣ дошта бошанд“ (Юҳ.10:10). Ба Исои Масеҳ имон оварда, одам бо Худои Тавоно муносибатҳои шахсӣ пайдо мекунад, ва ин боиси дигаргуниҳо дар ҳаёти ў мегардад.

			Масеҳӣ шудан — на натиҷаи қарори ботинӣ беҳтар шудан, ва на натиҷаи таъсири беруна мебошад (баръакс, бисёриҳо бар хилофи фишори дўстон ва хешавандон ба Масеҳ имон меоваранд), балки танҳо кори Худо дар дили инсон аст. Ғайр аз он, ки масеҳӣ шудан объективӣ аст (асосӣ он — далели эҳёи Масеҳ аст), он умумӣ мебошад. Аз замони хизмати заминии Худ, Исо бисёр касони аслу насаб ва сатҳи маърифаташон гуногунро масеҳӣ гардондааст. Ва аз ҷиҳати аҳлоқӣ гуногун будани ин одамон ба ягон хел шарт вобаста будани масеҳӣ шудани онро истисно мекунад. Тасаввур кунед, касе ба шумо мегўяд, ки маънои ҳаётро ёфтааст. Ў мегўяд, ки дар зиндагии ў дигаргуниҳоро чӣ гуна маънидод кардан мумкин аст, ва ҷавобро мешунавед: „Аз он вақте ки ман пўсти тарбузро ба сарам гузошта мегардам, зиндагии ман дигаргун шудааст“.

			Шумо аз дўстони умумиятон мепурсед, ва маълум мешавад, ки ин шахс ҳақиқатан аз вақте ки ба сар пусти тарбузро пӯшидаст, дигаргун шудааст. Табиист, ки шумо донистан мехоҳед, ки оё ин хусусияти фардии ин шахс аст? Ва шумо ҷустани дигар шахсонеро мекунед, ки ба сар пўсти тарбузро гирифта гашта, дигаргун шуда бошанд. Пас аз ин шумо хулоса мебароред, ки таҷрибаи шахсии ин одам маҳсули субъективии шуури ўст ва ба воқеияти объективӣ дахл надорад. Таҷрибаи масеҳӣ универсалӣ аст, ва ин агарчи худ аз худ ҳанўз далели ҳаққонӣ будани он нест — водор мекунад, ки онро ба инобат гирем. Он аз боиси илоҳияти бешубҳаи Исои Масеҳ объективӣ аст.

			Масеҳият ба ҷаҳон чӣ пешниҳод карда метавонад?

			Дар замони мо одамон ба оянда хеле маъюсона (пессимистӣ) менигаранд. Пессимистҳо ҳамеша буданд, аммо ҳозир ҳисси ноумедӣ афзун шудааст. Тарс аз оянда бо хатари истифодаи силоҳи қатли ом бештар мешавад.

			Инак намунаҳое, ки табъи умумро иникос мекунад.

			„Беш аз пеш аён мегардад, ки хатари бештарин барои инсон — на гуруснагӣ, на микробҳо, на саратон, — балки худи инсон аст“[34].

			„Дар асл мушкилӣ дар дил ва фикри одамон аст. Гап на дар физика, балки дар этика (одоби рафтор) аст. Аз дигаргун намудани рўҳи бади инсон дида, тағйир додани хусусиятҳои плутонӣ осонтар аст“[35].

			„Имрўзҳо худи зинда мондани инсоният хаёлпарастӣ аст“[36].

			Ҳисси ноумедӣ ва бемаъноии ҳаёт на танҳо дар ҳамзамонони мо аст. Бисёр касоне, ки дар пайи ин зиндагӣ чизеро намебинанд, дар ин бора гуфтаанд.

			Бузургони замонҳои гузашта дар бораи марг чунин гуфтаанд.

			„Одам мемирад, ва барои ў ҳаёт нест“ (Феокрит).

			„Ҳамин ки рўшноии кутоҳи мо хомӯш мешавад, барои мо танҳо шаби абадӣ мемонад“ (Катулл).

			Ва, инак, дар байни ҳамаи ин ноумедӣ, Исои Масеҳ умедро пешниҳод мекунад. Ӯ ба одам имконияти барқарор намудани муносибатҳо бо Худо ва зиндагии пурмаъно ба сар бурданро медиҳад.

			„Ман омадаам, то ки онҳо ҳаёт ёбанд ва онро ба фаровонӣ дошта бошанд“ (Юҳ.10:10), — ваъда медиҳад Ў. Ва ин ҳаёти пурра ва фаровон давом дошта метавонад. Худо дар Исои Масеҳ, ки мегўяд: „Ман қиёмат ва ҳаёт ҳастам; ҳар кӣ ба Ман имон оварад, агар бимирад ҳам, зинда хоҳад шуд; ва ҳар кӣ зинда бошад ва ба Ман имон оварад, то абад нахоҳад мурд“, ҳаёти абадиро ваъда медиҳад (Юҳ.11:25:26).

			Дар ҷаҳони ноустувор Худои абадӣ вуҷуд дорад, ки каломи Ў устувор аст. „Алаф хушк мешавад, гул пажмурда мегардад, вале Каломи Худои мо то абад қоим хоҳад буд“ (Иш.40:8). „Исои Масеҳ дирўз ва имрўз ва то абад айни ҳамон аст“ (Ибр.13:8).

			Рассом Ралф Бартон, пеш аз он ки худкушӣ кунад, навишта буд: „Ман нохушиҳои кам, дўстони бисёр ва муваффақияти зиёд доштам. Ман аз як зан ба зани дигар мерафтам, аз як хона ба хонаи дигар мекӯчидам, дар кишварҳои гуногун будам. Ва ман аз он хаста шудам, ки 24 соат дар як шабонарўз ба худ машғулиятеро фикр карда барорам“[37].

			Ва, инак, он чӣ, ки Макбет оиди зиндагӣ гуфтааст: „Ҳаёт танҳо соя аст, ӯ дар саҳна актёр аст. Нақши худро бозид, давутоз кард, шўру ғавғо кард — ва ғоиб шуд. Ҳаёт — афсона дар нақли аблаҳ аст. Он пур аз калимаҳои гўшхарош аст ва маъное надорад“[38].

			Ҳамаи ин аз он чӣ, ки ҳавворӣ Павлус пеш аз марг навиштааст, хеле фарқ дорад: „Зеро ки ман акнун қурбонии рехтанӣ мешавам, ва замони риҳлатам расидааст. Дар кашмакаши неке талош кардам, давишро анҷом додам, имонро нигоҳ доштам; ва акнун барои ман тоҷи адолат муҳайё гардидааст, ки онро Худованд, Довари одил, дар он рўз ба ман хоҳад дод; ва на танҳо ба ман, балки низ ба ҳамаи онҳое, ки зуҳури Ўро дӯст доштаанд“ (2Тим.4:6-8).

			Ана ҳамин гуна умедро масеҳият ба ҷаҳон пешниҳод мекунад.

			Оё масеҳият як нав „асобағал“ нест?

			Ҷавонон бисёр вақт мегўянд: „Масеҳият барои одамони сустирода аст“.

			Ҳозир бисёр касон нуқтаи назари Карл Марксро пайравӣ мекунанд: „Дин афюн барои халқ аст“. Масеҳиёнро чунин шахсоне меҳисобанд, ки ба чизе эҳтиёҷ доранд, ки барои дар бесомониҳои зиндагӣ кардан ёрӣ расонад. Касе барои ин мақсад ба май рў меоварад, дигаре — ба маводи нашъаовар, сеюмӣ — ба масеҳият. Ба ҳамаи мо дар зиндагӣ такягоҳ даркор аст. Дар баъзе лаҳзаҳо мо тоб оварда наметавонем ва ба дастгирӣ эҳтиёҷ дорем. Ва масъала дар он аст, ки оё масеҳият дар ҳақиқат аз май, маводи мухаддир ва дигар „асобағалҳо“-и андешида баровардаи одамон фарқ мекунад?“

			Ҳақиқатан, эҳтиёҷоти психологӣ, тарс аз хатар, беморӣ ва марг вуҷуд доранд, ки метавонистанд одамро водор кунанд, ки мавҷудияти Худоро инкор кунем.

			Агностик ва атеист далелҳои худро истифода мебаранд, то ки аз маъсулият дар назди Ў канораҷӯӣ кунанд. Охир инсоният нисбати Худои Китоби Муқаддас — тавоно, ҳамадон, одил, муқаддас, ки ҷаҳонро барои гуноҳ доварӣ карданист, бепарво буда наметавонад. Ба одам ҳатман чизе даркор, ки барои давом додани зиндагии бофароғат ёрӣ расонад.

			Ин ғояро Олдос Хаксли тавсия намудааст: „Ман нахостам, ки ҷаҳон маъно дошта бошад: пас ман фарз кардам, ки чунин аст ва бе ҳеҷ душворӣ бар фоидаи ин тахмин далелҳои қаноатбахш ёфта тавонистам… Барои худи ман, чун барои бисёри ҳамзамононам, фалсафаи бемаънои ба таври назаррас силоҳи озодӣ буд. Озодии дилҳоҳ дар айни замон, озодӣ аз системаи сиёсӣ — иқтисодии муайян ва озодӣ аз системаи муайяни аҳлоқӣ буд“[39].

			Имони масеҳӣ дар эҳтиёҷи психологӣ асос наёфтааст. Ҳа, ин чун ҷавоб ба зарурияти такя кардан ба чизе пайдо шуда метавонист, аммо моҳият дар он аст, ки он дар асл чӣ гуна пайдо шудааст.

			Мо боз ба маъсалаи шахсияти Исои Масеҳ бармегардем. Оё ҳақиқатан маҳз ба Ў такя кардан даркор аст, ё ба ягон чизи дигар низ такя кардан мумкин аст?

			Ҷавобро Худи Ў додааст: „Пас, ҳар кӣ ин суханони Маро бишнавад ва онҳоро ба ҷо оварад, ўро ба марди оқиле монанд мекунам, ки хонаи худро бар санг бино кард; ва борон борида, селобҳо равон шуд, ва бодҳо вазида, ба он хона фишор овард; лекин он фурў нарафт, чунки бар санг бино шуда буд. Ва ҳар кӣ ин суханони Маро бишнавад ва ба ҷо наоварад, ба марди нодоне монанд аст, ки хонаи худро бар рег бино кард; ва борон борида, селобҳо равон шуд, ва бодҳо вазида, ба он хона фишор овард; ва он хона фурў рафт, ва харобии он бузург буд“ (Мат.7:24-27).

			Дигар хел карда гўем, будани асобағал дар назар дорад, ки (а) беморӣ ё ягон хел маъюбӣ ҳаст ва (б) одам ба чунин воситаи ёридиҳанда рў меоварад.

			Дарҳол саволҳо ба миён меоянд. Аввалан, оё мушкилӣ воқеист ё хаёлӣ? Ва, сониян, оё воситаи истифодашаванда таъсирбахш аст?

			Нуқтаи назари масеҳӣ аз он иборат аст, ки гуноҳ мушкилии воқеист, на хаёлӣ. Воситаи ҳалли он на дин — ҳамчун „афюн“ ё „асобағал“, — балки муносибатҳои зинда бо Исои Масеҳ аст.

			Оре, мо бо маънои муайян масеҳиятро такягоҳ мешуморем, аммо он инчунин асоси ҳаёт ва ҳақиқат мебошад.

			Ва агар Исо Худо бошад, ва дар Ҷолҷолто барои гунноҳои мо мурда бошад, ва мо барои мушоракат бо Худо ба воситаи Ў офарида шуда бошем, мо метавонем Ўро дар ҳама маъно „такягоҳ“ номем, чуноне ки шабакаи барқӣ барои чароғи электрикӣ „такягоҳ“ аст. Чуноне ки лампа танҳо дар ҳолати ба васлак пайваст будан кор мекунад, мо низ, танҳо ҳангоми муошират кардан бо Худо ба воситаи Исои Масеҳ, пурра ва дуруст амал мекунем.

			Чи тавр одам масеҳӣ мешавад?

			„Чуноне ки подшоҳон ва одамони бузургтарин мисли одамони оддӣ зода мешаванд, донишманд низ айнан монанди шахси нодонтарин масеҳӣ мешавад. Барои ҳеҷ кас ҳеҷ гоҳ истисное нест. Исо хеле возеҳу равшан гуфт: „…касе наметавонад назди Падар ояд, магар ин ки ба василаи Ман“ (Юҳ.14:6)[40].

			Ў гуфт, ки „кас агар аз олами боло таввалуд наёбад, малакути Худоро дида наметавонад“ (Юҳ.3:3). Зодашавии нав аз он иборат аст, ки одам аз самими қалб ба Исои Масеҳ чун ба Худованд ва Наҷотдиҳанда бовар мекунад. Ҳангоме ки мо ба ҷаҳон ҷисман зода мешавем, мо рўҳан мурда ҳастем, ва бинобар ин муҳтоҷ ба зодашавии рўҳонӣ ҳастем. Он ду тараф дорад.

			Пеш аз ҳама, мо нотавонии худро дарк мекунем: мо гуноҳкороне ҳастем, ки ба ёрӣ мўҳтоҷанд. Гуноҳкор кист? Вай касест, ки аз Худо ҷудо аст, бо роҳи худ меравад ва аз сабаби гуноҳкории худ мустақилона ба назди Худо баргашта наметавонад.

			Гуноҳ — ғурур ва ба худ нигаронидани тамоми диққат аст.

			Мо ба Наҷотдиҳанда эҳтиёҷ будани худро эътироф мекунем, зеро Ў он чиро, ки худи мо иҷро карда наметавонем, иҷро мекунад. Ҳамаи мо гуноҳ кардаем, қонуни Худоро вайрон кардаем ва сазовори ҷазо ҳастем. Чуноне ки дар Китоби Муқаддас навишта шудааст, „музди гуноҳ мамот аст“ (Рум.6:23). Ва Масеҳ, ягона шахси бегуноҳ, дар салиб ба ҷои мо мурд.

			Сипас, ҳангоме ки мо ноилоҷ будани ҳолати худро дарк мекунем ва мефаҳмем, ки Исои Масеҳ ба мо илоҷ пешниҳод мекунад, мо „бахшоиши файзи Худоро, ки ҳаёти ҷовидонист ба воситаи Худованди мо Исои Масеҳ“, қабул мекунем (Рум.6:23).

			Ҳамин тариқ мо рўҳан зода мешавем.

			Ин осон аст, ва бинобар ин ҳатто кӯдак ин корро карда метавонад. Аммо ин кор душвор низ ҳаст, чунки эътирофи нотавонии худро металабад. Исо гуфт: „Ба ростӣ ба шумо мегўям: агар руҷўъ накунед ва монанди кӯдакон нашавед, ба Малакути Осмон нахоҳед даромад“ (Мат.18:3).

			Оё шумо ин корро кардаед? Оё шумо аз олами боло зода шудаед? Агар шумо инро хоҳед, метавонед чунин дуо кунед: „Худовандо, ман медонам, ки гуноҳкор ҳастам, ва худам аз ўҳдаи ин баромада наметавонам. Туро шукр мегўям, ки барои ман мурдӣ, ва акнун ман чуноне ки метавонам, ба Ту чун ба Худованд ва Наҷотдиҳандаи худ бовар мекунам, ба номи Исои Масеҳ. Омин“.

			Дарк кардан муҳим аст, ки гап на дар талаффузи матн аст,- дар худи ин калимаҳо ягон чизи мӯъҷизанок нест. Гап дар самимияти хоҳиши ба Масеҳ таваккал кардан аст.

			Дар калисо ин қадар риёкорӣ аст. Масеҳӣ шудан чӣ лозим аст?

			Яке аз баҳонаҳои маъмули қабул накардани масеҳият аз он иборат аст, ки дар калисо (ҳам дар гузашта ва ҳам дар замони мо) риёкорӣ бисёр аст. Одамон ба бадие, ки аз номи Исо карда мешуд, ишора мекунанд, масалан инквизитсия, довариҳо бар ҷодугарзанон ва дигар бадкирдориҳо.

			Ғайр аз ин, намунаҳои ҳозира низ ҳастанд, ки воизон, диаконҳо, ходимони калисо дар майзадагӣ, зинокорӣ ва дигар бадкирдориҳо ба даст афтодаанд, ки ин ба он чӣ, ки онҳо аз минбар эълон мекунанд, мухолиф аст. Ин барои бисёриҳо асос мешавад, ки чунин гўянд: „Агар ин масеҳият бошад, ман бо он ҳеҷ умумият доштан намехоҳам“.

			Бояд икрор шуд, ки дар калисо ҳақиқатан риёкорон буданд ва ҳастанд. Риёкор шахсе аст, ки дурўягӣ мекунад: як чизро мегўяд ва тамоман чизи дигарро мекунад.

			Аммо он далел, ки дар калисо фиребгарон ҳастанд, маъно надорад, ки ҳамаи масеҳиён ин гуна ҳастанд. Бисёр намунаҳои одамонеро овардан мумкин аст, ки дар зиндагӣ таълимоти Масеҳро софдилона пайравӣ мекунанд. Оре, масеҳиён одамони идеалӣ нестанд, аммо на ҳамаи онҳо риёкоранд.

			Инчунин ақидае хатое ҳаст, гўё масеҳиён мегўянд, ки гуноҳ намекунанд. Лекин ҳақиқат маҳз дар он аст, ки худро масеҳӣ эълон кардан — гуноҳкор будани худро эътироф намудан аст (1Юҳ.1:5).

			Ҳамаи имондорон, аз ҷумла — ходимони калисо низ — одамони ба гуноҳ моил мебошанд. Аммо идеалӣ набудани одам маънои онро надорад, ки ў фиребгар аст. Комил набудани одамон ҳақиқатро барҳам намедиҳад.

			Исои Масеҳ оиди дурўягӣ суханони қатъӣ гуфтааст — пеш аз ҳама дар бораи риёкории роҳбарони динии он замон. Ў комилан аниқ ба онҳо мегўяд: „Вой бар ҳоли шумо, эй китобдонон ва фарисиёни риёкор, ки баҳр ва хушкиро давр мезанед, то якеро ба дини худ гардонед; ва ҳангоме ки ин ба шумо муяссар шавад, вайро ду баробар аз худатон зиёдтар писари дўзах месозед“ (Мат.23:15).

			Одамон ҳақиқатан метавонанд зери таъсири водоркунандаҳои нодуруст ба хизмат рў оваранд, ва ҳақиқатан имонро беобрў карда метавонанд. Чунин рафтор намуда, онҳо гуноҳ мекунанд, ва Китоби Муқаддас инро маҳкум месозад.

			Масеҳият на дар рафтори шахсони алоҳида, балки дар Исои Масеҳ, ки Ў дурўғгўй набуд, асос ёфтааст. Ҳаёти Ў ба таьлимоташ мувофиқат мекард, ва шогирдони Ў, ки се сол бо Ў буданд, дар Ў номукаммалии номунтазамиро надиданд.

			Ҳаққонияти масеҳият на ба амалҳое, ки ба номи Исо карда мешавад, балки ба Худи Масеҳ вобастаанд.

			Ишора ба шахсе, ки худро на он тавре ки ҳаст, вонамуд мекунад, — нобовариро сафед карда наметавонад. Масеҳии риёкор низ, ки номукаммалии худро нишон медиҳад, сазовори маҳкумият аст.

			Тасаввур кунед, ки сарвари ширкати истеҳсолкунандаи автомобилҳо маҳсулоти худро таъриф карда, мегўяд, ки мошинҳои ў беҳтарин мебошанд, ва ҳама боянд ба онҳо савор шаванд.

			Ва инак шумо мефаҳмед, ки худи ў дар мошини фирмаи рақобаткунанда савор шуда мегардад. Охир, ў фиребгар аст! – мегўед шумо.

			Агар ў ҳақиқатан ба гуфтаҳои худ бовар мекард, ба мошини истеҳсоли худаш савор шуда мегашт. Ва риёкор будани ў ҳануз истисно намекунад, ки мошинҳои фирмаи ў ҳақиқатан беҳтарин буда метавонанд.

			Оиди масеҳият низ ҳаминро гуфтан мумкин аст. Имконияти ба суханон мувофиқат накардани ҳаёти амалии одамон далели он нест, ки масеҳият ҳаққонӣ нест.

			Агар одам имконияти оиди масеҳият шуниданро надошта бошад — чӣ?

			Новобаста ба мавзӯи сўҳбат, хамеша саволе дода мешавад, ки мақсадаш соқит намудани маъсулияти одам аст.

			Пеш аз ҳама бояд зикр кард, ки ҳаққонӣ будани таълимоти масеҳӣ ба ҷавоби ин савол вобаста нест — ҳаққонияти масеҳиятро аз мурдагон эҳё шудани Исои Масеҳ исбот намудааст. Яъне он на дар эътиборнокии таълимот, балки дар тафсир аст.

			Ҷавоби беҳтаринро худи Навиштаҳо медиҳанд. Дар он комилан равшан шудааст, ки танҳо ба воситаи Исои Масеҳ назди Худо омадан мумкин аст.

			„Касе наметавонад назди Падар ояд, магар ин ки ба василаи Ман“ (Юҳ.14:6). Бахшида шудан ва ҳаёти абадиро танҳо дар он роҳе, ки Ў нишон додааст, ба даст овардан мумкин аст. Ақидае ҳаст, ки аз ин суханон хулосае бармеояд, ки ҳамаи онҳое ки оиди Исо нашуниданд, ба таври автоматӣ маҳкум шудаанд. Аммо мо инро намедонем. Дар Навиштаҳо бевосита гуфта нашудааст, ки касе ки ҳеҷ чиз оиди Исо нашунидааст, наҷот ёфта наметавонад, аммо мо чунин фикр мекунем, ки имконияти тавба кардан ба ҳар кас дода намешавад. Аммо Худо ҳеҷ касро аз имконият маҳрум намекунад, — новобаста ба он ки ӯ кай ва дар куҷо зода шуда бошад.

			Исо мегўяд: „Агар касе хоҳад иродаи Ўро ба амал оварад, дар бораи ин таълим хоҳад донист, ки оё он аз Худост, ё ки Ман аз Худ сухан мегўям“ (Юҳ.7:17).

			Китоби Муқаддас инчунин таълим медиҳад, ки ҳеҷ кас худро сафед карда наметавонад, „зеро ки он чи дар бораи Худо донистан мумкин аст, ба онҳо маълум аст, чунки Худо ба онҳо маълум кардааст; зеро ки моҳияти нонамоёни Ў, яъне қувввати ҷовидонӣ ва Илоҳияти Ў, аз ҳилқати олам ба воситаи дидани офаридаҳояш ба назар намоён аст, бинобар ин онҳо ҳеҷ узре надоранд“ (Рум.1:19-20).

			Одам мавчудияти Офаридгорро дарк мекунад, чунки офаридаҳои Ў дар бораи Ў шаҳодат медиҳанд. Аммо ҳарчанд одамон бисёр тасдиқҳои мавҷудияти Худоро доранд, дидаву дониста онҳоро сарфи назар мекунанд, чунки дилҳояшон пур аз бадӣ аст.

			Чуноне ки Китоби Муқаддас мегўяд, „беимонон ростиро бо шарорат поймол мекунанд“ (Рум.1:18). Зиёда аз ин, „касе толиби Худо нест“ (Рум.3:11). Яъне, маъсала на дар он аст, ки Худо Каломи Худро ба ҷӯяндаи ҳақиқат намедиҳад.

			 Аз Навиштаҳо мо медонем, ки Худо „намехоҳад, ки касе нобуд шавад, балки ҳама ба тавба рў оваранд“ (2Пет.3:9). Ин оиди он мегўяд, ки Худо ба онҳое низ, ки Хушхабарро нашуниданд, тавваҷҷўҳ дорад. Ва Ў Писари Худро ба марг фиристода, инро нишон дод: „Лекин Худо муҳаббати Худро нисбат ба мо бо ҳамин исбот мекунад, ки ҳангоме ки ҳанўз гунаҳкор будем, Масеҳ барои мо мурд“ (Рум.5:8).

			Китоби Муқаддас таълим медиҳад, ки Худо ҷаҳонро одилона доварӣ хоҳад кард: „Зеро ки Ў рўзеро муқаррар намудааст, ки аҳли ҷаҳонро ба василае Марде ки баргузидаи Ўст, аз рўи инсоф доварӣ кунад, ва барои он ки инро ба ҳама исбот намояд, Ўро аз мурдагон эҳё кард“ (Аъм.17:31). Ин маънои онро дорад, ки ҳама чиз ба ҳисоб гирифта мешавад, ва ҳеҷ кас Худоро дар ноинсофӣ айбдор карда наметавонад.

			Яъне мо медонем, ки доварии Худо аз рўи инсоф хоҳад буд. Ва ин барои касоне ки савол медиҳанд, ки Худо бо онҳое, ки дар бораи Исо нашунидаанд, чӣ мекунад, ҷавоби кофӣ мебошад.

			Мувофиқи Навиштаҳо, руҷӯъкардагон аз байни ҳамаи халқҳои замин хоҳанд буд: „Зеро ки Ту забҳ шудӣ ва бо Хуни Худ моро барои Худо аз ҳар сибт ва забон ва қавм ва қабила харидӣ“ (Ваҳй 5:9).

			Китоби Муқаддас намунае шахсеро меоварад, ки ба бисёр касони замони мо монанд нест. Номи Ў Корнилиюс буд. Ў хеле диндор буд ва доимо ба Худо дуо мекард. Ў оиди Исои Масеҳ намедонист, аммо самимона аз Худо хоҳиш мекард, ки Худро ба ў ошкор намояд. Ва Худо дуоҳои ўро иҷобат намуд: ҳавворӣ Петрусро ба назди ў фиристод, то ба ў оиди Исо нақл кунад. Ва Корнилюс Хушхабарро шунида, Масеҳро чун Наҷотдиҳандаи Худ қабул намуд. Ин намуна аз он мегўяд, ки ҳар касе ки самимона Худоро донистан мехоҳад, дар бораи Исо мешунавад.

			Дар замони мо одамоне ҳастанд, ки чун Корнилюс барои он дуо мекунанд, ки Худои дар ҳақиқат зиндаро бинанд, ва онҳо новобаста аз ҷои зисташон, ҷавоби дуоҳояшонро мегиранд. Ҳавворӣ Петрус мегўяд: „Акнун яқин донистам, ки Худо рўйбинӣ надорад. Ва аз ҳар қавм ҳар ки аз Ў тарсад ва аз рўи адолат рафтор кунад, дар ҳузури Ў мақбул аст“ (Аъм.10:34-35).

			Китоби Муқаддас намунаи дигар одамонро низ медиҳад, ки Худо онҳоро қабул кард, агарчи дониши онҳо оиди Ў маҳдуд буд. Роҳоби фоҳиша оиди Худо хеле кам медонист, аммо ба қатори имондорон мансуб дониста шудааст (Еҳуш.2:9; Ибр.11:31).

			Наамони арамӣ бо Худо осоиштагӣ пайдо намуд, чунки имон овард (4 Подш.5:15-19). Дар ҷавоб ба маъвизаи пайғамбар Юнус будпарастони Нинве тавба карданд (Юн.3:5).

			Ҳеҷ кас барои он, ки оиди Исои Масеҳ нашунидааст, маҳкум намешавад.

			„Онҳое ки дорои шариат набуда, гуноҳ кардаанд, берун аз шариат низ ҳалок хоҳанд шуд; вале онҳое ки дорои шариат буда, гуноҳ кардаанд, аз рўи шариат маҳкум хоҳанд шуд, — чунки на шунавандагони шариат пеши Худо одиланд, балки иҷрокунандагони шариат сафед карда хоҳанд шуд; зеро, ҳар гоҳ халқҳое ки шариат надоранд, табиатан фармудаҳои шариатро ба ҷо меоваранд, онҳо шариат надошта бошанд ҳам, худашон барои худ шариат ҳастанд. Рафторашон нишон медиҳад, ки амали шариат дар дилашон навишта шудааст; виҷдон ва афкорашон низ, ки якдигарро гоҳе айбдор ва гоҳе сафед мекунанд, дар ин бобат гувоҳӣ медиҳанд, — дар ҳамон рўзе ки Худо, ба ҳасби башорати ман, асрори одамонро ба воситаи Исои Масеҳ доварӣ хоҳад кард“ (Рум.2:12-16).

			Мо мебинем, ки ҳеҷ кас Худоро дар беадолатӣ айбдор карда наметавонад. Ва маъсалаи тақдири дигар одамон маъсулияти шахсии шуморо дар назди Худо бартараф намекунад.

			Шояд мо ҷавоби ба ҳама фаҳморо оиди савол дар бораи тақдири онҳое, ки дар бораи Масеҳ нашунидаанд, намеёбем, аммо ба саволҳои дигар Китоби Муқаддас ҷавоби равшан медиҳад.

			Касе замоне гуфтааст: „Бисёр чизҳоро дар Китоби Муқаддас фаҳмида наметавонам, бисёр чизҳоро ба фикрам, мефаҳмам, аммо бисёр чизҳоро нафаҳмида наметавонам“.

			Оё Худо одамонеро, ки хеле диндор ва самимӣ, аммо масеҳӣ нестанд, қабул мекунад?

			Одам метавонад самимӣ бошад, аммо ў метавонад самимона хато кунад. Китоби Муқаддас мегўяд, ки „роҳе ҳаст, ки ба назари кас рост менамояд, вале оқибаташ роҳҳои мамот аст“ (Мас.16:25).

			Ҳолатҳое мешаванд, ки касе силоҳро ба тарафи касе равона мекунад ва самимона бовар мекунад, ки он тир надорад, аммо он мепаронад, ва шахсе ки кулангро зер кардааст, мегўяд: „Ман намедонистам, ки он тир дошт“.

			Ў тамоман самимӣ бадӣ намехост, аммо гап дар он аст, ки ў самимона хато мекард. Агар нуқтаи назаре, ки шумо онро пайравӣ мекунед, хато бошад, як худи самимият кофӣ нест. Ҳеҷ гуна самимият мурдаро ба ҳаёт баргардонида наметавонад.

			Ҳавворӣ Павлус таълим медиҳад, ки риояи дин барои ҳеҷ кас узре буда наметавонад, он танҳо айбро бештар карда метавонад. Агар сухан танҳо аз бутпарастон равад, Павлус мегўяд, ки дини онҳо ҳақиқатро вайрон мекунад: „Онҳо ростии Худоро бо дурўғ иваз карданд“ (Рум.1:25).

			Онҳо ба ҷои Офаридгор, офаридаро парастиш мекунанд. Ин бутпарастӣ аст, ва парастиши бутҳо таҳқири эътирофи Худост, ва Худо ба ин таҳаммул карда наметавонад.

			„Туро худоёни дигар, ҷуз Ман, набояд бошад. Санаме ва ҳар сурате аз он чи дар осмон болост, ва аз он чи дар замин аз поён аст, ва аз он чи дар об аз зери замин аст, барои худ насоз. Ба онҳо саҷда набар ва онҳоро ибодат накун; зеро ки Ман Худованд Худои ту ҳастам, Худои ғаюре ҳастам“ (Хур.20:3-5).

			Ҳамин тариқ, шахси диндоре ки Худои қалбакиро парастиш мекунад, ҳар қадар самимона ин корро кунад ҳам, ҳеҷ афзалият надорад. Агар шумо ба кино даромада натавониста бошед, фарқ надорад, ки барои билет чанд пул нарасид-даҳяк ё нисфи арзиши он. Агар касе ба дурўғ бовар кунад, аҳамият надорад, ки то чӣ андоза ў самимӣ аст: барои назди Худо рафтан чизи даркорӣ намерасад.

			Худо меъёри муаянро муқаррар намудааст: Ў танҳо онҳоеро қабул мекунад, ки ба воситаи Исои Масеҳ назди Ў меоянд, зеро „дар зери осмон ҳеҷ исми дигаре ба одамон ато нашудааст, то ки ба василаи он наҷот ёбем“ (Аъм.4:12).

			Агар масеҳият ин қадар хуб бошад, чаро масеҳиён ин қадар кам ҳастанд?

			Масеҳиён ҳамеша ақаллият буданд. Бисёр ҳамзамонони мо Масеҳро чун Наҷотдиҳандаи худ қабул намекунанд. Исо огоҳ карда буд, ки маҳз ҳамин тавр хоҳад буд: „Зеро танг аст он дар ва душвор аст он роҳе ки сўи ҳаёт мебарад, ва ёбандагони он кам ҳастанд“ (Мат.7:14). Ҳамеша чунин буд. Якчанд сабабҳое ҳастанд, ки аз боиси он бисёрон Масеҳро рад мекунанд.

			Яке аз сабабҳои он, ки одамон масеҳӣ намешаванд, ин нодонӣ аст. Ин надонистани Худо ва Исои Масеҳ не, балки надонистани далелҳои тасдиқкунандаи масеҳият аст. Гоҳо одамон дидаву дониста ин мавқеъро ишғол мекунанд. Баъзеҳо тамоман бовар кардан намехоҳанд, дигарон худро нороҳат карда, бо таълимоти Масеҳ шинос шудан намехоҳанд. Баъзеҳо аз боиси ягон гуноҳи муайян Исоро қабул кардан намехоҳанд. Чунин шахс мефаҳмад, ки имон оварда ӯ бояд ин гуноҳи худро бас кунад, аммо ў инро намехоҳад. Чуноне ки Исо гуфт: „Ва ҳукм ин аст, ки нур ба ҷаҳон омад; вале мардум торикиро бештар аз рўшноӣ дӯст доштанд… то ки аъмолашон ошкор нашавад“ (Юҳ.3:19-20).

			Бисёриҳо гуноҳи худро чунин дўст медоранд, ки ба хотири он аз баҳри осмонҳои биҳишт мебароянд. Охир, барои масеҳӣ шудан шахс бояд аз гуноҳҳояш тавба кунад, аммо ў инро намехоҳад, агарчи Исо огоҳ мекунад: „Агар тавба накунед… нобуд хоҳед шуд“ (Луқ.13:3).

			Ғайр аз ин, одамон Исоро барои он қабул кардан намехоҳанд, ки тамоми диққаташонро ба худ нигаронидаанд. Касе гуфтааст (ва, ба фикрам, дуруст), ки масеҳият — дини осонтарин ва душвортарини ҷаҳон аст.

			Осонтарин барои он, ки ҳамаи он чиро, ки кардан даркор аст, Худо аллакай ба ҷои мо кардааст, ва ба кори кардаи Исо чизеро илова кардан мумкин нест.

			Душвортарин — чунки мо бояд иқрор шавем, ба худ ва ба Худо, ки мо барои наҷоти худ ҳеҷ коре карда наметавонем. Аммо инро ғурури мо қабул намекунад, чунки мо худамон худро ба таври худ наҷот додан мехоҳем. Мо худамон қоидаҳоро муқаррар кардан мехоҳем, аммо Худо моро танҳо бо қоидаҳои Худаш қабул мекунад, ва маҳз ҳамин чиз бисёриҳоро бозмедорад.

			Сабабҳои масеҳиятро қабул накардани одамон бисёранд, аммо ҳеҷ кадоми онҳо ҷиддӣ нестанд.

			Оё ҳақиқатан масеҳият мантиқист, ё мо танҳо он чиро, ки мехоҳем, ҳамчун ҳақиқат вонамуд мекунем?

			Ҷеймс Ҳаври Ҷонсон чунин гуфтааст:

			„Динҳо ба мантиқ мувофиқат намекунанд. На фариштагон ҳастанд, на девҳо, на рўҳҳо, на ҷодугарон, на мўъҷизаҳо. Ин хурофотҳо барои он дастгирӣ карда мешаванд, то одамони зудбовар фикр кунанд, ки ба ходимони динӣ пул дода, онҳо дорои ҳусни таваҷҷўҳи ягон Худо мешаванд. Ҳеҷ чизи фавқуттабиӣ — мухолифи қонунҳои табиӣ вуҷуд надорад“[41].Аз боиси он, ки имондорон ба илҳоми илоҳӣ доштани Китоби Муқаддас, ба мўъҷизаҳо ва ба эҳёи Исои Масеҳ бовар мекунанд, бисёр вақт онҳоро дар „куштани майнаи худ“ айбдор мекунанд. Одамон чунин меҳисобанд, ки масеҳият дар нодонӣ асос ёфтааст, ва имон кўр ва ғайриратсионалӣ аст, ва бо воқеиат мутобиқ аст. Китоби Муқаддас имондор ва беимонро водор мекунад, ки фикр кунад.

			Исо фармудааст: „Худованд Худои худро бо тамоми дили ту ва бо тамоми ҷони ту ва бо тамоми ҳуши ту дўст бидор“ (Мат.22:37). Ҳавворӣ Павлус ба Тимотиюс мегўяд: „Зеро медонам, ки ба Кӣ имон овардаам“ (2 Тим.1:12) ва ба Таслўникиён мегўяд: „Ҳама чизро озмоиш кунед, чизи хубро нигоҳ доред“ (1 Тасл.5:21).

			Юҳаннои инҷилнавис насиҳат мекунад: „Рўҳҳоро имтиҳон кунед, ки оё аз Худо ҳастанд“ (1Юҳ.4:1). Ҳамаи ин истифодаи ҷиддии имкониятҳои ақлиро металабад.

			Инро намунаҳои зерин низ тасдиқ мекунад.

			„Чун Исо дид, ки вай оқилона ҷавоб дод, ба вай гуфт: „Ту аз Малакути Худо дур нестӣ“ (Марқ.12:34).

			„Боз бисёр мӯъҷизоти дигаре Исо дар назди шогирдонаш нишон дод, ки дар ин китоб навишта нашуд; аммо ин қадараш навишта шуд, то шумо имон оваред, ки Исо Масеҳ ва Писари Худост; ва имон оварда, ба исми Ӯ ҳаёт ёбед“ (Юҳ.20:30-31).

			„Ба онҳо низ, баъд аз азобу уқубаташ, бо далелҳои бисёр Худро зинда нишон дод ва дар давоми чиҳил рӯз ба онҳо зоҳир шуда, дар бораи Малакути Худо сухан гуфт“ (Аъмол 1:3).

			„Ва дар он хусус дуо мегӯям, ки муҳаббати шумо дар дониш ва мулоҳизакорӣ торафт афзунтар гардад, то шумо дарк намоед, ки чӣ беҳтар аст, барои он ки дар рӯзи Масеҳ пок ва беайб бошед“ (Флп.1:9-10).

			„То ки Худои Исои Масеҳи Худованди мо, Падари ҷалол рӯҳи ҳикмат ва ваҳйро барои шинохтани Ӯ ба шумо ато намояд, ва чашмони дили шуморо равшан созад, то шумо бидонед, ки умеди даъвати Ӯ аз чи иборат аст, ва сарвати ҷалоли мероси Ӯ барои муқаддасон чӣ гуна аст“ (Эф.1:17-18).

			„Ба мулоҳизакорон сухан мегӯям: дар бораи он чи мегӯям, худатом мулоҳиза кунед“ (1 Қӯр.10:15).

			Ягон чиз дар Навиштаҷот нишон намедиҳад, ки имон ба бемулоҳизакорӣ баробар шавад. Дар Паймони Қадим Худо муҳимияти мантиқро таъкид мекунад. Ба воситаи Мусо ва Ҳорун Ӯ муъҷиза мекунад, ки ба фиръавн миссияи илоҳӣ будани онҳоро исбот кунад (Ҳур.7:9). Ӯ ба ҳалқи Исроил насиҳат медиҳад ба нубуватҳои анбиё, ки иҷро намешаванд, диққат надиҳанд (Тақ.Шар.18:22).

			Ӯ ба бутҳо қувваи худро нишон додан пешниҳод мекунад. „Даъвои худро арз намоед, — мегӯяд Худованд. Далелҳои қатъии худро пешниҳод кунед, — мегӯяд Подшоҳи Яъқуб. Бигзор бутҳо он чиро, ки рӯй хоҳад дод, ба мо пеншиҳод карда, баён намоянд; вақоеи пешина чист? — бигӯед, ва мо фикр ронда, оқибати онро хоҳем донист; ё ки вақоеи ояндаро ба мо пешгӯӣ намоед. Он чиро, ки баъд аз ин ба вуқӯъ хоҳад омад, баён кунед, ва мо хоҳем донист, ки шумо худо ҳастед; ягон кори неке ё баде бикунед, то ки мабҳут шавем ва якҷоя бубинем“ (Иш.41:21-23).

			Аз ин сабаб, ки онҳо ин корро кардан наметавонанд, Худо хулоса мебарорад: „Аммо шумо ночиз ҳастед, ва амали шумо ҳеҷу пуч аст, ва ҳар кӣ шуморо ихтиёр кунад, зишт аст“ (Иш.41:24).

			Бисёрии масеҳиён намедонанд, барои чӣ онҳо ба Исо имон оварданд, аммо Навиштаҷот таъкид мекунад, ки онҳо бояд инро донанд: „Ҳамеша тайёр бошед, ки ба ҳар касе ки аз шумо дар бораи умедатон ҳисоб талаб кунад, бо фурӯтанӣ ва эҳтиром ҷавоб диҳед“ (1Пет.3:15).

			Лекин ин далел масеҳиятро беасос намекунад, он фақат нишон медиҳад, ки масиҳиёни бемулоҳизакор ҳам ҳастанд. Агар баъзеи онҳо позитсияи худро фикр накарданд, ин ба ҳақиқат будани масеҳият таъсир намекунад. Асоси он — шахсияти Исои Масеҳ, на ин ки хислати ягон масеҳии алоҳида.

			Мо мебинем, ки Библия даъват мекунад, ки мо шуур ва мантиқро фаъолона истифода барем, вақте ки мо позитсияи худро нисбати Исои Масеҳ тартиб медиҳем. Масеҳият бошуурона ва оқилона, лекин қарори ба назди Исо омадан на фақат аз шуур мебарояд. Дар ин ҷо имон лозим аст — аммо имон асос ёфтааст дар фактҳо, на ин ки дар умеди хира.

			Имрӯз бисёриҳо имони масеҳиро тасаввур мекунанд хамчун ҷаҳиш ба бехабарӣ. Ҳақиқаттан он як кадам ба суи рушноӣ мебошад. Ҳавории Павлус, вақте ки таълимоти масеҳиро ба подшоҳи беимон мефаҳмонд, ӯ мегӯфт: „Подшоҳе ки дар ҳузураш далерона сухан меронам, аз ин воқиф аст; ман яқин дорам, ки чизе дар ин бора аз ў пўшида нест, зеро ки ин дар хилватгоҳе воқеъ нашудаст“ (Аъм.26:26).

			Далелҳо оиди Исо ба ин подшоҳ ва дигар ҳамзамононаш маълум буданд. Ҳар кас метавонист онҳоро тадқиқ намуда, хулоса барорад. Исо мӯъҷизаҳоро ошкоро ба амал меовард, бинобар ин масеҳиён одамонро даъват менамуданд, ки „худашон хулоса бароранд“.

			Ба касоне ки савол медоданд, онҳо „танҳо бовар кун“ намегуфтанд. Онҳо хоҳиши фаҳмидан ва ба ҳаққонияти таълимот боварӣ ҳосил карданро дастгирӣ менамуданд (Аъм.17:11).

			Таълимоти масеҳӣ на танҳо барои тафтиш кушода аст, балки доимо ба ҳамин гуна тафтиш рў ба рў мешавад. Ғайримасеҳиён онро бо ҷиддият тадқиқ мекунанд, то далели нодурустии онро ёбанд. Ёфт шудани чунин далелҳо — масалан шаҳодати он, ки эҳёшавӣ набуд, — асосҳои масеҳиятро суст карда метавонист.

			Бисёриҳо ин корро карданӣ буданд, масалан ҳуқуқшинос Ф. Моррисон ва генерал Л. Уоллес (муаллифи китоби „Бен Гур“), ва дар натиҷа худашон масеҳӣ шуданд. Кўшишҳои рад кардани таълимоти масеҳӣ бисёр буданд, аммо ҳеҷ кадоме аз онҳо муваффақ нашудаанд.

			Агар масеҳият имони „кўр-кўрона“ бошад, чаро ин қадар одамони соҳибмаълумот масеҳӣ мешаванд? Имон аз тафтиши ратсионалӣ будан мегузарад, чунки асоси он ҳақиқат аст. „Ман ростӣ ҳастам“ — гуфт Исо (Юҳ.14:6).

			Қарори масеҳӣ шудан бояд дар натиҷаи андешарониҳо қабул карда шавад. Шахс бояд фаҳмад, ки ин қадам чӣ маъно дорад. Ва даъвати имон овардан зери таъсири эҳсосот ё ба воситаи кадом як қаллобӣ ба таълимоти Китоби Муқаддас мухолифат дорад.

			Мо боварӣ дорем, ки барои бовар накардан боварии бештар талаб карда мешавад. Далелҳои равшан ва раднопазир барои ҳар гуна инсон, ки самимона оиди Исо ҳақиқатро донистан мехоҳад, кофӣ мебошанд. Маҳз „имони кўр-кўрона“ ба қабул кардани „далелҳои бисёр“ (Аъм.1:3) имкон намедиҳад.

			Наход корҳои неки ман ба ҳисоб гирифта нашаванд? Агар ман ҳеҷ кори бад накунам, магар Худо маро қабул намекунад?

			Дар солҳои 60-ум суруди „Бӯсаи охирин“ машҳур буд, ки онро Френк Уилсон месуруд. Суруд оиди он аст, ки ҷуфти ошиқон ба садамаи автомобилӣ дучор мешаванд, ва духтар рўи дастони писар мемирад. Ҷавони ғамзада оиди он месарояд, ки Худованд маҳбубаи ўро гирифт, ва ў бояд кўшиш кунад хуб бошад, то ки баъди мурдан дар осмон бо маҳбубааш вохўрад. Суруд нуқтаи назари бисёр касонро ифода мекунад. Онҳо гумон мекунанд, ки агар некўкорӣ намоянд, сазовори биҳишт мешаванд.

			Аммо мувофиқи Китоби Муқаддас, ҳеҷ кас сазовори биҳишт шуда наметавонад. Навиштаҳо таълим медиҳанд, ки дар барқарор намудани муносибатҳои хуб бо Худо корҳои мо ҳеҷ нақше намебозанд.

			„Ў моро на бар тибқи аъмоли одилонае ки мо мекардем, балки ба ҳасби марҳамати Худ наҷот дод“ (Тит.3:5).

			„Зеро ки шумо бо файз ба воситаи имон начот ёфтаед, ва ин на аз шумост, балки атои Худост, ва аз аъмол нест, то ки ҳеҷ кас фахр накунад“ (Эфс.2:8-9).

			„Аммо бе имон ба назари Худо писанд омадан мумкин нест“ (Ибр.11:6).

			„Амали писандидаи Худо ин аст, ки ба Он Касе ки Ў фиристод, имон оваред“ (Юҳ.6:29).

			Агар мо бо аъмолҳои худ наҷоти абадиро ба даст меовардем, пас Худо гўё вазифадор мебуд онро ба мо диҳад. Аммо Китоби Муқаддас мегўяд, ки Худо назди мо ҳеҷ вазифадор нест (Рум.4:1-4), „Ва тамоми адолати мо мисли либоси чиркин аст“ (Иш.64:6).

			Гап дар он аст, ки Худо меъёри камолотро муқаррар намудаст, ки ҳеҷ кадоми мо ба он расида наметавонем (Рум.3:23). Одам худро бо дигарон муқоиса намуда, хулоса мебарорад, ки ў на он қадар бад аст, аммо Худо ўро бо Исои Масеҳ муқоиса мекунад, ва ҳеҷ кас ба чунин муқоиса тоб намеоварад.

			Чунин мисол меоварем. 26 мил дуртар аз соҳили Калифорния, дар уқёнус ҷазираи Каталина ҳаст. Тасаввур мекунем ки дар бандари Нюпорт Бич 3 кас истодаанд, ки ба сўи ҷазира менигаранд. Яке аз онҳо оворагард, майзада, бемор аст. Дуюм — амрикоии миёнсол, сеюмӣ — шахси хеле баобрў, яке аз „сутунҳои ҷамъият“ аст. Ногоҳ майзада ба пеш меҷаҳад ва дар масофаи 1,5 метр ба об меафтад. Шахси дуюм боварӣ дорад, ки ў беҳтар меҷаҳад. Ў ба масоҳати 3 метр меҷаҳад, яъне аз шахси якум 2 баробар дуртар. Сеюмӣ табассум мекунад, ва давида, аз шахси дуюм се баробар дуртар меҷаҳад.

			Ҳангоме ки намояндаи посбони соҳил онҳоро аз об бардошта мебарорад, онҳо мефаҳмонанд, ки ба ҷазираи Каталина расидан мехоҳанд.

			Шахси миёнсол аз он фахр дорад, ки назар ба майзада ду баробар дуртар ҷаҳид, шахси сеюм бошад мегўяд, ки аз ҳар дуи онҳо дида се баробар дуртар ҷаст.

			Посбон мегўяд: „Шумо, аблаҳон, ҳанӯз 26 милро тай кунед!“ Ҳамин тариқ шахсе ки худро беҳтар аз дигарон меҳисобад, ба ҳар ҳол то сатҳе ки Худо муқаррар кардааст, расида наметавонад. Чуноне ки аз бандари Нюпорт Бич то ҷазираи Каталина ҷаҳидан имкон надорад, шахс наметавонад худаш — бе Исои Масеҳ — ба осмонҳо бирасад. Исо гуфт: „Касе наметавонад назди Падар ояд, магар ин ки ба василаи Ман“ (Юҳ.14:6).

			Оё ҳаққонияти масеҳиятро исбот кардан мумкин аст?

			Аксар вақт дар баҳсҳо оиди ҳақиқат касе савол медиҳад: „Оё далелҳои ҳаққонияти таълимоти масеҳӣ ҳастанд?“ ё „Оё 100% боварӣ доштан мумкин аст, ки масеҳият ҳақиқат аст?“

			Ба саволи якум чунин ҷавоб додан мумкин аст: „Ҳа, ҳаққонияти масеҳиятро исбот кардан мумкин аст“. Аммо, албатта, ин маънои онро надорад, ки ҳама бо далелҳои пешниҳод шуда розӣ мешаванд. Ҷавоб ба саволи дуюм: „Не, 100% боварӣ доштан имкон надорад“.

			Ва ин „не“-ро нодуруст фаҳмидан мумкин аст. Гап на дар боварии комил, балки дар боварии кофӣ аст, то шубҳаҳои асосонок бартараф карда шаванд.

			Дар доварӣ маҳз ҳамин тавр амал мекунанд. Ҳангоме ки довар ҳакамонро маслиҳат медиҳад, ў мегўяд, ки қарори онҳо бояд дар имконпазирии ба қадри кофӣ баланд асос ёбад, на ин ки дар боварии комил (ки инро танҳо шоҳиди ҷиноят дошта метавонад). Агар қарорҳо танҳо ҳангоми 100% боварӣ доштани ҳакамон бароварда мешуданд, ҳеҷ гуна ҳукм бароварда намешуд.

			Мо ҳама қарорҳои худро на дар асоси боварии пурра, балки дар асоси имконпазирӣ мебарорем. Мо бовариеро, ки аз далелҳои ҷамъшаванда мебарояд, ба асос мегирем. Масалан, ҳангоме ки одам аз кўча гузаштан мехоҳад, ў ба чапу рост менигарад (ба ҳар ҳол, бояд нигарад) ва маълумот ҷамъ мекунад, то имконпазирии аз кўча бехатар гузаштанро аниқ кунад. Ў 100% боварӣ дошта наметавонад, ки ба он тарафи кўча мегузарад: имкон дорад, ки дарди дилаш хуруҷ кунад, заминҷунбӣ шавад ва ғайра. Аммо аз боиси он, ки имкноният ба мувафаққият аз 100% кам аст, ў абадан дар сари роҳ намеистад. Ў ба пеш меравад, ҳангоме ки имконият, масалан, 90% аст, ва 10% дигар ба боварӣ рост меоянд.

			Одамон дар маъсалаи дин боварии 100% интизоранд, агарчи ҳангоми қабули дигар қарорҳо аниқии пурраро надоранд. Атеист наметавонад 100% боварӣ дошта бошад, ки „Худо нест“, вай инкори мавҷудияти Ӯро дар назар дорад.

			Яъне одамон бо имконпазирии ба дараҷаи кофӣ баланд қаноат намуда, қарор қабул мекунад. Чуноне ки ба шахси аз кӯча мегузашта 100% боварӣ даркор нест, ки аз кўча гузашта метавониста бошад, ҳамчунин дар ҳамаи он чизе, ки ба масеҳият ва Исои Масеҳ дахл дорад, аниқии мутлақ даркор нест.

			Масеҳият ба ҳамаи онҳое ки далелҳоро тадқиқ намуда, дар асоси он тасаввурот ҳосил намудан мехоҳад, пуррагии мавқеъро пешкаш менамояд. Он ҳам асосноккунӣ бо маълумоти берунӣ, ва ҳам тасдиқи дохилии рўҳониро ваъда медиҳад. Шахси нобовар имкон дорад далелҳои асоснокро омўзад ва қароре қабул кунад, ки дурустии он ба қадри кофӣ имконпазир аст. Ҳангоме ки одам бовар кард, боварии ҳақиқиро ба даст меоварад. Масеҳият барои ў ҳамчун далели мавҷудияти ў баҳснопазир аст.

			Муаллифони ин китоб маъсалаи исботҳоро бо шогирдон, муаллимон, соҳибкорон ва имондорони қатории зиёде муҳокима кардаанд. Ва на зиёда аз 19 нафари онҳо зидди ҳаққоният будани масеҳият эътирозҳои ратсионалӣ оварданро давом медоданд.

			Маъсала на дар он аст, ки „бо вуҷуди фактҳо, ман бовар намекунам“. Аммо ба ҳар касе, ки мехоҳад самимона далелеҳои ҳаққонияти масеҳиятро фаҳмад, Исо ваъда медиҳад: „Агар касе хоҳад иродаи Ўро ба амал оварад, дар бораи ин таълим хоҳад донист, ки оё он аз Худост, ё ки Ман аз худ сухан мегўям“ (Юҳ.7:17).

			Магар масеҳиён дар овардани далел доираро истифода намебаранд?

			Зидди таълимоти масеҳӣ аксаран даъво мекунанд, ки онҳо қоидаҳои худро бо ёрии доираи мантиқӣ асоснок мекунанд. Масалан, масеҳиён мегўянд, ки Китоби Муқаддас Каломи Худост, ва ҳамчун далел худи Китоби Муқаддасро 
иқтибос меоваранд.

			Доира дар исботкунӣ — асоснок намудани даъво бе ёрии муҳокима, ки барои сафед кардани он ба даъво муроҷиат кардан даркор аст — ҳеҷ чизро исбот намекунад.

			Бисёр касон (ҳам масеҳиён, ҳам ғайримасеҳиён) ҳақиқатан мавқеи худро ҳамин тавр асоснок мекунанд, аммо барои тасдиқи илҳоми илоҳӣ доштани Китоби Муқаддас ба ин усул рў овардан зарур нест.

			На аз илҳоми илоҳӣ доштани Китоби Муқаддас, балки аз тасдиқи он бояд сар кард, ки Навиштаҳоро чун ҳуҷҷати таърихӣ боэътибор ҳисобидан мумкин аст. Инро бо истифодаи усли маъмулӣ, ки ҳангоми тадқиқи ҳар гуна ҳуҷҷатҳои қадимӣ истифода мешаванд, кардан мумкин аст.

			Дурустиву ҳаққонияти Китоби Муқаддасро муқаррар намуда, ба он гузаштан мумкин аст, ки Исо Худро Писари Худо меномад ва суханони Худро дар бораи эҳёи Худ аз мурдагон асоснок мекунад. Шаҳодатҳои эҳёшавиро, ки дар Навиштаҳо чун дар ҳуҷҷати таърихӣ ҳастанд, омӯхта, мо ба хулосае меоем, ки маълумотҳо ҳақиқатан далели эҳёро тасдиқ мекунанд. Ва агар Ў дар ҳақиқат Худо бошад, пас ақидаи Ўро ба назар нагирифтан мумкин нест. Азбаски Исо Аҳди Қадимро Каломи Худо меҳисобид (Мат.15:1-4; 5:17-18) ва ба шогирдонаш ваъда дод, ки Рўҳулқудс ҳама чизро ба онҳо ёдрас мекунад, (Юҳ.14:26), мо асос дорем бигўем, ки Китоби Муқаддас Каломи Худост. Дар далеловарии мо доира нест. Дар асоси далелҳо мо хулосаи мантиқӣ мебарорем. Яъне ҳаққонияти масеҳият бо тадқиқи оддии таърихӣ асоснок карда мешавад.

			Оё фарқ дорад, ки ман ба чӣ бовар мекунам?

			Ба ман бисёр вақт савол медиҳанд: „Чӣ фарқ дорад, ки ман ба чӣ бовар мекунам? Муҳимаш он аст, ки одам ба ягон чиз бовар кунад“ ё „Агар имон ба кас ёрӣ медода бошад, боз чӣ даркор аст?“

			Дар паси ин суханон боварие дар назар аст, ки ҳақиқати мутлақ вуҷуд надорад. Ҳар яки мо ба ягон чиз бовар мекунад, ва, чуноне ки Эдгард Шеффилд Брайтмэн гуфтааст, „одами фикр мекарда ақидаҳо надошта наметавонад, ва вонамуд кардан ки ақидаҳо надоред, бемаъност“[42].

			Одами ҳозиразамон маънои зиндагиро ёфта наметавонад. „Чунин қоидаҳое нестанд, ки онҳоро ба асос гирифта, мақсад, маънои оламро ёфта метавониста бошем“[43], ин суханон берун аз худи шахсияти одам вуҷуд доштани ягон чизро тасавур карда натавонистан мебошанд.

			Ҳарчанд дар замони мо ҳама ба ягон чиз бовар мекунанд, аҳамияти бештар на ба предмети боварӣ, балки ба худи амали боварӣ дода мешавад. „Аз зиндагӣ натарс. Бовар кун, ки зистан меарзад, ва боварии ту ақидаатро ҳақиқат мегардонад“ — даъват мекунад Уиллям Ҷеймс.

			Мутаассифона, ин тавр нест. Ҳақиқат ба боварӣ вобаста нест. Ҳар қадар мо хоҳем ҳам, ба ягон чиз боварӣ доштан онро далел намегардонад. Масалан, ман метавонам самимона боварӣ дошта бошам, ки пагоҳ барф меборад, аммо ҳатмӣ нест, ки чунин шавад. Ва, чӣ қадаре ман худро бовар накунонам ҳам, мошини кўҳнаи ман „Ролс-Ройс“ намешавад.

			Дурустии бовариро объекти он муайян мекунад. Масалан, агар маро ба сайру гашт бо ҳавопаймо даъват кунанд, ва ман ошкор кунам, ки ҳавопаймо вайрон аст, ва пилот умуман ҳуҷҷати идора кардани ҳавопайморо надорад, ҳеҷ гуна боварӣ ба натиҷаи хуби сайру гашт ёрӣ намедиҳад. Аммо агар пилоти дипломдор ки ҳавопаймои нав дорад, чунин даъват менамуд, боварӣ кардан мумкин мебуд. Китоби Муқаддас таълим медиҳад, ки ба чӣ бовар кардани одам ҳаётан муҳим аст. Исо мегўяд: „Агар имон наоваред, ки ин Ман ҳастам, дар гуноҳҳои худ хоҳед мурд“ (Юҳ.8:24). Дар Навиштаҳо ҳамчунин гуфта шудааст: „Ҳар кӣ ба Писар имон оварад, ҳаёти ҷовидонӣ меёбад. Ва ҳар кӣ ба Писар имон наоварад, ҳаётро нахоҳад дид, балки ғазаби Худо бар вай мемонад“ (Юҳ.3:36).

			Навиштаҳо на ба худи бовар кардан, балки ба объекти имон ишора мекунад. На бовар кардани шумо, балки ба Кӣ бовар карданатон муҳим аст. Исо гуфт: „Ман роҳ ва ростӣ ва ҳаёт ҳастам; касе наметавонад назди Падар ояд, магар ин ки ба василаи Ман“ (Юҳ.14:6).

			Имрўзҳо одамон ба чизи мехостаашон бовар мекунанд, аммо ин роҳ ба ҳалокат мебарад. Мавридеро аз зиндагии Фридрех Гегел меоварем, ки навъи дар замони мо паҳншудаи имонро тасвир мекунад. Ҳангоми ки файласуф принсипҳои таълимоти худро баён мекард, яке аз донишҷўён эътироз кард, ки ин бо далелҳо мувофиқат надорад. „Вой бар ҳоли далелҳо“, ҷавоб дод Гегел.

			Дар таърихи Исроил даврае буд, ки хизмат ба Баал ба сатҳи дини расмӣ бардошта шуда буд. Ва байни он ва Худованд қувваозмоӣ баргузор шуд. Он Худое, ки зери қурбонгоҳҳо оташ афрўзад, бояд Худои ҳақиқӣ эътироф карда шавад.

			Пайғамбарони Баал говеро интихоб намуда тайёр карданд ва рӯи ҳезум гузошта, ба хондани номи худои худ сар карданд. Маҳз Баал, таҷассуми қувваҳои табиат, ҳуқмрони раъду барқ, бояд қудрат медошт оташро даргиронад. Пайғамбарони он аз субҳ то нисфирўзӣ ва то шом дар назди қурбонгоҳ ҷастухез мекарданд, худро захмдор мекарданд ва доду фарёд мезаданд. Ҳеҷ кас гуфта наметавонист, ки боварии онҳо самимӣ набуд, аммо онҳо ҷавоб намегирифтанд.

			Худованд ба даъвати пайғамбарони Худ ҷавоб дод: оташ фурў рехта, қурбонии сўхтанӣ, ҳезум, хок ва ҳатто сангҳоро фурў бурд. Пайғамбарони дурўғинро қатл карданд.

			Агар боварии самимӣ наҷот дода метавонист, онҳо зинда мемонданд. Аммо ин тавр нашуд. Пайғамбарони Баал дар боварии худ хато карданд. Онҳо ба ҳақиқат гўш андохтан нахостанд. Худо аз одам бовариро ба Исои Масеҳ металабад, ва боварии дигар талаботҳои Ўро қонеъ гардонда наметавонад.

			Чаро Худои Меҳрубон ба бадӣ роҳ медиҳад?

			Бисёр вақт одамон савол медиҳанд: „Агар Худо бошад, чаро дар ҷаҳон ин қадар бадӣ аст? Чаро Ў ҳеҷ кор намекунад?“ Бисёриҳо хулоса мебароранд, ки мавҷудияти бадӣ — исботи набудани Худо аст. Гоҳҳо чунин савол медиҳанд: „Агар Худо нек бошад, пас, Ў қадри кофӣ тавоно нест, ки бадӣ ва беадолатиро бартараф кунад? Агар Ў ба бадӣ муқобилият карда тавонад, ва ин корро намекунад, пас, Ў Худаш бад аст. Инро чӣ гуна маънидод кардан мумкин аст: Худо нек аст, ё Худо тавоно нест?“

			Масъалаи бадӣ муаллифони Навиштаҳоро низ бепарво нагузоштааст. „Мусибатҳои бисёр моро иҳота намудааст“ (Заб.39:13).

			„Чаро дарди ман доимист, ва захми ман сахт аст“ (Ирм.15:18). „Тамоми махлуқот ба якҷоягӣ то алҳол оҳу нола мекунад ва азоб мекашад“ (Рум.8:22). Мо воқеияти бадиро эътироф мекунем, ки агар Худо ҷаҳонро чунон меофарид, ки ҳозир аст, Ў ҳақиқатан на Худои муҳаббат, балки Худои бадӣ мебуд. Аммо Навиштаҳо аниқ мегўянд, ки Худо ҷаҳонро дигар хел офарид, ва бадӣ натиҷаи интихоби худи одам аст. Китоби Муқаддас ба мо нақл мекунад, ки Худо, ки Муҳаббат аст, мехост одамеро офарад, ки Ӯро дўст дорад. Аммо муҳаббат он вақт арзиш дорад, ки ихтиёрӣ дода мешавад, ва Худо ба одам интихобе пешкаш намуд: муҳаббати Худоро қабул кунад ё онро рад намояд. Одам ва Ҳавво ба Худо беитоатӣ карда, ба ҷаҳон он чизеро оварданд, ки ҷузъи офариниши Худо набуд, аз роҳи Худо ҷудо.

			Бо гуноҳкоршавӣ ҷаҳон вайрон шуд. Коинот на дар он ҳолатест, ки бояд бошад. Дар натиҷаи гуноҳ одам аз Худо ҷудо шуд. Ҳамоҳангӣ байни одам ва табиат вайрон шудааст, байни одамон низ ихтилофот ҳастанд. Ва дар ҷустуҷӯи ҷавобҳо ба саволҳое, ки инсонро хавотир мекунанд, он далелро ба назар гирифтан даркор аст, ки ҳолати ҳозираи ҷаҳон мӯътадил нест.

			Ҳарчанд бадӣ вуҷуд дорад, он абадӣ нест. Имондор ба ин умеди устувор дорад. Ҷаҳони нав фаро мерасад, ки дар он ашкҳо ва азобҳо нахоҳад буд (Ваҳй 21:4-5). Биҳишти аз даст дода шуда аз нав барқарор мешавад. Дар вақти муқаррар шуда Худо ҳама чизи нодурустро ислоҳ мекунад ва бадиро тамоман барҳам медиҳад.

			Худо бадӣ намехоҳад ва онро таълим намедиҳад, ва масеҳӣ на танҳо аз бадӣ нафрат дорад, балки вазифадор аст фаъолона зидди он барояд. Бадӣ воқеӣ аст, аммо шахси имондор онро чун як чизи худ аз худ даркорӣ намеҳисобад.

			Ў ба Масеҳ монанд шуда, ҳангоми бар некӣ дастболо шудани бадӣ бояд хомӯш наистад. Зидди мушкилоти ҷамъият баромада масеҳӣ ба Худо зид намебарояд. Фалокатҳои табиӣ, ҷиноятҳо ва ақибмонии инкишофи ақлӣ набояд мўътадил ҳисобида шаванд, чунки онҳо набояд бошанд ва дар Подшоҳии Худо нахоҳанд буд. Масъалаи бадӣ бисёриҳоро ором намегузорад. Одамон савол медиҳанд, ки оё ба одам додани озодӣ оқилона буд? Дороти Сэйерс чунин ҷавоб медиҳад: Новобаста аз он, ки чаро Худо одамро маҳз ҳамин гуна офарид — маҳдуд, азияткашанда ва гирифтори ғаму марг, новобаста аз он, ки нақшаи Ў оиди офариниш чӣ гуна буд, Ў қоидаҳои муқаррар кардаи Худро бе каму рост риоя мекунад. Ў аз одам он чизеро, ки Худаш намекунад, талаб намекунад. Ў ҳама чизро аз сар гузаронд: аз душвориҳои хурд дар ҷои кор то дард, рўҳафтодагӣ ва марг. Ў, ки одам буд, одам монд. Ў дар бенавоӣ зода шуд, дар хорӣ мурд, лекин қарор кард, ки чунин рафтор намудан меарзид“[44].

			Китоби Муқаддас моро таълим медиҳад, ки нақшаҳои Худо аз фаҳмиши мо болотаранд. „Фикрҳои Ман фикрҳои шумо нест, ва роҳҳои шумо роҳҳои Ман нест, — мегўяд Худованд. Зеро, чунон ки осмон аз замин баланд аст, ончунон роҳҳои Ман аз роҳҳои шумо“ (Иш.55:8-9). Ҳавворӣ Павлус низ дар ҳамин бора мегўяд: „Зиҳӣ умқи сарват ва ҳикмат ва маърифати Худо! Чӣ қадар ақлнорас аст доварии Ў ва таҳқиқнопазир аст роҳҳои Ў!“ (Рум.11:33).

			Агарчи Китоби Муқаддас ба мо нақл мекунад, ки бадӣ чӣ гуна пайдо шудааст, он намегўяд, ки чаро Худо ба ин роҳ дод. Аммо мо медонем, ки Худо беандоза хирадманд ва ҳамадон аст, ва Ў бо сабабҳои барои мо номаълум, аммо ба Ў маълум, ба ҳамаи он чӣ, ки воқеъ мешавад, роҳ медиҳад.

				43Hans Reichenbach, The Rise of Scientific Philosophy, 301.

			ДУШВОРИҲО ҲАНГОМИ ХОНДАНИ КИТОБИ МУҚАДДАС

		

	
		
			 

			Магар маълумот оиди насабномаи Исо, ки дар Инҷили Матто ва Инҷили Луқо оварда мешаванд, мухолифи ҳам нестанд?

			Хонандагони Аҳди Ҷадид бисёр вақт оиди мувофиқат надоштани насабномаҳои Исои Масеҳ дар боби 1-уми Инҷили Матто ва боби 3-юми Инҷили Луқо савол медиҳанд.

			Агар мо чунин ҳисобем, ки ҳар ду ҳикоя насабномаи падари заминии Ў, Юсуфро баён мекунанд, мо дар ҳикояҳо ихтилофро дида метавонем, чунки Мат.1:16 мегўяд, ки падари Юсуф Яъқуб буд, аммо мувофиқи Луқ.3:23, Юсуф писари Илёс буд. Аммо ин маъсала ҳал мешавад, агар фаҳмем, ки Матто дар асл насабномаи Марямро менависад. Марям дар Луқо 3 барои он зикр нашудааст, ки пеш аз ин аллакай якчанд бор чун модари Исо зикр шуда буд.

			Одатан дар насабномаи яҳудӣ падар, бобо ва ғайра ишора карда мешаванд. Луқо ин тартибро риоя мекунад ва ҳамчунин падарро номбар мекунад, на ин ки модарро, аммо аниқ мекунад, ки дар асл Юсуф падари Исо набуд, чунки Ӯ аз бокира зода шуд (Луқ.1:34-35).

			„Ва Исо… чунон ки гумон мекарданд, писари Юсуф ибни Элӣ буд“ (Луқ.3:23) чунин маъно дорад: „Исо… ки Ўро писари Юсуф гумон мекарданд, писари Элӣ буд“, ва баъд насабномаи Марям оварда мешавад. Луқо насабномаи Исоро аз тарафи модар нишон медиҳад, ки духтари Элӣ буд. Ў Юсуфро мувофиқи тартиби маъмулӣ зикр мекунад, аммо аниқ мегўяд, ки амалан на ў, балки Худо падари Исо буд.

			Ҳар ду насабнома дар Инҷилҳо барои таъқиди он зикр шудаанд, ки Исо дар ҳақиқат аз авлоди Довуд буд. Ба воситаи падархонди Худ Юсуф, Ў аз рўи қонун ба насли шоҳон таалуқ надошт, ба воситаи модараш бошад Ў ҷисман аз авлоди шоҳ Довуд буд. Ҳамин тариқ, Ў ба тахти Довуд ҳуқуқи пурра дошт.

			Магар он чӣ, ки дар Инҷили Марқўс оиди Исоро инкор кардани Петрус гуфта шудааст, бо он чӣ, ки дар дигар Инҷилҳо гуфта мешаванд, мувофиқат дорад?

			Бисёр касоне, ки Китоби Муқаддасро бо диққат хондаанд, ба нақли оиди Исоро инкор кардани Петрус аҳамият додаанд. Исо ба вай гуфт: „Ба ростӣ ба ту мегўям, ки дар ҳамин шаб, пеш аз он ки хурўс бонг занад, Маро се бор инкор хоҳӣ кард“ (Мат.26:34).

			Матто нақл мекунад, ки ин пешгўӣ чӣ гуна иҷро шуд: „Ва дарҳол хурўс бонг зад. Ва Петрус сухани Исоро ба ёд овард, ки ба вай гуфта буд: „Пеш аз он ки хурўс бонг занад, Маро се бор инкор хоҳӣ кард“. Ва берун рафта, зор-зор гирист“ (Мат.26:74-75).

			Ва ана он чӣ, ки дар Марқўс навишта шудааст: „Исо ба вай гуфт: „Ба ростӣ ба ту мегўям, ки ту ҳоло, дар ҳамин шаб, пеш аз он ки хурўс ду бор бонг занад, Маро се бор инкор хоҳӣ кард“ (Марқ.14:30). Ва инак, он чизе, ки бо Петрус рўй дод: „Ва ба ҳавлии берун рафта буд, ки хурӯс бонг зад… Ҳамон дам хурўс бори дуюм бонг зад. Он гоҳ Петрус сухани Исоро ба ёд овард, ки ба вай гуфта буд: ,Пеш аз он ки хурўс ду бор бонг занад, Маро се бор инкор ҳоҳӣ кард‘. Ва оғоз ба гиристан намуд“ (Марқ.14: 68,72).

			Пас, Петрус баъди ду бор бонг задани хурўс Исоро инкор кард, ё баъди як бор бонг задани он? Нақли Марқус гўё аз нақлҳои Луқо ва Юҳанно фарқ мекунад.

			Дар асл ҳеҷ мушкилие нест. Исо ба Петрус гуфт, ки вай Ўро пеш аз бонги хурўс инкор мекунад. Петрус пеш аз он ки хурўс бори дуюм бонг занад, Исоро инкор кард (дар назар аст, ки инкор намуданро сар кард) — нақли Марқус муфассалтар аст. Ва ин ҳайратовар нест. Маълум аст, ки ў Инҷили худро зери таъсири Шимъуни Петрус навиштааст ва пурра метавонист оиди ў, чун оиди яке аз шахсони амалкунандаи муҳимтарин муфассалтар нақл кунад. Яъне нақлҳои инҷилнависон ба ҳам ҳеҷ мухолифат надорад. Исо ба Петрус мегўяд, ки пеш аз он ки хурўс бонг занад, вай Ўро се бор инкор мекунад. Петрус, чуноне ки ба хислати ў мувофиқат мекард, эътироз намуд. Он гоҳ Исо пешгўии Худро тасдиқ намуда, аниқтар гуфт, ки Петрус ҳанўз пеш аз бори дуюм бонг задани хурўс Ўро инкор мекунад.

			Пас, суханони „пеш аз он ки хурўс бонг занад, Маро се бор инкор хоҳӣ кард“ (Мат.26:34), ба суханони Марқус оиди инкор кардани якуми Петрус мувофиқат мекунад, ҳангоми „ба ҳавлии берун рафта буд, ки хурўс бонг зад“ (Марқ.14:68).

			Бонг задани хурўс маънои онро дошт, ки ба зудӣ субҳ фаро мерасид.

			Мушоҳидаҳои дар давоми дувоздаҳ сол дар Уршалим гузаронида шуда нишон доданд, ки хурўсҳо дар ин ҷо се бор бонг мезананд: „бори аввал тақрибан ним соат пас аз нисфи шаб, бори дуюм-тақрибан як соат пас, ва бори сеюм боз як соат пас“[45].

			Магар ишораҳо ба вақти маслубшавии Масеҳ мувофиқат доранд?

			Яке аз „ихтилофҳо“ ба он чизе, ки оиди вақти қатли Масеҳ дар Инҷилҳои Марқус ва Юҳанно гуфта мешавад, дахл дорад. „Ва соати сеюм буд, ки Ўро маслуб карданд“ (Марқ.15:25).

			„Рўзи ҷумъаи арафаи иди фисҳ буд, ки дар соати шашум ба яҳудиён гуфт: „Инак, Подшоҳи Шумо!“ (Юҳ.19:14)

			Ишораи Марқус ба он, ки Исоро дар соати сеюм (яъне соати 9-ҳи пагоҳӣ) маслуб карданд, бо нақли Юҳанно, ки Пилотус Исоро дар соати шашум (яъне дар нисфирўзӣ) истинтоқ мекард, мувофиқат намекунад. Мувофиқи ақидаи баъзеҳо, ин ихтилофи ҳалнопазир аст. Инчунин ақидае аст, ки ҳангоми нусхабардории дастнавис хато шудааст. Ба ҳар ду ин ақидаҳо розӣ шудан мумкин нест.

			Дар маънидод имконпазир аст. Аввалан Марқус ва Юҳанно вақтро тахминан ишора карда метавонистанд, ки ин барои давраи Аҳди Ҷадид хос буд: шаб ба чор қисм ҷудо карда мешуд, ҳар яке се соатӣ (Марқ 13:35).

			Рўз ҳам ҳамин гуна тақсим карда мешуд. Ҳамин тариқ, „соати сеюм“ гуфта Марқус метавонист дар назар дошта бошад, ки Исоро дар байни соати 9-ҳи пагоҳӣ ва нисфирўзӣ маслуб карданд, „соати шашум“-и Юҳанно метавонист маънои онро дошта бошад, ки доварӣ қарибии нисфирўзӣ ба охир расид. Яъне ихтилоф нест. „Агар қатл байни соатҳои 9 ва 12 воқеъ шуда бошад, пурра имконпазир мебуд, ки як шоҳиди воқеа онро ба вақти пештар, ва дигаре ба вақти дертар мансуб донистааст.

			Вақт аз рўи баландии офтоб муайан карда мешуд. Ба осонӣ муайян кардан мумкин буд, ки нисфирўзӣ фаро расидааст ё ҳанўз не, ё дидан мумкин буд, ки офтоб байни авҷ ва уфуқ аст, аммо вақти аниқтарро танҳо бо ёрии соати офтобӣ муайян кардан мумкин буд, ки дар наздикӣ набуда метавонист“[46].

			Маънидоди имконпазирии дуюм аз он иборат аст, ки Юҳанно системаи дигари ҳисоб кардани вақтро истифода мебурд. Аз асарҳои Плутарх, Плиний, Аул, Геллий, Макровий ба мо маълум аст, ки румиён вақтро аз нисфишабӣ то нисфишабӣ ҳисоб мекарданд, чуноне ки ҳоло мо мекунем.

			Дар ин маврид „соати шашум“-и Инҷили Юҳанно соати шаши пагоҳиро ифода мекард, ки бо гуфтаи Инҷили Марқус, ки Исо дар соати 9-и пагоҳӣ ё дертар маслуб карда шуд, мувофиқат мекунад.

			Маълумотҳое ҳастанд, ки ин фарзияро тасдиқ кардаанд. Дар Навиштаҳо бисёр мавридҳое ҳастанд, ки муаллифони китобҳои гуногун системаҳои гуногуни ҳисоб кардани вақтро истифода мебурданд. Муаллифони китобҳои Аҳди Қадим санаҳоро мувофиқи системаи кишвар нишон медоданд. Масалан: дар Ирм.25:1 ва 46:2 солшумории фаластинӣ истифода шудааст. Дар Дон.1:1. Дар Аҳди Ҷадид намуна Юҳ.20:19, ки дар он бегоҳии эҳёшавии Исо ба ҳамон рўз мансуб дониста шудааст. Дар ин ҷо Юҳанно системаи ҳисоби румии вақтро истифода мебарад. Мувофиқи системаи яҳудӣ ин бегоҳ аллакай ба душанбе мансуб мебуд, чунки яҳудиён шабонарўзро аз ғуруби офтоб ҳисоб мекарданд. Ҳамин тариқ, мушкилие ки мо дар ин маврид дорем, ихтилоф нест, балки пурра маънидод шаванда аст.

			Чӣ гуна Исо се шабу се рӯз дар қабр буда метавонист, дар ҳоле ки Ӯ рўзи ҷумъа маслуб гардида, рўзӣ якшанбе эҳё шуд?

			Исо пешгўӣ намуд, ки „чунон ки Юнус се шабонарўз дар шиками моҳӣ буд, Писари Одам низ се шабонарўз дар оғўши замин хоҳад буд“ (Мат.12:40). Мувофиқи Инҷилҳои Матто, Марқус, Луқо ва Юҳанно, Исо дар рўзи чумъа то ғуруби офтоб маслуб карда шуд, ва рўзи якуми ҳафта эҳё шуд, яъне рўзи якшанбе, то баромадани офтоб.

			Ҳамин тариқ, Исо як қисми панҷшанбе, тамоми шанбе ва як қисми якшанбе дар қабр буд, ё дигар хел карда гўем, ду шаби пурра, як рўзи пурра, ва ду рўзи нопурра. Ин аз се шабонарўз хеле камтар аст, ва бо Матто 12:40 мухолифат дорад. Исо гуфтааст: „Писари Одам бояд… пас аз се рўз эҳё шавад“ (Марқ.8:31) „Ў бояд… пас аз се рўз эҳё шавад (Мат.16:21), ва Ў ,дар се рўз‘ эҳё мешавад — яъне оиди рўзи чорум гуфта нашудаст. Бояд зикр кард, ки фарисиён ба хотири он ки Исо гуфта буд: „пас аз се рўз эҳё хоҳам шуд“ (Мат.27:63), хоҳиш карда буданд, ки „қабрро то рўзй сеюм посбонӣ кунанд“ (Мат.27:64). Агар „пас аз се рўз“ рўзи сеюмро ифода намекард, онҳо хоҳиш мекарданд, ки қабрро то рўзи чорўм посбонӣ кунанд.

			Мо дар Аҳди Қадим низ мебинем, ки Яҳудиён ибораи „шабу рўз“-ро ҳатто барои шабонарўзи нопурра истифода мебурданд.

			„Ў се шаб ва се рўз нон нахўрд ва об нанўшид… хочаам маро тарк кард… аллакай се рўз“ (1 Под.30:12). Идиома будани ин ибора аз тасвири он дида мешавад, ки Юсуф бародаронашро „се рўза ба ҳабс гирифт“ (Ҳас.42:17), ва „рўзи сеюм“ озод кард (Ҳас.42:18). Ҳамин тариқ, ибораи „се рўзу се шаб“-ро яҳудиён ҳамчун ибораи фразеологӣ истифода мебурданд ва он „се шабонарўз“-и пурраро ифода намекард.

			Оё ҳикояҳо оиди марги Яҳудо бо ҳам мувофиқат доранд?

			Бисёр вақт савол медиҳанд, ки Яҳудо маҳз чӣ гуна мурд? Бисёриҳо ба он чӣ, ки ихтилофи аниқ метобад, аҳамият медиҳанд. Баъзеҳо ҳатто мегўянд, ки ин номувофиқатӣ дар байни ду ҳикоя оиди марги ў Китоби Муқаддасро пурра беэътибор мегардонанд. Мувофиқи Матто, Яҳудо худро овехта кушт (Мат.27:5). Петрус бошад нақл мекунад, ки ў рўйнокӣ афтода мурд (Аъм.1:18). Оё ин тасвирҳо ҳақиқатан ихтилоф доранд? Матто нагуфтааст, ки Яҳудо наафтид, Петрус бошад нагуфтааст, ки ў худро овехт. Ҳиқояҳои онҳо ихтилоф надоранд, балки якдигарро пурра мекунанд.

			Бояд аҳамият дод, ки мувофиқи суханони Петрус Яҳудо рўйнокӣ ба замин афтид, ва баъд шикамаш кафид. Ин баъди марги ў рўй дода метавонист. Яъне, Петрус на оиди он, ки Яҳудо чӣ гуна мурд, балки оиди он, ки бо ҷасади ў чӣ шуд, мегуфт.

			Яҳудо дар лаби ҷарӣ дар водии Ҳиннўм худро ба дарахт овехт. Пас аз он, ки ў муддате дар он чо овезон буд, шоха шикаст ва ў аз ҷарӣ афтида, ҷасадаш афгор шуд. Дар боло чун пештара дарахтон мерўянд, сатҳи водӣ бошад ҳоло ҳам санглох аст. Яке аз ин сангҳои нўгтез метавонист ҷасади афтидаистодаи Яҳудоро боздорад.

			Луис Гауссен нақл мекунад, ки як кас худкушӣ кардан хост. Ў ба тирезаи хонаи бисёрошёна баромада, тапончаро ба сараш нигаронда, кулангро зер кард ва дар айни замон ба поён ҷаст. Гуфтан мумкин аст, ки ў худро парронда кушт, ва бо асоси пурра ҳамчунин гуфтан мумкин аст, ки ў аз баландӣ ҷаста, худро кушт. Ҳар ду ривоят дуруст аст, — чун дар мавриди тасвири марги Яҳудо.

			Матто пешгўии Закарёро ба Ирмиё нисбат медиҳад?

			Дар Инҷили Матто гуфта мешавад, ки Яҳудо Исоро таслим намуда, пушаймон шуд, тангаҳои нуқраро дар маъбад партофт ва худкушӣ кард. Сипас гуфта мешавад, ки ин пул барои гирифтани замини кулолгар сарф карда шуд.

			Матто хулоса мебарорад: „Он гоҳ каломе ки бо забони Ирмиёи набӣ гуфта шудааст, ба амал омад: „Онҳо сӣ сиккаи нуқраро гирифтанд… ва онро барои киштзори кулолгар доданд, чунон ки Худованд ба ман гуфт“ (Мат.27:9-10). Аммо пешгўӣ бе шубҳа ба Закарё тааллуқ дорад (Зак.11:12-13).

			Маънидодҳои гуногун имконпазиранд. Як маънидод аз он иборат аст, ки Ирмиё даҳонӣ пешгўи карда буд, аммо бо сабаби он, ки чунин тахмин исботнашаванда аст, он сазовори диққат нест. Муарриҳи калисо Евсевий мегуфт, ки яҳудиён ин порчаро аз китоби Ирмиё дур кардаанд, аммо инро тасаввур кардан номумкин аст, чунки яҳудиён нисбати Навиштаҳо тарси эҳтиромона доштанд. Китобдонон матни онро чунон эҳтиром мекарданд, ки ҳатто хатои барояшон аниқро ёфта, онҳо дигаргунӣ ворид намекарданд, танҳо дар ҳошияҳо мулоҳизаҳояшонро менавиштанд.

			Ақида оиди он ки нусхабардор хато кардааст, — ки дар нусхаи асл оиди Закарё гуфта шудааст, танҳо тахмин аст. Баъзеҳо мегўянд, ки Матто хато кардааст, баъзеи дигар ба ҳар ҳол байни ин пешгўӣ ва китоби Ирмиё робитаеро ёфтанӣ мешаванд.

			Ҳалли имконпазирро дар Талмуд меёбем[47].

			Дар маҷмааҳои қадимии раввинӣ китоби Ирмиё аввалин буд. „Пайғамбарон“-ро иқтибос оварда Матто сарчашмаро аз рўи китоби якум номбар карда метавонист. Худи ҳаминро дар мавриде мебинем, ки ба номи „Забур“ (Луқо 24:44) тамоман қисми сеюми Навиштаи яҳудй дар назар дошта мешавад, ки дар он Забур аввалин аст.

			Аммо мушкилӣ дар ин маънидод аз он иборат аст, ки Худо дар ҳеҷ ҷои дигар Аҳди Ҷадид „Пайғамбарон“ бо номи „Ирмиё“ зикр намешаванд. Аз Ирмиё дар дигар маврид иқтибос оварда, Матто ба китоби Ирмиё ишора мекунад, ва аз Ишаъё иқтибос меоварад.

			Маънидоде афзалтар буда метавонад, ки Матто ду пешгўиро дар назар дорад (яке аз Ирмиё, ва дигаре — аз Закарё), аммо танҳо яке аз пайғамбаронро номбар мекунад (бузургро).

			Дар китоби Закарё оиди харидани киштзор чизе гуфта нашудааст, Ирмиё бошад оиди он мегўяд, ки Худованд ба ў таъин намуд киштзорро бихарад (Ирм.32:6-8) ва ин кафолати тантананок аз ҷониби Худованд буд, ки бозхонаҳо ва киштзорҳо дар ин замин харида хоҳанд шуд. Яке аз киштзорҳо киштзори кулолгар буд. Закарё тафсилотро оиди си сиккаи дар маъбад партофта шуда илова накардааст. Яъне Матто, Ирмиёро зикр намуда, гуфтаҳои ҳарду пайғамбаронро овардааст.

			Ин нуқтаи назарро доктор Ч. Е. Росскап дастгирӣ мекунад. [Talbot Seminary]: „Матто оиди иҷрои ду пешгўӣ мегўяд — яке маҷозӣ (Ирм.19:1-13), ва дигаре аниқ (Зак.11:13), аммо танҳо якеро номбар мекунад. Мувофиқи ақидаи Роберт Гандри, гоҳҳо чунин воқеъ мешуд[48].

			Ҷон Л. Кул низ хулоса мебарорад, ки Матто асосан гуфтаҳои Закарёро истифода бурд, аммо Ирм. 19-ро дар назар дошт, пеш аз ҳама аз боиси мавзўи доварӣ бар Исроил[49].

			Кул мегўяд: „Ҳам водӣ (Ирм.19) ва ҳам киштзор (Мат.27) ҷойҳои дафн гардиданд, ва номҳои онҳо дигаргун карда шуданд, то ки ба халқ оиди доварии Худо ёдрас намоянд. Инро дар водии Ҳиннўм ҷойгиршавии киштзори кулолгар тасдиқ мекунад, ки дар он ҷо Ирмиё номи водиро дигаргун карда („водии қатл“), довариро эълон намуд. Сониян ишораҳои пай дар пай ба Ишъаё ва Ирмиё оиди наҷоти илоҳӣ ёдрас мекунад, ва ба Ирмиё оиди доварӣ. Калимаи tote (он гоҳ)-ро истифода бурдани ў (Мат.2:17 ва 27:9) — бар хилофи Hina ё Houtos дар мавридҳои дигар — ҳамчунин мавзўи довариро таъқид мекунад“ (66-67).

			Гандри мегўяд, ки ба Ирмиё ишора кардани Матто боиси он мешавад, ки хонанда ҳатман гуфтаҳоро бо Ирм. 19 алоқаманд мекунад, ки ў ин корро накарда ҳам метавонист (125).

			Зани Қобил аз куҷо пайдо шуд?

			Аксар вақт ғайримасеҳиён ва масеҳиён мепурсанд, ки Қобил аз куҷо ба худаш зан гирифт. Ин савол бо савол оиди аҳолии замин дар он вақте ки Қобил шаҳре сохт ва бо савол оиди омехтани хун вобаста аст.

			Мувофиқи Китоби Ҳастӣ, Қобил, бародари хурдии худ, Ҳобилро кушт (4:8). Худо барои ин ҷиноят ўро аз замин ва аз пеши рўи Худ ронд. Китоби Муқаддас ҳамчунин нақл мекунад, ки Қобил аз қасоси дигар одамон барои Ҳобил метарсид (Ҳас.4:14), ва ў зан гирифт ва шаҳре сохт (4:17).

			Як назарияи мухолифи Китоби Муқаддас аз он бармеояд, ки пеш аз Одам халқе вуҷуд дошт ва дар атрофи боғи Адан сокин буд. Қобил гўё аз он ба худ зан гирифт.

			Ин назария қобили қабул нест, чунки Навишта мегўяд, ки Одам аввалин инсон буд (1Қўр.15:45), ва „Ҳавво модари ҳамаи зиндаҳо шуд“ (Ҳас.3:20). Китоби Муқаддас ба мо нақл мекунад, ки Одам писарону духтарон дошт (Ҳас.5:4). Дар аввал, барои пур намудани замин, онҳо бояд бо якдигар оиладор мешуданд, ва Қобил метавонист хоҳар, ҷиян ё духтари ҷиянашро ба занӣ гирад.

			Азбаски давомнокии умр ба ҳисоби миёна 900 сол буд (Ҳас.5), аҳолӣ зуд афзуда, дар охири умри Қобил ба якчанд миллион расида метавонист.

			Ғайр аз ин Навиштаҳо дар ҳеҷ ҷой зикр намекунанд, ки Қобил дар кадом синну сол бародарашро кушт, зан гирифт ва шаҳр сохт. Шояд аҳолӣ аллакай то ин воқеаҳо зиёд шуда буд. Аз ҳамаи ин — маъсалаи омезиши хун бармеояд. Агар он дар шариати Мусо манъ шуда бошад, пас ҳамаи ин никоҳҳо дар байни бародарону хоҳарон воқеъ шуда метавонистаанд?

			Азбаски Одам ва Ҳавворо Худо офарид, чунин ҳисобидан мумкин аст, ки маҷмўи генҳои онҳо идеалӣ буд. Генофонд дар натиҷаи гуноҳкоршавӣ бад шудан гирифт, ки ин боиси бемориҳо ва марг гардид, аммо аз худи аввал никоҳ байни бародарон ва хоҳарон зараре надошт. Бо мурури замон дигар шудани наслҳо, гуноҳ, бемориҳо ва таъсири муҳит боиси тағйирот дар маводи генетикӣ гардид, ва дар замони Мусо никоҳ байни бародарону хоҳарон манъ шуда буд, чунки ин боиси торафт бадтар шудани генофонд мегардид.

			Ғайр аз ҷиҳати биологӣ, боз ҷиҳати ахлоқӣ аст. Худо никоҳи бародарон ва хоҳаронро бо сабабҳои аҳлоқӣ манъ намуд (Ибод.20:11), ки на камтар аз ҷиҳатҳои генетикӣ муҳиманд.

			Никоҳи хешовандони наздиктарин асоси иҷтимоӣ ва ахлоқии оиларо вайрон мекунанд. Аниқ гуфтан имкон надорад, ки гузариш чӣ гуна воқеъ шуд. Аммо шубҳае нест, ки аз замоне ки анъанаи никоҳ ва оила ба таври ниҳоӣ устувор шуд, омезиши хунҳо гуноҳ аст.

			Оё ба ҳикоят оиди Юнус ва моҳӣ бовар кардан мумкин аст?

			Аз ҳамаи қиссаҳои Китоби Муқаддас бештар ҳикояти Юнус ва моҳиро қабул кардани одамон душвор аст. Шаккокон аз имконияти масхара кардани он, ки одамро моҳӣ фурў бурд, ва ў дар даруни моҳӣ се шабонарўз монд ва баъд оиди ин нақл мекард, шод мешаванд.

			Баъзеҳо зоҳиран ба ҳақиқат монанд набудани ин ҳикоятро суст карданӣ шуда, мегўянд, ки онро бояд ба маънои маҷозӣ фаҳмид.

			Пас, ба он чӣ гуна муносибат кардан лозим аст?

			Ақида оиди маънои маҷозӣ доштани ин ҳикоят нодуруст аст, чунки он дар Навиштаҳо ҳеҷ гоҳ чун маҷоз маънидод нашудааст. Ин ҳикоят оиди воқеаи рўй додааст, ки онро чун асотирӣ қабул кунем.

			Юнус дар Китоби Муқаддас чун шахсияти таърихӣ зикр мешавад (4Подш.14:25). Исо дар бораи ў чун оиди пайғамбари дар ҳақиқат вуҷуд дошта гап мезанад, ки аҳолии Нинве аз мавъизаи ў тавба карданд, ва маргу эҳёи Худро ба ҳикояти Юнус монанд мекунад: „Зеро, чунон ки Юнус се шабонарўз дар шиками моҳӣ буд, Писари Одам низ се шабонарўз дар оғўши замин хоҳад буд. Мардуми Нинве дар рўзи доварӣ бо ин насл бархоста, онро маҳкум хоҳанд кард, зеро ки онҳо бо мавъизаи Юнус тавба карданд; ва инак, дар ин ҷо Шахсе аз Юнус бузургтар аст (Мат.12:40-41).

			Рад кардани қиссаи Юнус амалан дар надонистан ва ба фиреби рўирост айбдор намудани Исо баробар аст.

			Акнун оиди он, ки чӣ тавр Юнус фурў бурда шуд ва се шабонарўз дар шиками моҳӣ буд. Пеш аз ҳама бояд зикр кард, ки калимае, ки чун „моҳӣ“ тарҷума шудааст, маънои „моҳии калон“ (Юн.2) ва „аждаҳои баҳрӣ“-ро дорад (Мат.12). Онҳо ҷонварони баҳрие ҳастанд, ки метавонад одамро бутун фурў баранд, масъалан, акулаи китмонанд, акулаи сафед ё кашалот. Китоби Муқаддас аниқ зикр намекунад, ки ин маҳз кадом ҷонвар буд.

			Ҳодисае маълум аст, ки Ҷеймс Бартли ном шахс баъди якуним шабонарўз дар даруни кит будан, наҷот ёфта буд. Ў ба шарофати миқдори кофии оксигене, ки дар даруни он буд, зинда монд. Пурра имкон дорад, ки Юнус фурў бурда шуда мурд, аммо Худо баъди се рўз ўро зинда кард. Ин таълимоти Навиштаҳо мухолифат надорад, зеро дар он камаш ҳашт мавриди дигари зинда шудани одамон зикр карда шудааст.

			Китоби Муқаддас назарияи эволютсияро инкор мекунад?

			Бисёр вақт дар шаклҳои гуногун саволе дода мешавад, ки моҳияташ ин аст: „Оё масеҳӣ буда назарияи эволютсияро инкор накардан мумкин аст?“ ё ки „Магар илм дурустии назарияи эволютсияро исбот накардааст ва он бо он чизе, ки Китоби Ҳастӣ мегўяд, мувофиқат надорад?“

			Пеш аз ҳама истилоҳи „эволютсия“-ро тавсиф додан лозим аст. Агар зери ин истилоҳ инкишоф дар назар аст (масалан, калон шудани кӯдак) ё тағйирпазирӣ дар дохили намуд (масалан, зотҳои гуногуни гурбаҳо ва сагҳо), он эътирозро ба вучуд намеовард. Дар чунин фаҳмиш эволютсия ва Навиштаҳо мухолифат надоранд. Мушкилӣ он вақт сар мешавад, ки эволютсия дигар хел фаҳмида мешавад: ба маънои он, ки мураккаб аз содда, ва зинда аз ғайризинда ба шарофати тасодуфан мувофиқ омадани шароитҳо пайдо мешавад. Дар назарияи эволютсия фалсафа аз илм бештар аст.

			Маънидоди пайдоиши ҳамаи мавҷудот ва маънои зиндагии инсон, ки назарияи эволютсия пешниҳод мекунад, ба Китоби Муқаддас мухолифат дорад. Китоби Ҳастӣ даҳ бор мегўяд, ки Худо намудҳои растаниҳо ва ҳайвонҳоро офарид, ки „мувофиқи ҷинсашон афзун мешаванд“. Одам дарҳол чун homo sapiens офарида шуд, на ин ки дар натиҷаи эволютсия инкишоф ёфт.

			Ғояи интихоби табиӣ ва зинда мондани организмҳои бештар ба муҳит мутобиқшуда бо таълимоти Китоби Муқаддас мувофиқат намекунад. Мувофиқи Китоби Муқаддас ҳамаи мавҷудоти зинда ба таври идеалӣ мутобиқи ҳаёт офарида шудааст, ва маргу ҳама гуна вайроншавиҳои фаъолияти зиндагӣ ҳамроҳи гуноҳ ба ҷаҳон омаданд.

			Назарияи эволютсия — чун раванди беҳтаршавӣ на танҳо ба Китоби Муқаддас, балки ба илм низ мухолифат дорад. Масалан, мувофиқи ибтидои дуюми термодинамика (ё қонуни афзуншавии энтропия), ки самти табдилшавиҳои энергетикиро муайан мекунад, дар ҳолате ки табдилёбии энергетикии минбаъда ғайриимкон аст, макросистемаи сарбаста сўи ҳолати мувозинат ҳаракат мекунад, яъне ҳама чиз танҳо сўи ҳолати бенизомтар ва номураккаб ҳаракат мекунад, ҳама чиз кўҳна мешавад ва вайрон мегардад. Аммо назарияи эволютсия мегуяд, ки ҳолати ашёҳо торафт беҳтар мешавад.

			Мувофиқи назарияи эволютсия тағйиротҳо ва мутатсияҳо фоиданоканд, аммо мушоҳидаҳо нишон медиҳанд, ки амалан ҳамаи мутатсияҳо зарарноканд.

			Назарияи эволютсия ва ё назарияи офаринишро барои таҷриба исбот кардан ғайриимкон аст: офариниш як бор воқеъ шуда буд, дигаркуниҳои тадриҷии эволютсионро бошад мушоҳида кардан ғайриимкон аст. Ҳар ду нуқтаи назар дар фарзияҳо ва боварӣ асос ёфтанд, ва танҳо дар асоси маълумотҳо бар фоидаи ин ё он назария интихобе кардан мумкин аст.

			Маънидоди масеҳии пайдоиши мавҷудоти зинда на танҳо ба далелҳо мувофиқат дорад, балки бо ақидаи Исои Масеҳ низ мувофиқат мекунад (Мат.19:4).

			Китоби Муқаддас қоидаҳое надорад, ки бо нуқтаи назари илм мувофиқат надорад?

			Нобоварон мегўянд, ки кашфиёти илми ҳозиразамон кӯҳна ва нодуруст будани Китоби Муқаддасро исбот намудаанд. Чунин ақида на танҳо донистани Китоби Муқаддас, балки хато будани фарзияҳои ибтидоиро ошкор менамояд. Китоби Муқаддас китоби дарсӣ нест. Вазифаи он на фаҳмондани ҷаҳони моддӣ, балки ошкор намудани нақшаи Худост, аз ҷумла нисбати одам. Он на воситаи таълимӣ барои олимон, балки китоб оиди чизҳои рўҳонист. Он чӣ, ки Китоби Муқаддас оиди олами табиӣ мегўяд, на илмӣ ва на ғайриилмӣ аст. Он забони маъмулиро истифода мебарад, то ки онро ҳар кас фаҳмида тавонад. Набудани истилоҳот маънои онро надорад ки дар он хатоҳо ҳастанд. Ин танҳо маънои онро дорад, ки онро одамони оддӣ барои ҳама навиштанд. Дар замони навишта шудани он идеяҳои гуногун оиди пайдоиши олам (чун асотирҳои бобилӣ), оиди офариниш[50] вуҷуд доштанд, аммо нуқтаи назари он оиди масъалаҳои офариниш, табиат ва Худо махсус ва пайдарҳам аст. Дар замонҳои қадим дар байни халқҳо бисёрхудоӣ афзалият дошт, ки ба якхудоии Китоби Муқаддас мухолиф буд, яъне пайдоиши Китоби Муқаддас натиҷаи шароити беруна буда наметавонист.

			Он чӣ, ки дар Китоби Муқаддас гуфта шудааст, бо мазмуни асосии дигар ҳуҷҷатҳои қадимӣ муқоисанашаванда аст. Он идеяҳои печдарпечро оиди олами табиӣ пешкаш намекунад, аммо, охир, бисёре аз он чизҳое, ки файласуфони Юнонӣ мегуфтанд, масалан, оиди табиати рўшноӣ ё ҷисмҳои осмонӣ ба мо таасуроте намебахшанд. Веддҳо (навишатҳои муқаддаси ҳиндӣ) мегўянд, ки моҳ аз офтоб 150 ҳазор мил болотар ҷойгир шудааст ва худаш нур меафканад; ва замин паҳну секунҷа аст, ва сабаби заминҷунбиҳо ҳаракати филҳост, ки онро дар душ бардоштаанд. Птоломей чунин меҳисобид, ки замин маркази коинот аст.

			Китоби Муқаддас чунин идеяҳоро, ки имрўзҳо хандаовар метобад, дар бар намегиранд. Илм ва Навиштаҳо бо ҳам мухолифат надоранд. Онҳо фақат ҷиҳатҳои гуногуни ҷаҳонро аз назар мегузаронанд.

			Метавон тахмин кард, ки агар муаллифи тартиби ҷаҳон ва Китоби Муқаддас ҳамон як Худо бошад, Ў оиди он ғамхорӣ намуд, ки шаҳодати табиат (ваҳйи умумӣ) ва шаҳодати Навиштаҳо (ваҳйи махсус) бо ҳам мувофиқат дошта бошад. Қобили зикр аст, ки худи илми ҳозиразамон ба шарофати ҳақиқати Навиштаҳо вуҷуд дорад. Далели мавҷудияти Худо, ки коинотро офарида ба тартиб даровардааст, Нютон барин олимонро водор намуд қоидаҳоеро кашф намояд, ки он мувофиқи онҳо амал менамояд. Илм Китоби Муқаддасро на танҳо беэътибор намекунад, Китоби Муқаддас сабабгори пайдоиши илм аст.

			Чаро Китоби Муқаддас оиди динозаврҳо ва дигар намудҳои нестшуда чизе намегўяд?

			Дар Китоби Муқаддас намудҳои ҳайвонот каманд. Китоби Ҳастӣ танҳо умуман мегўяд, ки Худо ҷонварони хазанда, паранда, обӣ ва заминиро офарид. Дар Китоби Муқаддас танҳо он ҷонвароне номбар мешаванд, ки дар таърихи инсоният нақши назаррас бозидаанд: чорвои хонагӣ (гов, буз, гусфанд) ва ҳайвоноти пок ва нопок, бисёр ҳайвонот (аз ҷумла, динозаврҳо) тамоман зикр намешаванд ва ин далел танҳо онро ифода мекунад, ки онҳо аҳмият надоштанд ва оиди онҳо нақл кардан зарур набуд. Мавҷудияти динозаврҳоро боқимондаҳои устухонҳои онҳо исбот мекунанд, ва дар шакли сангшуда боқӣ мондани ҷисмҳои онҳоро бо ягон фалокати табиӣ маънидод кардан мумкин аст, масалан, бо тўфони умумиҷаҳонӣ. Оиди мавҷудияти онҳо инчунин рамзҳои пиктографӣ дар забонҳои Африка ва Амрикои Шимолӣ ва низ пайи пои одам ва динозавр дар ҳамон як қабат шаҳодат медиҳад. Мо танҳо тахмин карда метавонем, ки чаро онҳо нест шуданд. Мо танҳо медонем ки Худо ҳамаи мавҷудоти зиндаро комил офарид, ва дар натиҷаи гуноҳкоршавӣ ба ҷаҳон марг ва харобӣ омад. Бо мурури замон вайронӣ чунон паҳн шуд, ки Худо ҳамаи чизро нобуд кард ва танҳо оилаи Нӯҳ ва аз ҳар намуди ҳайвонот як ҷуфтиро дар киштӣ боқӣ гузошт (Ҳаст.7:1-3). Шояд баъзе ҳайвонот (масалан, динозаврҳо) бо ин сабаб боқӣ намонданд, ё шояд бо сабаби дигаргун шудани иқлим баъди тўфон нобуд шуданд. Мо барои ба онҳо ҷавоби аниқ додан маълумоти 
пурра надорем.

			Оё рўзҳое, ки дар китоби якуми Ҳастӣ оиди онҳо гуфта мешавад, шабонарўз мебошанд, ё ягон хел давраҳои номуайяни вақт?

			Масъалаи давомнокии рўзҳо (Ҳас.1) дер боз мавзўи баҳсҳо мебошад. Бисёр олимон сангшудаҳо ва қабатҳои ҷинсҳои кўҳиро далели он мепиндоранд, ки Замин милионҳо сол боз вуҷуд дорад, ва аз ин бармеояд, ки рўзҳо на 24 соат, балки давраҳоро ифода мекунанд. Ин барои бо хулосаҳои илм мувофиқат кунондани гуфтаҳои Китоби Ҳастӣ 
карда мешавад.

			Ин фарзия дар маънидоди эволютсионии маълумоти палеонтология ва геология чун маълумоти ҳаққонӣ асос ёфтааст. Ҷонибдорони ин нуқтаи назар, ки ҳанўз дар ибтидои масеҳият ба вуҷуд омада буд, ба он ишора мекунанд, ки калимаи ибрии йомро (рўз) чун 24 соат фаҳмидан нодуруст аст, чунки офтоб дар рўзи чорум офарида шуд, яъне се рўзи аввал шабонарўз вуҷуд дошта наметавонист. Ҳамчунин мегўянд, ки азбаски Худо баъди офариниш истироҳат карданро давом медиҳад, рўзи ҳафтум ба як шабонарўз баробар нест, ва аз ҳамин сабаб рўзҳои пештара ҳам шабонарўз нестанд. Ғайр аз ин, ин калима дар дигар ҷойҳои Китоби Муқаддас барои давраҳои дарозтарини вақт истифода бурда мешавад (Заб.89:5, 2 Пет.3:8; Зак.12:14).

			Аммо ҷонибдорони чун шабонарўз фаҳмидани рўз таъкид мекунад, ки на Китоби Ҳастӣ бо илм, балки илм бояд ба он мувофиқ кунонда шавад. Маълумотҳое, ки гўё палеонтология ва геология медиҳанд, нисбатан баҳсноканд. Худо ҳама чизро дар ҳолати анҷомёфта офарид. Одам ва Ҳавво одамони калонсол офарида шуда буданд, ва шаробе, ки Исо дар Қонои Ҷалил офарид, дарҳол тайёр шуда буд. Ҳамин тавр, замин чунин намуд дорад, ки гўё миллион сол боз вучуд дорад, ҳарчанд сини он якчанд ҳазор сол аст. Сангшудаҳо ва қабатҳои ҷинсҳои кўҳиро бо тўфони умумиҷаҳонӣ маънидод кардан мумкин аст. Оиди истифодаи калимаи „йом“ бошад, ҳангоме ки он бо шумора истифода мешавад (масалан, якўм, шашум), он маънои шабонарўзро дорад. Ба ин маъно он инчунин дар ҳикоятҳо оиди чил рўз дар кўҳи Сино будани Мусо истифода шудааст. Ҳамаи ин зидди фаҳмиши маҷозии калимаи „рўз“ шаҳодат медиҳад. Агар сухан дар бораи далеле равад, ки сеюм рўзи аввал шабонарўзҳои офтобӣ набуданд, Худо метавонист чунин кунад, ки агарчи офтоб ҳанўз офарида нашуда буд, ҳама чиз аллакай ҳамон тавр воқеъ мешуд, ки бояд аз рўзи чорўм ба амал меомад. Дар Навишта гуфта шудааст: „Ва шом буд, ва субҳ буд: рўзи аввал“ (Ҳас.1:5) ва ғайра.

			Ва ҳарчанд Худо ҳақиқатан баъди офариниш истироҳат намуданро давом медиҳад, дар Китоби Муқаддас шакли замони гузаштаи ин феъл истифода шудааст — „ором гирифт“ (Ҳас.2:3). Яъне, рўзи ҳафтум давом надорад. Он рўз муайян аст, ки „Худо корҳои Худро, ки карда буд, то он рўз“ анҷом дод. Ҳамин тариқ, ҳеҷ далели боварибахше зидди он нест, ки коинот ҳақиқатан дар шаш рўз ва фақат якчанд ҳазор сол пеш офарида шудааст, ва қабатҳои ҷинсҳои кўҳӣ ҳақиқатан дар натиҷаи тўфони умумиҷаҳонӣ пайдо шудаанд.

			Чӣ гуна ҳамаи ҳайвонҳо дар киштии Нўҳ ҷой гирифта метавонистанд?

			Гоҳҳо ҳикояти Китоби Муқаддас оиди он, ки Нўҳ ҳамаи ҳайвонотро ба киштӣ гирифт, зери шубҳа гузошта мешавад. Ҳангоми бо диққат хондани матн мушкилӣ ҳал мегардад. Ҷон Уитком ва Генри Морис[51] ҳама чизи ба ғунҷоиш ва андозаҳои киштӣ алокамандро омухтанд. Онҳо мегўянд, ки агар „зироъ“ ба 45 см. баробар бошад, пас дарозии кишти 135 метр, бараш 22,5 метр, ва баландияш 13,5 метрро ташкил медод. Ҳаҷми киштӣ тақрибан 39507 метри кубӣ, ва қобилияти борбардории он — тақрибан 14,183 ҳазор тоннаро ташкил медод. Он се сатҳ дошт (Ҳас.6:16), ки масоҳати умумияшон 8890 метри квадратиро ташкил медод. Ғунҷоиши он ба ғунҷоиши 522 вагони стандартӣ барои кашондани чорво баробар буд. Агар дар чунин вагон 240 барра ҷойгир мешуда бошад, пас, киштӣ 240x522, яъне на камтар аз 124 ҳазор ҳайвоноти ба гўсфанд баробарро кашонда метавонист. Биолог-таснифгарҳо ҳисоб карда баромаданд, ки ба киштӣ бояд 17600 намуди ба мо маълуми ширхўрҳо, паррандагон, хазандаҳо ва обхокиҳо гирифта мешуданд.

			Агар фарз кунем, ки намудҳои ҳайвоноти пок нисфи миқдори умумӣ буд, пас миқдори ҳайвонҳои поки гирифта шуда 8800х7, нопок бошад 8800х2 буд, яъне 61600+17600=78200 ҳамаи ҳайвонот.

			Ҳамин тариқ, дар киштӣ миқдори зарурии ҳайвонот ва захираи хўроки онҳо ҷойгир шуда метавонистанд (Ҳас.7:2-3). Ҳайвонҳои ба киштӣ гирифта шуда ибтидои он миқдори зиёди намудҳои онҳо гардиданд, ки мо имрўзҳо мебинем. Генри М. Моррис: менависад: „Тадқиқоте ки дар тўли сад сол дар соҳаи зоология гузаронида шудаанд, имконияти бузурги ташакулл ёфтани навъҳои нави ҳайвонотро ошкор менамоянд. Намудҳои офаридаи Офаридагор ҳеҷ гоҳ эволютсия нашудаанд ва ба якдигар табдил наёфтанд. Бо вуҷуди ин, онҳо ҷудоии муқарраркардаи Худоро вайрон накарда ба миқдори зиёди зернамудҳо (масалан, чун нажодҳои одам) инкишоф ёфтанд, ки ин таснифи онҳоро душвор мегардонад. Фрэнк Люис Марш намунае меовард, ки чи тавр намудҳои офаридашуда баъди тўфон низ инкишоф ёфта метавонистанд. Ў мегўяд, ки аз асри 18 то замони ҳозира (яъне ҳамагӣ дар тўли 300 сол) аз як намуди нахўд 500 зернамуд пайдо шудааст, аз гургҳо бошад зиёда аз 400 зоти сагҳо пайдо шудаанд, ки ба якдигар на он қадар монанд мебошанд, масалан, такса ва коллӣ. Ў менависад: „Зоология ташаккули зотҳоро дар натиҷаи тағйирпазирии кабўтарони хонагӣ хуб нишон медиҳад. Бовар кардан душвор аст, ки ин паррандагони шаклан ва аз ҷиҳати рафтор гуногун аз як намуд пайдо шуда бошанд. Фарқиятҳо дар байни зотҳои гуногуни кабўтарон чунон зиёданд, ки агар ба як намуд тааллуқ доштани онҳоро намедонистем, гумон мекардем, ки онҳо ба навъҳои гуногуни паррандагон тааллуқ доранд“[52].

			Пас чандтогӣ аз ҳар намуди ҳайвонот ба киштӣ даромаданд?

			„Ва аз тамоми ҳайвонот, аз ҳар махлуқе ҷуфте ба киштӣ дохил кун, то ки бо худ зинда нигоҳ дорӣ: нар ва мода бошанд. Аз паррандагон мувофиқи ҷинсашон, ва аз чорпоён мувофиқи ҷинсашон, ва аз тамоми ҳайвоноти хазандаи замин мувофиқи ҷинсаш, ҷуфт-ҷуфт аз ҳама назди ту оянд, то ки зинда нигоҳ дорӣ“ (Ҳас.6:19-20). „Аз ҳар чорпои пок ҳафт-ҳафт, нар ва мода, бо худ бигир, ва аз чорпои нопок ҷуфт-ҷуфт, нар ва мода, то ки насле бар рўи тамоми замин нигоҳ дорӣ“ (Ҳас.7:2-3).

			Дар назари аввал ин порчаҳо ба ҳам ихтилоф доранд. Мувофиқи порчаи аввал, Нўҳ бояд аз ҳар як навъи ҳайвонот як ҷуфт ба киштӣ меовард, мувофиқи порчаи дуюм — аз баъзе ҳайвонҳо ҳафттогӣ.

			„Аз чорпоёни пок, ва аз чорпоёни нопок, ва аз паррандагон, ва аз тамоми ҳайвоноти хазандаи замин, ҷуфт-ҷуфт, нар ва мода, назди Нўҳ ба киштӣ даромаданд, чунон ки Худо ба Нўҳ фармуда буд“ (Ҳас.7:8-9). Дар ин ҷо на оиди миқдор, балки оиди он гуфта мешавад, ки ҳайвонот чӣ гуна дохил мешуданд: ҳайвоноти пок (се ҷуфтӣ +1 ҳайвон барои қурбонӣ), ва нопок (ҳамчунин ҷуфт-ҷуфт). Масъалаи гўё мувофиқат надоштани порчаҳои якум ва дуюм ҳал мешавад, агар донем, ки маҳз чунин тарзи баён ба матнҳои қадимӣ хос буд: дар аввал изҳороти умумӣ баён карда мешуд, ва баъд аз он аниқ карда мешуд. Ҳамин тариқ, дар Китоби Ҳастӣ низ порчаи дуюм (7:2-3) порчаи якумро пурра мекунад (6:19-20).

			Оё нақлҳо оиди офариниш дар бобҳои 1-ум ва 2-юми Китоби Ҳастӣ ба ҳам мухолифат надоранд?

			Дар тӯли таърихи калисо порчаҳои Китоби Муқаддас таҳлилу тафсир карда мешуданд, зери шубҳа ва ҳуҷумҳо гузошта мешуданд — ва гоҳҳо инкор карда мешуданд — ҳам аз ҷониби беимонон, ҳам аз ҷониби илоҳиётшиносон.

			Ҳамеша ҳангоме, ки ягон ҷои Китоби Муқаддасро дарҳол фаҳмидан душвор аст, ё он эътирози шахси ратсионалӣ фикркунандаро ба вуҷуд меоварад, ё „бо илм мувофиқат намекунад“, назарияе пеш бурда мешавад, ки бояд ин душвориро ҳал кунад.

			Ҳамин тавр, баъзе тафсиркунандагон байни бобҳои якум ва дуюми Китоби Ҳастӣ, ки дар он ҷо оиди офариниши олам гуфта мешавад, ихтилоферо дидаанд[53].

			Нуқтаи назари ихтилофнокӣ: 
Далелҳо.

			Мувофиқи ақидаи мунаққидони радикалӣ, таълифдиҳандаи ҳикояти дуюм (Ҳас.2:4-25) оиди мазмуни ҳикояҳои аввал тасаввурот надошт (Ҳас.1:1- 2:4), ки дар натиҷаи ин, ҳангоми муқоисаи онҳо, ихтилофоти зиёд ошкор мешаванд.

			Ин нуқтаи назарро А. Гордон Ҷеймс баён мекунад: „Ҳангоми дарки он факт, ки Ҳастӣ аз ду ҳикоят иборат аст, оиди офариниш, ба давраҳои гуногун эътибор дорад ва ба сарчашмаҳои гуногун такя мекунанд, номувофиқатӣ комилан равшан мегардад. Худи мавҷудияти он барои беэътибор намудани назарияи илҳоми илоҳӣ кофист“[54].

			К.Китчен зикр мекунад, ки „ба фарқи услуб ва консепсияи илоҳиётшиносиаш байни Ҳастӣ якум ва дуюм, ва гӯё ба тартиби гуногуни офариниш дар ду ҳикоя нишон дода мешавад“[55].

			Намунаҳои зерин нишон медиҳанд, ки моҳияти танқид маҳз аз ҳамин иборат аст. Гаролд Роули мегӯяд: „Дар ду боби аввали Китоби Муқаддас ду нақли мухолифи якдигар оиди офариниши олам ҳастанд. Мувофиқи нақли аввал, марду зан якҷоя чун тоҷи офариниш офарида шуда буданд, баъди паррандагон ва ҳайвонот, дар ҳоле ки мувофиқи нақли дуюм офариниши Одам пеш аз офариниши ҳайвонот ва паррандагон буд, ва офарида шудани зан баъд аз ӯ буд“[56]. Яъне, Роули номувофиқатро дар таркиби офариниш, дар номҳо ва консепсияи Худо ва дар услуб мебинад.

			Нисбати пункти охирин С.Драйвер чунин мегӯяд: „Аввалан, Ҳас. 2:4б аз боби якум услубан ва бо тарзи баён фарқ мекунад. Боби якум стереотипӣ ва аниқ аст. Боби дуюм гуногунранг ва маҷозӣ аст, дар он формулаҳо ва ифодаҳои такроршаванда, ки барои боби якум хосанд, нестанд, ва дар мавридҳои як будани мавзўъ (масалан, офариниши одам) нақл тамоман дигар мешавад — масалан, бе „сурати Худо“. Аз тарафи дигар, ба боби якум усули тадқиқотӣ ва системавӣ хос аст. Забони 2:4б — ба худ хос, осуда ва нисбатан оддӣ аст.

			Дуюм ин, ки тартиби баёнот фарқ мекунад. Тафсилот баробар нестанд. Агар дар боби якум замин аз об намудор мешавад (1:9), дар боби дуюм бошад замин хушк аст (2:5). Просесси офариниши ҳаёт аз одам сар мешавад (2:7), сони ҳайвонҳо ва парандаҳо (2:19) ва дар навбати охир — зан (2:21–22). Тартиб ошкоро фарқ мекунад аз оварда шудаи дар боби 1“[57].

			Чӣ тавр Умберто Кассуто қайд мекунад: „Комилан фаҳмо, ки ду порча аз рӯи характери худ бисёр фарқ мекунанд. Дар ин набояд шубҳа ҷой дошта бошад. Аз рӯи назари объективӣ ихтилофҳо аён ҳастанд.

			Порчаи якум расми офариниши олӣ ва комилро пешниҳод мекунад, ки тамоми гуногуншаклии ҳастиро ба тартиб меоварад. Мо мебинем бартарии фикри асосиро бар тасодуфӣ, муваққатӣ ва охирнок, ки бо комилии оддӣ беинтиҳоӣ будани оламро фаро мегирад. Худо Худро ҳамчун Моҳияти транстсендентӣ мекушояд, ки дар болои офариниш меистад.

			Дуюм порча, аз дигар тараф, ҳикояти намоён ва драмавиро дар бар мегирад, бо фаъолияташ иштиёқманд мекунад, бо дилрабоии тасаввуроти шарқӣ ҳиссиёт фаро гирифта, дар таҳти воқеаҳои беруна арзишҳои маънавӣ ва ахлоқиро хабар расонда, бештар ба эҳсос муроҷиат мекунад нисбат ба шуури хонанда. Яҳве дар ин ҷо дар олами Худ зоҳир шуда бо одам тамоман наздик мешавад ва бо дигар махлуқони ба воситаи Ӯ офаридашуда.

			Фарқият дар нуқтаи назар ҳақиқатан тааҷҷубовар аст, ван инкор кардани он метавонад танҳо касе, ки онро дидан намеҳоҳад“[58].

			Методология

			Аввал мо далелҳоеро дида мебароем, ки гӯё ба ихтилофнокии порчаҳои тадқиқшаванда ишора мекунанд, сипас мавқеи ҷониби дигарро пешкаш менамоем. Мо онҳоро аз ҷиҳати мантиқӣ, пайдарҳамӣ, ратсионалӣ будан, ба назар гифтани сарфу маҳви забони ибронии қадим ва воситаҳою усулҳои адабии шарқӣ дида мебароем. Мо мақсад мегузорем аниқ намоем, ки кадоме аз ин ду нуқтаи назар асоснок мебошад.

			Фарқиятҳои умумӣ

			Наметавон инкор кард, ки байни ду боб фарқ ҳаст. Фарқи якум, чуноне ки мунаққидон зикр мекунанд, ба истифодаи номҳои гуногуни Худо дахл дорад. Ҳақиқатан, дар боби якум танҳо „Элоҳим“ истифода мешавад. Дар боби дуюм бошад — „Яҳве-Элоҳим“. Фарқи дуюм аз консепсияи гуногуни Худо иборат аст. Дар ҳикояти якум Худо олӣ, пуршукӯҳ, аз офариниш ҷудост, ҳикояти дуюм бошад антропоморфӣ аст: он Худоро дорои хусусиятҳои одамӣ нишон медиҳад. (Ӯ қадам мезанад, сухан меронад ва ғайра).

			Фарқи сеюм, моҳиятан, маҷмўи фарқиятҳои луғавӣ, услубӣ ва грамматикӣ аст. Дар ҳикояти аввал Худо Элоҳим аст. Ӯ пуршукӯҳ ва транссендентӣ аст. Ҳикояти аввал мавзун ва аниқ аст. Интихоби калимаҳо хос аст: Элоҳим меофарад, бо калом ба вуҷуд меоварад, корҳои Худро анҷом медиҳад, ва ором мегирад.

			Дар ҳикояти дуюм Яҳве — Худои Шахсиятнок ва миллӣ аст. Ӯ бевосита бо офариниши худ сару кор дорад: Ӯ нафаси ҳаётро медамонад, устувор мекунад, ташкил мекунад. Услуби ҳикоят бештар нақлӣ аст…

			Фарқиятҳои алоҳида

			Мунаққидон ҳамчунин ба фарқ дар ҷузъиёт аҳамият медиҳанд. Мувофиқи ҳикояти якум замин аз об берун меояд: „Ва замин дар ҳолати харҷу марҷ буд, ва торикӣ бар варта; ва Рӯҳи Худо бар рӯи об дар парвоз буд (Ҳас.1:2). „Ва Худо гуфт: „Оби зери осмон дар як ҷо ҷамъ шавад, ва хушкӣ намудор шавад“ (Ҳас.1:9).

			Дар ҳикояти дуюм, ҳама чиз аз замини хушк пайдо мешавад: „Зеро ки Худованд борон бар замин наборонида буд“ (Ҳас.2:5).

			Фарқҳои сеюм ва чорум ба офариниши одам ва пайдарҳамии офариниш дахл дорад: „Ва Худо гуфт: ,Замин наботот бирӯёнад, алафе ки тухм меоварад, дарахти мевадоре ки мувофиқи ҷинси худ мева медиҳад, ки тухмаш дар он бар рўи замин бошад‘. Ва чунин шуд“ (Ҳас.1:11). „Ва Худо наҳангони бузург ва ҳар гуна ҷонварони хазандаро, ки об аз онҳо мувофиқи ҷинсашон пур шуд, ва ҳар гуна паррандагони болдорро мувофиқи ҷинсашон офарид. Ва Худо дид, ки хуб аст“ (Ҳас.1:21). „Ва Худо гуфт: ,Замин ҷони зиндаро мувофиқи ҷинсашон, чорпоёнро мувофиқи ҷинсашон ва тамоми хазандаи заминро мувофиқи ҷинсаш ба вуҷуд оварад‘. Ва чунин шуд“ (Ҳас.1:24). „Ва Худо одамро ба сурати Худ офарид, Ӯро ба сурати Худо офарид; онҳоро марду зан офарид“ (Ҳас.1:27).

			Дар боби дуюм Худо аввал мардро меофарад ва — баъд аз растаниҳо ва ҳайвонот — аз қабурғаи вай Ӯ занро меофарад: „Ва Худованд Худо одамро аз хоки замин бисиришт, ва ба бинии вай рўҳи ҳаёт дамид, ва одам ҷони зинда шуд. Ва Худованд Худо боғе дар Адан ба тарафи машриқ шинонд; ва он одамро, ки сиришта буд, дар он ҷо гузошт. Ва Худованд Худо ҳар гуна дарахти хушнамуд ва хушхӯрро, ва дарахти ҳаётро дар васати боғ, ва дарахти маърифати неку бадро аз замин рӯёнид“ (Ҳас.2:7-9). „Ва Худованд Худо хоби сахте бар Одам овард; ва ҳангоме ки хобаш бурд, яке аз қабурғаҳои ӯро гирифт, ва гӯшт дар ҷояш пур кард“ (Ҳас.2:21).

			С.Драйвер нуқтаи назари танқидиро умумият медиҳад: „Як шахс набудани ҳикоякунанда то ба дараҷае аён аст, ки ба исботҳои тафсилӣ эҳтиёҷ надорад“[59].

			Ягонагии нақша

			Чуноне ки Эсвалд Эллис дуруст зикр мекунад, ифодаҳое ки калимаи „toledoth“-ро дар бар мегиранд („инак пайдоиш“, „инак насабнома“ „инак сират“ 11 бор дар Ҳастӣ вомехӯранд, ва аз ин рӯ, ҳангоми тадқиқи ин китоб ба назар нагирифтани онҳо имконнопазир аст“[60].

			Бисёрии мунаққидоне ки ин омили муттаҳидкунандаро эътироф мекунанд, онро таҳрири дертари тартибдиҳанда меҳисобанд. Эллис манависад:

			„Албатта, агар монандии забон ба сарчашмаи ягона ишора кунад, пас, ин ишораҳо дар як ҳуҷҷат истифода мешуданд. Соли 1798 чунин ақидаро Илген баён карда буд, ҳангоми 2:4-ро ба ду қисм ҷудо карда, пешниҳод намуд, ки қисми якум элоҳистӣ аст, ки бархато дар ин ҷо ҷойгир шудааст, ва ҳамаи мавридҳои истифодаи формуларо ба ҳуҷҷати Элоҳист мансуб донист.

			Ин тахмини радикалӣ, аммо мунтазамро дар соли 1869 Нелдке низ пешниҳод намуд, ва базудӣ он дар байни мунаққидон қабул шуд, ва онҳо бо қатъияти бештар изҳор мекараданд, ки дар асоси истифодаи формула матни Ҳастӣ ба сарчашмаи дертар мансуб аст“[61].

			Бисёри мунаққидон розиянд, ки ибора ҳамчун сарлавҳа аст, вале онҳо мавриди Ҳастӣ 2:4 истисно мекунанд. Инак Фон Рад мегӯяд:

			„Матни 2:4а мушкилии муайян нишон медиҳад. Ин формула барои Ҳастӣ чун сарлавҳа маъмул аст. Аммо дар мавриди додашуда он сарлавҳа буда наметавонад, зеро махсусан мазмуни коҳинона дорад. Душвории дигар аз боиси дар ин оят истифода шудани калимаи ,toledoth‘ ба миён меояд, он маънои ,насл‘, ,насабнома‘ ё айнан ,наслҳо‘-ро дорад.

			Мо тахмин мекунем, ки формулае ки дар ҳуҷҷати коҳинӣ (жрец) пеш аз фаслҳо меомад дертар ба боб, барои ба тартиб даровардани матн илова карда шудааст. Дар ин ҳикоят он ба маънои ,инак пайдоиш“‘истифода шудааст. Аммо азбаски аввали боб чун қонун сабт ёфтааст, тартибдиҳанда маҷбур буд бо он қаноат кунад, ки ифодаро ҳамчун хулоса илова намояд“[62].

			Агарчи на ҳамаи мунаққидон бо ҳамаи гуфтаҳои Фон Рад розӣ мешуданд, аммо аксари онҳо, идеяи монандиро эътироф намуда, чунин меҳисобанд, ки дар мавриди додашуда ҳуҷҷатҳои гуногун мутаҳид карда шудаанд, ки достонҳо ва анъанаҳои гуногун ва ихтилофнокро дар бар мегиранд.

			Асотирӣ будан

			Ғайр аз даъвоҳо оиди номувофиқатиҳои дохилӣ, мунаққидон идеяро пеш мебаранд, ки ҳикоят оиди офариниш дар асотирҳо асос ёфтааст.

			А.Ҷеймс бо оҳанги қатъӣ мегӯяд: „Дар ибтидо ҳикоятҳо оиди офариниши олам асотирҳо буданд, ва пай набурдан ғайриимкон аст, ки онҳо бисёр унсурҳои бегона доранд. Ёфт шудани осори хаттии бобилӣ ба ҳамагуна шубҳаҳо дар ин маврид интиҳо бахшидаанд“[63].

			Мувофиқи гуфтаҳои мунаққидон, таърихи инсоният хеле пештар аз замони офаридани осори хаттии мавҷуда сар шудааст. Ва азбаски воқеаҳо ва сабти онҳоро фосилаи бузурги вақт ҷудо мекунад, маълумоти дар онҳо буда, сазовори боварӣ нест. Асос нест, то чунин ҳисобем, ки яҳудиён оиди ҳаёти одамони аввал аз дигар халқҳои ҷаҳони қадим маълумотҳои боварибахштар доштанд.

			Илова бар ин, мувофиқи нуқтаи назари мунаққидон, манзараи ҳаёти ибтидоӣ, ки нависандагони яҳудӣ пешниҳод мекунанд, ба фолклори дигар халқҳо такя мекунад. Ва ба тафсилоти таърихӣ умед бастан маъное надорад, чунки мавод аз сарчашмаи якум ба даст наомадааст[64].

			А.Джеймс хулосаи қатъии зерин мекунад: „Кӯшиши сунъии дилхоҳ оштӣ кунондани тафовут дар услуб ки ба чашм бармеҳӯрад, ҷаҳонбинӣ ва мавзӯъ ба нокомӣ маҳкум шудааст. Эзоҳи кифоя ва табии ихтилофҳо ин қабул кардани факт, ки ҳикоятҳо ба давраҳои таърихии гуногун таълуқ доранд, яъне ки дуюм — ба хеле дерина“[65].

			Ҳамин тариқ, нуқтаи назари калисо шубҳанок ҳисобида мешавад ва умуман, инкор карда мешавад.

			Нуқтаи назари мувофиқат доштан: 
Далелҳо

			Танқид кӯшишҳои бо маълумотҳои мавҷудаи илмӣ оштӣ додани ҳикояти библиявиро ҷиддӣ қабул намекунад, ва бояд иқрор шуд, ки он барои ин асосҳои муайян дорад. Ҷонибдорони нуқтаи назари библиявиро изҳороти хеле илмӣ ба изтироб оварданд, ва ин ба қавли Ҷеймс „онҳоро водор намуд, воситаҳои бебокитаринро истифода баранд“ то ба танқид ҷавоб гўянд.

			Тейлор Люис мулоимтар изҳор менамояд: „Ин кӯшиши Ланг ва дигарон бартараф кардани душвориҳои назаррас қаноатбахш ҳисобидан амри маҳол аст“[66].

			Сипас дар тафсири худ ӯ менависад: „Мо равиши фикрро мефаҳмем, аммо бо маънидод розӣ шуданамон душвор аст“.

			Ҳақиқатан, ҷонибдорони Китоби Муқаддас баъзе ихтилофотро сарфи назар мекарданд, ва ҳарчанд мувофиқи ақидаи мунаққидон, мубоҳиса акнун маъное надорад, Д.Киднер бори дигар таъкид кардан мехоҳад, ки „бисёр далелҳо чун исбот тамоман қобили қабул нестанд“[67].

			Аммо мувофиқи ақидаи онҳое, ки ҳикояҳоро ба ҳам ихтилофнок намеҳисобанд, мунаққидон моҳият ва мақсади ҳикояҳоро нодуруст фаҳмиданд.

			Чуноне ки Харрисон мегӯяд „Чунин ҳисобидан хатост, ки ду ҳикоят дар Ҳастӣ якдигарро такрор мекарда бошанд. Онҳо якдигарро пурра мекунанд. Ҳикояти якум манзараи калони офаринишро медиҳад ва нишон медиҳад, ки ҳамаи мавҷудот ба шарофати қувваи эҷодкоронаи Худо пайдо шудааст. Ҳикояти дуюм бошад ба офариниши одам ва дар ҷои муайян сокин намудани Одамро бо занаш, диққати бештар медиҳад“[68].

			Барои дуруст фаҳмидани офариниш ва ҷузъи илоҳиётшиносии он маводи ду боби аввали Ҳастиро чун як чизи том ҳисобидан даркор аст. Ҳикояти дуюм иловаи ҳикояти якум аст, он дар бораи офариниши нахустволидони мо пурратар нақл мекунад, ҳикояти аввал бошад ҷаҳонро чуноне, ки пеш аз мутобиқ гардонда шудани он барои Одаму Ҳавво буд, тасвир мекунад.

			Чуноне ки К.Китчен менависад: „Идеяи комплиментарӣ будан нисбатан содда аст: дар Ҳастӣ 1 офариниши одам танҳо чун воқеаи охирин дар пайдарҳамии воқеаҳо ва бе ҷузъиёт зикр мешаванд, дар Ҳастӣ 2 одам дар маркази эътибори умум ҷойгир аст, ва ҷузъиёт да бораи ӯ ва шароит хабар дода мешавад.

			Дар ин ҷо такрор ҷой дошта наметавонад. Беқобилиятии дидани пурракунии якдигар дар мувофиқ наомадани мавзӯъ, вақте ки аз як тараф намуди умумии офариниш ва аз тарафи дигар ҷузъиёт дар бораи одам ва муҳити атрофй ў дода мешаванд. Ба обкурантизм ҳамҳудуд аст[69].

			Аён будани вобастагии ду боб ҳангоми баррасии масъалаи бадӣ низ ошкор мегардад: оё имконпазир аст, ки Худои нек ҷаҳонеро офарида бошад, ки пур аз бадӣ аст?

			Як ҳикояти пурра ҳисобидани ду ҳикоят ба ин савол чавоб медиҳад. Аз ҳикояти аввал айён аст, ки дар ибтидо олам идеалӣ офарида шуда буд (Хас.1:31). Ҳикояти дуюм нишон медиҳад, ки сабабгори бадӣ беитоатии одам аст (Ҳас.3:6-19).

			Агар бобҳоро чун оғоз ва давоми нақл аз назар гузаронем, ҷавоб ба савол оиди пайдоиши бадӣ айён мегардад[70].

			Муносибати ғайри космологӣ ба ҳикояти дуюм далелҳои мунаққидонро суст мекунад. Ин ҳикоят ки гӯё ба сарчашмаи J [Jahwist] дахл дорад, мақсади ҳисобот доданро оиди офариниши олам надорад. Глисон Арчер дар ин бора мегӯяд: „Бояд он далелро зикр намуд, ки дар тасвири ҳақиқии офариниш офарида шудани офтоб, моҳ, ситораҳо, замин ва сарфи назар шуда метавонист“[71].

			Имконияти ба ҳам мувофиқат доштани ҳикояҳои библиявиро ба андозаи муайян ду нафар ҷонибдорони асосии нуқтаи назари танқидӣ имконпазир меҳисобанд. Диллман эътироф мекунад, ки ҳикояти дуюм (Ҳас.2:4-14), ақаллан дар шакли ҳозирааш танҳо порчаҳои тасвири офаринишро дар бар мегирад, аммо асосан тамоман чизи дигарро дар бар мегирад.

			С. Драйвер низ бо ин далел розӣ мешавад, аммо бе шавқи зиёд: „Тасвири алоҳидаи марду занро бо он маънидод кардан муҳим мебуд, ки нақл дар 2:4 оиди он чӣ, ки аллакай дар 1:26-29 гуфта шудааст, аз ҷониби ҳамон як нақлкунанда ба нақша гирифта шуда буд“[72].

			Бинобар ин, кӯшиши бо дахолати муҳаррир маънидод намудани ҳама чиз, карда мешавад. Диллман менависад: „Интизор шудан мумкин мебуд, ки баъд, ё пеш, ё пас аз ояти 7, офариниши растаниҳо ва анҷомёбии ташаккуллдиҳии худи коинот зикр карда мешавад. Аммо ин хел нест. Аз эҳтимол дур аст, ки ин аз ибтидо чунин буд. Бештар имконпазир аст, ки муҳаррир ягон чизро партофтааст-чунки ягон чиз баъди боби як нодаркор тобидааст ё бо боби 1 ихтилоф доштааст“[73].

			Ҷеймс бо боварии бештар мегӯяд: „Бо асоси кофӣ тахмин кардан мумкин аст, ки дар натиҷаи таҳрирҳои пай дар пай матни ҳозира аз матни аслӣ фарқ дорад“[74].

			Аммо чунин хулосаҳо боварибахш нестанд. Дар боби 1 аз Худ қаноатманд будани Офаридкор қайд карда шудааст, ва ин омодагӣ оиди гунаҳкоршавии одам дар боби 3 аст. Пас, боби якумро муқаддимавӣ, чун асос барои дуруст фаҳмидани боби 2 бояд ҳисобид. Офарида шудани осмон, замину офтоб, моҳ ва ситораҳо қабул карда мешавад ҳамчун додашуда дар боби 2, ки дар фаҳмидан амалан ғайриимкон аст дар алоҳидагӣ аз боби 1[75].

			Ин маълумот бо амалияи адабии Шарқи Наздики қадим мувофиқат дорад. „Дар адабиёти қадимии сомӣ усули такрор васеъ истифода мешуд. Муаллиф дар муқаддима ҳикоятро мухтассар баён мекард, сипас воқеаҳоро муфассал баён менамуд. Барои муаллифи Китоби Ҳастӣ офариниши инсон албатта тоҷи офариниш буд, ва табиист ки нақл оиди шароитҳои, ки ӯ дар он ҷойгир карда шуда буд (рӯзи шашуми офариниш), ӯ ба ҳамон бармегардад, ки ба офариниши одам тафсири муфассале диҳад“[76].

			Ду тафсири офариниш барои хуҷҷатҳои хаттии қадимӣ хос аст; онҳо якдигарро на нусхабардорӣ мекунанд ва на такрор (чуноне ки ба баъзе мунаққидон метобад). Тасвири якум баёни умумии офариниш аст, дуюмаш бошад ба ягон ҷиҳати муайяни он ва, маҳз ба одам ва муҳити атрофи Ӯ дар мавқеи муайяни ҷуғрофӣ, бахшида шудааст[77].

			Ин фикрро инкишоф дода Э.Янг менависад: „Ҳамчун омодагӣ ба нақл оиди гунаҳгоршавӣ, боби ду баъзе ҷузъиёти иловагиро оиди ҳолати ибтидоӣ баён мекунад, ки онҳо дар манзараи пуршукуҳи боби як бемаврид ва номувофиқ мебуданд[78].

			О. Эллис бо ин розӣ аст: „Мо бисёр вақт мебинем, ки ҳангоми тасвири воқеа коҳин аввал баёни мухтасар мекунад, ва баъд ба андозаи беш ё кам онро инкишоф медиҳад… Дар ин маврид пас аз офарида шудани инсон-марду зан, дар боби дуюм ҳисоботи васеъ оиди офарида шудани Одам (2:7) ва Ҳавво (2:21-25), ки ин аллакай ба тасвири гунаҳгоршавӣ омода мегардаонад“[79].

			Қариб ҳамеша тафсири соддатарин беҳтар аст, ва дар мавриди мо маънидоди беҳтарин низ аз ҳама содда аст.

			Чуноне ки Тейлор Люис мефаҳмонад: „Далелҳои дохилӣ нишон медиҳанд, ки ҳикояти дуюм мухолифат намекунад ва дар он асос меёбад, ҳамин тариқ ҳама гуна номувофиқатиро байни онҳо истисно мекунад — хоҳ дидаву дониста, хоҳ тасодуфиро… Маҳз ҳамин чиз хонандаи одатиро ҷалб менамояд, ки ба ҳаққонияти мутлақи нақли библиявӣ бовар кунад ва бо назарияи қисматбандӣ кардани якчанд сарчашмаҳо шинос нест“(221).

			Ҳикояҳо ба як муаллиф тааллуқ доранд, бо ҳам мувофиқанд ва бо худ як чизи томро пешниҳод мекунанд. Ҳикояти дуюм ҳамон чизеро нақл мекунад, ки аллакай дар ҳикояти якум оиди он гуфта шуда буд, аммо дар айни замон ба одам диққати махсус медиҳад[80].

			Ҳикояи якум оиди офариниш хусусияти кайҳонӣ ва ҳамаро фарогиранда дорад. Дар ибтидои он материя бе шакл аст, дар охир бошад одам чун намуд ба сурати Худо офарида шудааст, ва Офаридгор ба ӯ мефармояд, ки афзун шавад ва ба болои офариниш ҳукмронӣ кунад. Ин натиҷаи корҳои Худост.

			Дар ҳикояти дуюм оятҳои охирини боби якум муфассал кушода мешаванд. Ин „манзараи аз наздик аст“. Сухан на дар бораи имон умуман, балки оиди офариниши як ҷуфт меравад. Мард аз хоки замин офарида шудааст, зан бошад аз қабурғаи ӯ. Маҳз муттаҳид намудани онҳо, чун асоси фармудаи „борвар ва афзун шудан“, ҳикояти якумро анҷом медиҳад.

			Ҳикояти дуюм якумро бо тафсилоти муҳим пурра мекунад, ва ҳамин тариқ наздик мекунад ба қиссаи васваса ва гунаҳгоршавии ҷуфти якуми одамӣ- нахустволидони тамоми инсоният[81].

			Фарқиятҳои умумӣ

			1) Истифода шудани номҳои гуногуни Худо чунин маънидод дорад: „Маълум аст, ки Элоҳим дар қисми амалҳои Худои Таоло дар табиат ва коинот тасвир мекунад, номи мувофиқ аст. Ҳақиқатан, офариниш ба номи Яҳве алоқаманд карда мешавад (Ҳур.20:11), ҳангоме ки таъкид кардан лозим аст, ки Худои Исроил, Кӣ ӯро аз Миср баровард, — ин Офаридгори олам, аммо ҳангоме ки сухан дар бораи маҳз Худои Офаридгор меравад, истилоҳи мувофиқ Элоҳим аст, ки дар ҳикоят оиди офариниши олам доимо истифода мешавад“[82].

			Дар ҳикояти якум бетағир Элоҳим истифода мешавад, дар дуюм бошад қариб ҳамеша Яҳве Элоҳим. Ин ибора онро ифода мекунад, ки Яҳве ҳамон Элоҳим аст, ки тамоми мавҷудотро офаридааст, ва ҳар ду истилоҳ як мебошанд. Агарчи онҳо ба хусусиятҳои гуногуни Худо нисбат доранд, Ӯ ва танҳо Ӯ Офаридгори олам аст. Пас, исми таркибии Яҳве-Элоҳим тамоман ба рўҳияти боби якум мухолифат надорад, балки баръакс онро тақвият медиҳад. Ин имконияти ҳама гуна тасаввуроти хаторо истисно мекунад, ки гӯё ҷаҳонро на Худои Исроил Яҳве (Ҳур.6:3), балки Худои умумӣ Элоҳим офаридааст.

			Истифодаи номи Яҳве дар ҳикояти дуюм чун гузариш ба хусусияти теократии Панҷ Китоб хизмат мекунад, ва ҳамроҳи Элоҳим истифода шудани он ба мо ёдрас мекунад, ки маҳз Ӯ Офаридгори тавоност[83].

			Муҳаққикони либералӣ бисёр вақт таъкид мекунанд, ки номи мураккаб дигар дар ҳеҷ куҷои Навиштаҳо дучор намешавад, ки гӯё ба муаллифони гуногун ишора мекунад. Аммо истифодаи он дар ин ҷо бо мақсади махсуси ҳикоятҳо маънидод карда мешавад.

			Дар ҳикояти якум сухан дар бораи худи факти офарида шудани одам меравад, ва дар ин маврид гуфтан дуруст аст оиди Худо ҳамчун оиди моҳияти тавоно ва олӣ, оиди Худои худоён ва Ӯро Элоҳим номидан.

			Қисми дуюм оиди одам ва ба ҷаҳон ворид шудани бадӣ ҳикоят мекунад. Гуноҳ ба ҷои бегуноҳӣ меояд, хушбахтӣ бо бадбахтӣ иваз мешавад. Дар ин ҷо Қудсияти Худоро таъқид намудан даркор аст, бинобар ин номи Яҳве-Элоҳим истифода мешавад.

			Айнан ҳамин тавр будани тарзи корбурдани нависанда аз он аён аст, ки ҳангоми гўфтугў бо мор (Ҳас.3:1-5), танҳо Элоҳим истифода мешавад.

			Ба даҳони васвасаандоз гузоштани номи хоси Худо беэҳтиромӣ (профанация) мебуд. Ва азбаски Шахсияти Худо аллакай муқаррар шуда буд, ба такрори исми дутогӣ зарурат набуд. Ҳамин тариқ, истифодаи номҳо ба контекст (қаринаи матн) вобаста аст[84].

			2) Оиди консепсияҳои гуногуни Худо бошад, мувофиқи ақидаҳои К. Китчен: „Муқобилгузории Худои трансседентӣ дар Ҳас.1 ва антропоморфизмҳо дар боби 2 ба андозаи зиёд муболиға карда шудааст ва рости гап, маҳсулоти хаёл аст“[85].

			Г. Люполд низ ҳамин гуна ақида дорад: „Наметавон ба назар нагирифт, ки антропоморфизмҳои хеле ифоданоки боби якум пурра метавонад асоси ҳамон гуна консепсияи Худоро ташкил диҳанд, ки дар ду боби минбаъд пешкаш шудааст“[86].

			Э. Янг аниқ мекунад: „Гуфта мешавад, ки консепсияи антропологии Худоро боби 2 пешкаш мекунад: Худо меофарад, медамад, устувор мекунад, мерўёнад, мегирад, сокин мекунад, меоварад, мегӯяд… Аммо ин тавр нест. Худо бар боби 1-ум низ антропологӣ аст. Дар ҳақиқат, ақли маҳдуд Худоро бе антропоморфизмҳо тасаввур карда наметавонад. Дар боби як Худо мегӯяд, мебинад, меномад, баракат медиҳад, машварат мекунад („биофарем“, ояти 26). Ӯ корҳои Худро дар шаш рӯз ҷо ба ҷо мекунад, ва дар рӯзи ҳафтум 
истироҳат мекунад“[87].

			3) Фарқи сеюм, ки мунаққидон муайан кардаанд, ба услуб, луғат ва грамматика дахл дорад. Дар ин ҷо низ на ҳама чиз аниқ аст. Чуноне ки Китчен мефаҳмонад: „Идеяи фарқиятҳои услубӣ маъно надорад, онҳо инъикоси фарқиятҳои мавзӯӣ мебошанд“[88].

			Чуноне ки Янг хулоса мебарорад: „Луғати махсус ба муаллифи дигар ишора намекунад, балки хусусиятҳои мазмуни бобро инъикос мекунад. Луғати махсусро истифода набурда, дар забони ибрӣ кушодани ин мавзӯи махсус осон намебуд“[89].

			Тахминеро, ки фарқиятҳои услубии муаллифони гуногунро ифода мекунад, фаҳмидан мумкин аст. „Матн ба забони ибрӣ, ё баёни анъанавии қонун ҳақиқатан душвории муайян дошт, ва ин барои хулосаҳои муннақидоне, ки дар соҳаи танқиди адабӣ тайёрии махсус ва ихтисос надоранд, узре буда метавонад“[90].

			Мантиқан муҳокимаронӣ намуда, Виннер ба хулоса меояд: „Магар осонтар нест тахмин кунем, ки муаллифи Р* ҳангоми зарурат услубро дигар карда метавонист, ба ҷои он ки схемаи мураккаби рўйхатҳо ва талфифҳоро тартиб диҳад?“ (дар ҳамон чо, 89).

			Фарқиятҳои услубӣ аз воқеӣ дида, бештар ҳаёлӣ мебошанд, ва мантиқи оддӣ нишон медиҳад, ки услуб, аз чумла лексика ва грамматика, далели ихтилофнокӣ нест.

			Клайв Люис, ки худаш мунаққид аст, менависад: „Нависандаро ва ҳар як сокини заминро намояндагони маданияти ӯ, ки бо забони ӯ гап мезананд, ва тасаввуротҳои якхела доштанд (аз ҷумла тасаввуротҳои беихтиёр), бо душворӣ мефаҳмиданд. Ва он идея, ки ӯ бояд ба онҳое, ки ягонтои ин афзалиятҳоро надоранд, фаҳмо бошанд, ба фикрам аз ақл берун аст. Дар он apriori тамоман тахмини фавқулодда гузошта шудааст, ки ҳеҷ гуна далелҳо ва исботҳо муқобилат карда наметавонанд“[91].

			Фарқиятҳои алоҳида

			Яке аз эътирозҳо ба он дахл дорад, ки дар ҳикояти якум дар ибтидои офариниш об буд, дар дуюм — хушкӣ. У. Кассуто оиди ин комилан асоснок мегӯяд:

			„Эътироз он вақт маъное медошт, ки мо ягонагии матнро вайрон карда, ду ҳикоятро чун тамоман мустақил мепиндоштем, яъне он чиро, ки ба исбот эҳтиёҷ дорад, исбот шуда меҳисобидем. Аммо агар порчаҳо як ҷузъи том бошанд, пас маълум аст, ки аз нуқтаи назари ҳикояти дуюм офариниш ҳамчунин аз обҳо, ки дар аввал сухан дар бораи онҳо меравад, сар мешавад“[92].

			Инчунин пайдарҳамии гуногун дар он чӣ, ки ба офариниши марду зан дахл дорад, мавзўи мубоҳисаҳо мебошад, аммо ин масъала низ ҳалшаванда аст.

			Дар ҳикояти якум дар бораи одам чун оиди яке аз офаридаҳо дар силсилаи бузургии воқеаҳо сухан меравад. Усули офарида шудани ӯ ба таври хеле умумӣ тасвир ёфтааст. Калимаҳои „мард ва занро офарид“ ба мо ҳеҷ чиз оиди он намегӯянд, ки онҳо маҳз чӣ гуна ва оё дар як вақт офарида шудаанд. Танҳо далел зикр шудааст.

			Дар ҳикояти дуюм, ки қиссаи пайдоиши инсониятро баён мекунад, оиди офариниши марду зан муфассал гуфта мешавад. Дар ин ҷо номувофиқатӣ нест, — танҳо оиди воқеа дар аввал умуман нақл карда мешавад, сипас муфассал, ки ин барои Навиштаҳои сомии қадим усули адабии маъмулӣ буд[93].

			Боз як маъсалаи хаёлӣ, ки ба осонӣ ҳал мешавад, он аст ки дар ҳикояти якум растаниҳо пеш аз одам пайдо мешавад, дар ҳикояти дуюм — баъд.

			А.Питерс мефаҳмонад: „Муллиф дар назар дошта наметавонист, ки набудани коркунандаи замин ба рӯйдодани алафҳо халал мерасонад (ба ҳама маълум аст, ки ин тавр нест). Набудани он танҳо набудани растаниҳои зироатиро ифода мекунад“[94].

			Ва, инак, маънидоди пурра боварибахши Кассуто: „Тасвири муфассалтар пас аз тасвири умумӣ меояд. Боғбон, ҳангоми бунёд намудани боғ, чӣ кор мекунад? Ӯ навъҳои аллакай вуҷуд доштаро мешинонад. Худованд Худо низ, ҳангоме ки бояд бунёд мекард, ҳамин тавр кард. Ӯ аз замин растаниҳоро хуб рӯёнид — ҳамон навъҳоеро, ки аллакай дар рӯзи сеюм офарид“[95].

			Таъкид карда ба инобат гирем инчунин, ки агарчӣ рӯидани буттаҳо ва алафҳо дар ин ҷо бо борон алоқаманд карда мешавад ва бо парвариш кардан, набояд фикр кунем, ки растаниҳо набуданд пеш аз офаридани одам. Буттаҳо ва алафҳо — ин на ҳамаи дунёи растанӣ[96].

			Аз нуқтаи назари ботаника он чиз ҷолиби диққат аст, ки дар рӯзи сеюм растаниҳои худкиштшаванда офарида шуданд, аммо на онҳое ки ба чизи то ҳол набуда эҳтиёҷ дошта бошанд. Буттаҳои саҳроӣ ва алафҳо ҳанӯз набуданд, „зеро Яҳве-Элоҳим ба замин намеборонид“. Зироатҳои ғалладона набуданд, зеро „барои коркарди замин одам набуд.

			Ҳар сол миқдори зиёди тухмҳои хорҳо ва алафҳои бегона ба замин мерезанд, аммо намерӯянд. Аммо ҳангоме ки борон меборад, заминро „хору хас“ пур мекунад. Аммо баъзе намудҳои ҷав ва гандум дар миқдори кам худ аз худ зиёд мерӯянд, киштзорҳои зироятҳои ғалладонаро танҳо одам мерӯёнад[97].

			Масъалаи баъди одам офарида шудани ҳайвонот дар боби дуюм ҷиддитар аст, он низ бо вуҷуди ҳамаи далелҳои мунаққидон, ҳалшаванда мебошад.

			Пеш аз ҳама онҳо он чизро ба асос мегиранд, ки пайдарҳамии воқеаҳо дар ҳикояти дуюм хронологӣ мебошад. Аммо чуноне, ки Янг мегӯяд: „Исрор намудани он, ки воқеаҳои боби 2 хронологӣ баён шудаанд, ба муаллиф бор кардани он чизест, ки ҳеҷ гоҳ дар нақшаҳои ў набуд“.

			Тейлор Люис низ ҳамчунин меҳисобад: „Сабаби мушкилӣ фарз кардани хронологӣ будан ва хоҳиш пайдо кардани он аст, дар ҳоле ки ҳикояти дуюм аз рӯи характери худ тамоман хронологӣ нест“[98].

			Ҳамин тариқ масъалаи пайдарҳамии гуногуни воқеаҳо дар тасвирҳои офариниш ҳал мешавад, ва масъалаи вақт дар 2:19 мемонад.

			Дар ҷавоб ба эътирози Драйвер зидди чун амали пештар иҷрошуда фаҳмидани феъли „бисиришт“, Китчен менависад: „Дар 2:19 ишораи бевосита ба он нест, ки офаридани ҳайвонот бевосита пеш аз номбар намудани онҳо воқеъ шуда бошад (яъне баъди офариниши одам), чунин тахмин бо илова намудан ба матн баробар аст. Ҳангоми тарҷумаи феъли якум замони гузаштаро истифода бурдан дуруст мебуд. Яъне агар онро „он вақт аллакай сиришта буд“ маънидод мекунем, масъалаи ба таври сунъӣ бунёдшуда ҳал мешавад[99].

			Ҳикояти дуюм намегӯяд, ки одам пеш аз ҳайвонот офарида шудааст. Он пайдарҳамии воқеаҳоро баён намекунад, балки офарида шудани боғи Аданро ва дар он ҷойгир шудани Одамро таъкид мекунад. Дар боби дуюм сухан дар бораи ҳолати Одам, эҳтиёҷи ӯ ба мададгоре меравад, ки дар байни ҳайвонот ёфт нашуд.

			Ба он ворид кардани идеяи хронологиро нодуруст аст. Пайдарҳамии воқеаҳоро аллакай боби 1 ба мо расондааст. Пас, 2:19-ро ба таври дигар чунин баён кардан мумкин аст: „Аллакай тамоми ҳайвоноти саҳро ва паррандагони осмонро офарида, Худованд акнун онҳоро назди инсон овард, то бубинад онҳоро чӣ гуна меномад, ва чӣ тавр инсон ҳар ҷони зиндаро биномад, номи вай ҳамон шавад“[100].

			Китчен ин идеяро инкишоф медиҳад: „Ҳебраистҳо ва дигар муҳаққиқон бояд ба ёд оранд, ки дар забонҳои сомиву ҳомӣ шакли замони гузаштаи дури феъл вучуд надошт, ва дар натиҷа амале, ки пеш аз ягон амали дигар дар замони гузашта воқеъ шудааст, дар мавриди дода шуда дар забони ибрӣ бо дигар воситаҳои мувофиқ ифода меёбад“[101].

			Сипас ӯ далели худро бо намунаҳо аз Навиштаҳо асоснок мекунад:

			„Тобишҳои маънои феълҳо ва пайдарҳамии амалҳоро матн ҳал мекунад, на ин ки қоидаҳои назариявӣ. Масалан: амал дар Хуруҷ 4:19 давоми 4:12 аст (на 4:18); амалҳои Хуруҷ 19:2 аз паи Хуруҷ 17:1 меоянд (на аз 19:1).

			Монанд, амали „таъқибкунандагон онҳоро ҷустуҷӯ карданд“ (Еҳушаъ ибни Нун 2:22) аз паси матни пешомада намеравад“[102].

			Ин фикрро комил гардонда, Кассуто мегӯяд:

			„Мо дарк мекунем, ки „Худованд Худо ҳар ҳайвони саҳро ва ҳар паррандаи осмонро аз хок бисиришт“ (2:19), пеш аз ин гуфта шудааст, ки ҳайвонҳо ва паррандаҳо офарида шуда буданд пеш аз одам (1:20-25). Аммо набояд калимаҳои Китоби Муққадасро ҷудо карда муоина кунем. Сонитар фаҳмонда мешавад, ки нияти Худованд Худо аз пеши одам ҳамаи намудҳои ҳайвонҳоро гузарондан буд, то ки ӯ ба онҳо ном гузорад, ва бинад, оё байни онҳо „мададгоре“ ёфт намешавад, ки „ба вай мувофиқ“ бошад. Интизор шудан мумкин буд, ки байни ҳайвонҳои офаридашудаи номбаршуда чорпоён мешаванд, лекин онҳо номбар карда намешаванд. Вале сонитар бо як маъно гуфта шудааст, ки „одам ҳамаи чорпоён ва паррандагони осмонро, ва ҳамаи ҳайвонҳои саҳроро ном ниҳод“ (2:20).

			Яъне, зимнан дар назар доштан, ки чорпоён аллакай дар боғи Адан бо одам буданд — ки бо боби 1 мувофиқ меояд. Ва, барои он ки ҳамаи ҳайвонҳо ва паррандаҳои гуногун, ки дар тамоми дунё пароканда карда ҷой гирифта буданд, дан ин ҷо ҳам пешниҳод шуда буданд, ҷое Худованд Худо одамро гузошт, Ӯ „ҳайвонҳои саҳро ва паррандаҳои осмонро аз хок бисиришт“ аз ҳар намуд, аллакай офаридашуда пеш аз ин ,ва ба назди одам овард‘“[103].

			Хамин тариқ, ихтилофоте, ки дида мешавад, ба куллӣ ҳалшаванда аст.

			Ягонагии нақша

			Масъала дар он нест, ки оё ягонагӣ ҳаст, балки дар кай ва чӣ гуна пайдо шудани он аст. Чуноне ки аллакай зикр шуд, мунаққидон будани онро эътироф мекунанд, аммо онро бо кушишҳои тартибдиҳанда нисбат медиҳанд ва мегӯянд, ки унсури муттаҳидкунанда-суханони „ин аст пайдоиш“-ро муҳаррир ҷой иваз кунондааст, ва дар аввал он дар ибтидои боби 1 буд.

			Аммо ин формула дар Китоби Ҳасти 11 маротиба вомехӯрад ва дар ҳамаи мавридҳои дигар, ғайр аз 2:4, бе шубҳа сарлавҳаи қисмест, ки пас аз он меояд[104].

			Мунаққидон медонанд, ки ҷойгир шудани 2:4 нодуруст будани назарияҳои онҳоро ошкор мекунад. Аён аст, ки дар он ҷо буда, он боби 2-юмро бо боби 1-ум хуб алоқаманд мекунад. Аммо ин сарлавҳаи боби 1-ум буда наметавонист, чунки осмон ва замин бояд пеш, аз он ки оиди „пайдоиши“ онҳо гуфта шавад, офарида мешуданд. 2:4а муқаддимаи ҳикоят оиди офариниши осмону замин нест, пас, матни 2:4-25 даъвои онро надорад, ки боз оиди офариниш нақл кунад. Он ҳикоятро такрор намекунад, балки оиди саршавии насабномаи одам нақл мекунад[105].

			Агар мунаққидон ҳақ бошанд, ки ибора аз боби 2 бояд дар ибтидои боби 1 истад, ин сарлавҳа бо дигар сарлавҳа мувофиқат нахоҳад дошт, ва „Насабномаи Одам“ аз сислсилаи сарлавҳаҳо берун мемонад.

			Азбаски Одам дар манзараи умумии воқеаҳо дар 1:26 танҳо зикр мешавад, ва оиди воқеаҳо дар бораи ӯ ва оилааш чизе нақл карда намешавад, матни 2:5-4:26 мантиқан зарур аст. Пешакӣ формулаи огоҳ кардашуда муқаддимавӣ ба мавзӯи нав мебошад. Дар ҳамаи ҳолатҳои дигар он махсусан ба ҳамин сифат истифода бурда мешавад, ва бояд, ҳамин тавр дар 2:4 истифода мешавад.

			Дар ҳеҷ ҷо минбаъд toledot идеяи офаринишро надорад. Дар ҳама маврид ин калима ҳикоят дар бораи он пешниҳод мекунад, кӣ аз кӣ пайдо шудааст. Ва барои мо аён бошад, ки дар Ҳастӣ 2 мо кор дорем бо ҳикоят оиди пайдоиши Одам ва Ҳавво аз осмон ва замин баъди офариниши олам[106].

			Ҳамин тавр, аён, ки нияти ягонаи китоб аз аввал вуҷуд дошт.

			Ҳақиқатан, „муаллифи китоби Ҳастӣ метавонист ҳуҷҷатҳои боз ҳам пештара истифода барад, чӣ хел ҳамаи таърихчиён мекунанд, ё ин ки… метавонист ҳуқуқи ба даст овардани боби 1, кӣ аллакай навишта шуда буд ба китоб дохил кунад, ки ба илҳоми илоҳӣ будани он ихтилоф надорад“[107].

			Тахмин мекунем, Китоби Ҳастӣ компилятсияи якчанд ҳуҷҷатҳо мебошад, ва калимаҳои „ана пайдоиши (силсилаи насаб, шарҳи ҳол)“ ба маълумоти пешина таълуқ дорад, ва формулаи муттаҳидкунанда нест ва муқаддимаи оне, ки пас аз он меояд. Ин проблемаҳоро ҳал мекунад: (1) набудани сарлавҳа дар боби 1 ва (2) номунтазамӣ дар он ки дар 2:4 формула ҳамчун хулоса ба маълумоти пешина, ва дар ҳамаи дигар ҳолатҳо — муқаддима ба материали минбаъда.

			Ҳамин гуна эзоҳ инчунин бештар табиист ва оқилона аст, нисбат ба тасдиқ кардани мунаққидон оиди гӯё будани номуносибҳо.

			Асотирӣ будан

			Ақидае, ки дар асоси ҳикояти офариниш асотирҳо ҷой доранд, инкор карда мешавад ҳам аз ҷиҳати мантиқ ва ҳам бо фактҳои нав.

			Р. Гаррисон қайд мекунад характери махсуси ҳикояти библиявиро, „беҳамто будани он бо монотеизм ва беасотирии худ“[108].

			Китчен нишон медиҳад ба суст будани далелҳои мукаққидон:

			„Фикр, ки ҳикояти қадимаи ибронӣ оиди офариниши олам каме ислоҳ кардашуда ва варианти соддаи асотири бобилӣ, ҳатост ва методологӣ беасос аст. Дар шарқи қадим достонҳо содда карда намешуд ва қиссаи дуруғ намегардиданд, чӣ тавр тахмин карда мешавад. Аз рӯи қоида, қиссаҳои оддӣ ва ривоятҳо роҳ медоданд ба саршавии достонҳои боз ҳам мураккабтар ва душворфаҳм, на ин ки баръакс“[109].

			Параллел байни боби 1-уми Ҳастӣ ва „Энума Элиш“ пешниҳод карда мешаванд ҳамчун далел тарафдори он, ки онҳо пайдоиши асотири умумӣ доранд. Дар ду ҳикоят бо ҳамон як тартиб воқеҳои зерин нишон дода мешаванд: пайдоиши гунбази осмон, хушкӣ, найирҳо ва одам. Ҳам ин ҳам он сар мешаванд аз хаос ва ба анҷом мерасанд бо он, ки Худованд (худоҳо) ором гирифт (-анд)“[110].

			Аммо, сонитар чӣ тавр Дж. Финнеган қайд мекунад: „Пас бояд розӣ шавем, ки фарқияти байни Паймони қадим ва ,Энума Элиш‘ хеле зиёд муҳиманд, нисбати монандии онҳо“[111].

			Р. Гаррисон ин фикрро шарҳ дода такмил медиҳад: „Аз он вақт, ки Ҷорҷ Смит якумин бор барои хонандагон эпоси оиди Гилгамеш пешниҳод кард, ақидае паҳн шудааст, ки дар асоси боби 1-уми Ҳастӣ ёдгории бобилӣ „Энума элиш“ вуҷуд дорад. Лекин худи Вельхаузен дар Ҳастӣ 1 натавонист компонентҳои барои асотирҳо хосро ёфтан, ба ғайр аз хаос, — ва инро пайравони ӯ ба назар гирифтан даст мекашиданд. Тадқиқи ҷиддитари нишонаҳои монандӣ ва фарқият, бо вуҷуди ин ошкор мекунад, ки монандии байни космогонияи исроилӣ ва бобилӣ на он қадар бузург аст, чӣ тавр пештар тасаввур карда мешуд“[112].

			Ба фарқияти асосӣ боб.1-2 Китоби Ҳастӣ аз нақли бобилии офариниши олам Китчен ишора мекунад: „Ғояи Ҳастӣ аз он иборат аст, ки Худои ягонаро ҳамчун офаридгори олӣ нишон додан, дар айни замон ,Энума Элиш‘ бошад мақсад мегузорад худои олии пантеони бобилиро аз ҳад зиёд мадҳ кунад… Мухолифати якхудоӣ ва оддӣ будани ҳикояти қадимӣ ибрӣ бар бисёрхудоӣ ва мураккаб будани эпоси месопотамӣ барои ҳар хонанда аён аст“[113].

			Дар асоси айбдоркунии ҳикояти библиявӣ оиди офариниши олам дар асотирӣ будани он, фактҳоро аҳамият надодан ва набудани мантиқ дар муносибат ба матн, хобидааст. Таҳлили ҷиддии маълумоти мавҷудбуда беасосии нуқтаи назари критикиро нишон медиҳад ва натиҷа мебарорад, ки аниқтараш ҳикояти библиявӣ асос омадааст барои ба вуҷуд омадани асотирҳо, на ин ки баръакс.

			Хулоса

			Фарқиятҳои алоҳидаро таҳқиқ карда ва ба натиҷае омада, ки дар як маврид онҳо фикр кардашуда, дар дигар бошад (мис. Ҳастӣ 2:19) — маълуму равшан аст, мо метавонем ба тафтиши методологияи критикӣ гузарем.

			Дар тадқиқоти таърихӣ принсипҳои муайян ҳаст, ки номумкин аст нисбати онҳо бетараф монем. Асосӣ аз он иборат аст, „дар вақти тарҷумаи матни қадимаи дилҳоҳ бояд аз он бароем, ки муаллиф хост, ӯро фаҳманд ва тафсиркунӣ, ки мухолифатро дар бар мегирад, номумкин қаноатманд ҳисоб кардан“[114].

			Тасвияи хеле хуби ин принсипро Колериҷ пешниҳод мекунад: „Вақте ки мо кор бо муаллифи хуб дорем, ва мо тассавур мекунем ки дар у хатогиро мебинем, дуруст пешниҳод кардан, ки мо чизеро намефаҳмем, ки ба ӯ фаҳмо буд, — то он даме, ки мо боварии комилро ба даст орем, ки мо медонем он чизеро ки ӯ намефаҳмид“[115].

			Кайҳо боз „диктуми“ Арасту маълум аст. Монтгомери ӯро ба маънои, эзоҳ медиҳад, ки „гӯянда эҳтимоли куллӣ дорад, оиди ҳодиса бештар медонад, нисбати мунаққид ва бинобар ин мо набояд натиҷаи охиринро барорем то он, ки чӣ тавр мо маълумоти кофиро дошта бошем“[116].

			Мебинем, ки мунаққидон ин принсипи асосиро ба инобат намегиранд.

			Танқиди қатъӣ амалан сохта мешавад, дар фикри шахсии тафсирдиҳанда, на ин ки дар муълумоти воқеӣ. „Гипотеза пешниҳод карда мешавад, ки ду китоби алоҳида мавҷуд буд (ба вақти ҳозира гумшуда), ки таърихи ин халқро баён мекарданд. Ва инак касе ин ду қиссаро гирифта ва бе хавотири оиди тафовут ва ҳатто мухолифат байни онҳо, якҷоя кард онҳоро ба як китоби нав, порчаҳоро истифода бурда ҳам аз як китоб, ҳам аз дигар. Ҳеҷ кас ҳаргиз надида буд ин нусхаҳои гӯё китобҳои мавҷудбуда, онҳо ҳеҷ гоҳ дар адабиёти қадим зикр карда нашудаанд, оиди мавҷудияти онҳо ҳатто олимони пурдони ибрӣ пай намебурданд, лекин олимони ҳозира тасдиқ мекунанд, ки ин китобҳоро кушоданд, матни дар ихтиёри мо мавҷудбударо таҳқиқ карданд. Онҳо ҳисоб мекунанд, ки қобиланд комилан аниқ муайян кардан кадом оятҳо аз кадом боб гирифта шудаанд аз Элохист, ва кадом яз Яхвист“[117].

			Ба ҷои он ки ақли солим қабул кардан ва аён будани ягонагии қисса, мунаққидон онро ба сарчашмаҳо тақсим мекунанд, тахмин мекарданд, ки элементҳои ки дар як қисса намерасиданд, дар дигар ҷойҳои муносиб гуфташударо такрор мекарданд. Онҳоро аз фикрашон гардондан тасаввур кардан мумкин нест, аммо дар хонандаи беғараз дурустии матн шубҳаро пайдо намекунад“[118].

			Мунаққидон кӯшиш мекунанд матнро ба нуқтаи назари субъективии худ мутобиқ гардонанд. Ба ҷои он ки назарияи худро бо маълумоти ки матн пешниҳод мекунад мувофиқ кардан, онҳо исрор мекунанд, ки матнро таҷдид кунанд бо мувофиқати назарияи худ. Ҷиҳати „мусбии“ ин гуна нуқтаи назар дар он аст, ки имконияти исботи бомуваффақияти, нуқтаи назари дилхоҳро медиҳад“[119].

			Хеле осон ду қисми як ҳикоятро гирифтан, ки ба лаҳзаҳои гуногун диққат медиҳанд ва онҳоро муқоиса карда, фарқияти байни онҳоро қайд кардан, ки гуё бояд пайдоиши қисмҳои аз сарчашмаҳои гуногунро тасдиқ кунад.

			Вале асос нест барои ин гуна хулосаҳои қатъӣ.

			Ба андозаи бештар мулоҳизакорона ҳисоб кардан, ки як қисми ҳикоятро анҷом дода, муаллиф ба дигар гузашт ва (ки пурра бамантиқ аст) шуруъ накард аз нав муфассал такрор кардан, он чизе ки навакак алакай гуфта буд[120].

			Китчен менависад: „Мутобиқати дохилии материали адабӣ осон ба даст оварда мешавад, агар маълумоти мухолифро аз матн барҳам диҳем. Ва осон муваффақ шудан мувофиқати „ҳикоятро“, агар китобҳои таърихиро ба ақидаи худ мутобиқ созем, оиди таърихи Исроил чӣ хел бояд мешуд. Чунин муносибат илмӣ нест ва бинобар ин номақбул аст“[121].

			„Ду ҳикоят“ оиди офариниш, ки сабабгори тамоми лашкаркашии олимон шуда буд, акнун барои тасдиқи назарияи, истифода мешавад, ки аз фарзияи (гипотеза) маънидодкунандаи „номувофиқӣ“ байни онҳо пайдо шудааст. Дигар хел карда гӯем, мунаққидон мегӯянд: (1) Ду боби аввали Китоби Ҳастӣ ба ҳам ихтилоф доранд, чунки аз сарчашмаҳои гуногун бармеоянд, ва (2) дурустии фарзия оиди хуҷҷатҳои гуногун бо мавчудияти ҳикоятҳои номувофиқ тасдиқ мешавад, аз ҷумла дар ду боби аввали Ҳастӣ.

			Аммо ин порчаҳоро такроркунандаи ҳамдигар ё ҳатто мувофиқ ҳисобидан мумкин нест, чунки порчаи якум хеле умумӣ аст, порчаи дуюм бошад тамоман аз дигар нуқтаи назар ҷуфти намояндагони инсониятро дар маҳалли ҷуғрофии муайян тасвир менамояд“[122].

			Фаъолияти мунаққидон, ки қасрҳои ҳавоӣ месозанд, конструктивӣ нест. Тамоми кӯшишҳои онҳоро, мувофиқи ақидаи Н.Кравитс, „чун даъвои ҷавобҳо ба даъвои саволҳо тафсири хаёлии матн тавсия додан мумкин аст“[123].

			Пеш аз ҳама мулоҳизаҳои танқидӣ ба Ҳастӣ 2:4 дар назар дошта шудаанд, ки дар он заминаҳои ибтидоӣ нодурустанд, далелҳо нестанд ва методология хатост, ва дар натиҷа мунаққидон маҷбуранд ба идеяи таҳриршуда будани матн рӯ оваранд.

			Мунаққидон тахминҳои беасос мекунанд, ки муҳаррир номи Худоро тағйир додааст, ва матн вайрон карда шудааст. Фарзияҳои онҳо гӯё аз ҳолати ҳозираи матн бармеояд, аммо ягон ҷиҳати матн ба фарзия мувофиқат намекунад, онҳо чун ғайри қобили таваҷҷуҳ инкор карда мешаванд. Ва умуман, агар матн вайрон шуда бошад, чӣ гуна бо тахминҳое ки сарчашмаашон ҳамин матн аст, такя кардан мумкин аст?[124].

			Чуноне ки комилан дуруст О.Эллис мегӯяд: „Ҳама гуна ишора ба таҳрир эътирофи беасос будани назарияи онҳост“[125].

			Аммо барои мунаққидон надидани он муфид аст, ки эътирофи далели таҳрир назарияи онҳоро оиди ихтилофоти оштинопазир беэътибор мегардонад. Муҳаррир барин як шахси босавод албатта ихтилофотро пайхас мекард, агар онҳо, чуноне ки муҳаррирон мегӯянд, ин қадар аён бошанд, ва онҳоро ислоҳ менамуд[126].

			Онҳо далелҳои худро мантиқӣ ва пай дар пай кунонда наметавонанд, ва худи ҳамин бемантиқӣ ва бенизоии онҳоро ошкор менамояд. Нуқтаи назари онҳо на бо маълумоти археология тасдиқ мешавад, на бо тадқиқоти осори адабии қадимӣ. П.Уайзмен комилан дуруст гуфтааст, ки „ҳамаи ин фарзияҳо ҳеҷ гоҳ пайдо намешуданд, агар муҳаққиқон маълумотҳои ҳозиразамони археологӣ медоштанд“[127].

